
АЛҒЫ  СӨЗ
 Тіл – қарым-қатынастың, тұлғалық коммуникацияның құралы, ұлттың байлығы, мұралық құндылық. Адамның ой-өрісін, мәдени дәрежесін, ақыл- парасатын, рухани байлығын көрсететін ажар да оның реңкінің қанық та көркем болуы тұлғаның лингвистикалық мәдениетіне байланысты. Тарихты парақтасақ, тіл мәдениетінің өзектілігі әрқашан ескеріліп, қай халық болса да бұл мәселені айналып өткен емес. «Өнер алды – қызыл тіл» деп біздің дана халқымыз да сөйлеу шеберлігіне үлкен мән берген. Қазіргі таңда тіл мәдениетін қалыптастыру мен оны дамыту көкейтестілігі  арта түсті. Елбасы ұсынған Тілдерді қолдану мен дамыту бағдарламасында: «Тілді дамыту – Қазақстан Республикасы мемлекеті саясатының аса өзекті бағыттарының бірі», сондай-ақ «Мемлекеттік тілді оқытудың саны мен сапасына көңіл бөлу керек» деген тіркестер ұшырасады.  Тәуелсіз сананың күретамырына айналған ана тілінің ұлт болмысына аса қажеттілігін сараптап, «Қазақстанның болашағы қазақ тілінде» - деп тұжырымдайды.
Қазақ халқының тілін қоғамда сауатты орнықтырудың келешегі зерделі жас ұрпақтың қолында.  Көптеген ғылыми-педагогикалық әдебиеттерді, мерзімді баспасөз ақпараттарын талдап-зерттей келе, бүгінгі күнгі жастарымыздың сөз саптауы көңіл аударарлық, тіпті көпшілігінің тіл мәдениеті төменгі деңгейде деген қорытынды жасау – ғылыми ізденістің нәтижесі. Жастар өз ойларын дұрыс, түсінікті етіп жеткізе алмайды, басы артық бос сөздерді көп қолданып, ойын шашыратып жібереді, мағынасы  жоқ  қате  қолданыстағы сөздерді жиі тілге тиек етеді.  Кейбірі шалағай, өзге тілдің детальдарын қосып, араластыра сөйлесе, бірі жаргон-диалектілермен сөйлегенді сән көреді. 
Тілімізге деген айрықша құрмет пен ыстық сезімнің лебі таныстықта бірінші таза сөйлеуден байқалады.  Тілші-ғалым   Р. Сыздықова: «Тіл мәдениеті дегеніміз – сөздерді дұрыс орнымен қолдану, дұрыс құрастыру,дұрыс қиюластыру, дұрыс дыбыстау, сауатты жазу, тілді әсерлі етіп жұмсау нормаларын ұстану, орнықтыру, жетілдіру», – дейді. А.Байтұрсынов болса: сөз ұнамды, өңді болуы үшін талғаудың басты шарты – сөз  тазалығы, сөз дұрыстығы, тіл анықтылығы, тіл дәлдігі мен тіл көрнектілігі – деп көрсетеді. 
Оқу құралының   басты талаптарының   бірі – өмірден өз орнын таңдай алатын, өзара қарым-қатынаста өзін еркін ұстап, кез келген ортаға тез бейімделетін, белгілі бір ғылым саласынан білімі мен білігін көрсете алатын, өз ойы мен пікірін айта білетін мәдениетті жеке тұлға қалыптастырып, тәрбиелеу. 
Материалдар 2 бөлім мен 30 тақырыпқа топтастырылған, сол тақырыптар аясында қажетті анықтама, кестелер, қысқаша сипаттама сызба үлгілері толық қамтылған. 

І БӨЛІМ. ТІЛ МӘДЕНИЕТІ 	

Тақырып № 1
Сөйлеу мәдениеті және іскери қарым-қатынас 

1-тапсырма. Мәтінді оқып, ауызша баяндаңыз. 
[image: Іскерлік этикет қарым-қатынасындағы әлеуметтік рөлдер. «Этикет» ұғымы. Іскерлік  қарым-қатынас этикеті. бәсекелестік емес, өзара әрекеттесу, ынтымақтастық  орнату]Сөйлеу мәдениеті

Тіл – адам баласын қазіргі прогреске жеткізген ұлы да бірегей туынды. Осы себептерден де сөйлеу мәдениетіне жетілу, тілді дұрыс та, тиімді және шебер де тартымды пайдалана білу талабы көне замандардың өзінде-ақ басталған. Адамдар өздерінің өмірлік серігі, бүкіл тіршіліктің құралы, рухани өмірінің айнасы - тіліне, оның тағдырына бейтарап қарамаған, оны қызғыштай қорып мәпелеген. Қоғамның мәдени дәрежесін көтеру бағытындағы әрбір қадам, алдымен, тіл мәдениетін, жазу, сөйлеу шеберлігін дұрыс жолға қою, оны үздіксіз жетілдіре беру талабынан басталып отырған. Байырғы замандардан пайда болған алғашқы грамматикалық топшылауларды «өнертабысы», «грамматикалық өнер» деп атау, грамматиканы сөйлеу, жазу өнерін үйрететін ілім деп анықтау, тілді шебер қолдануға, шешендікке үйрететін «риторика», «стилистика» деп аталатын ғылымдардың пайда болуы айтылғандарды дәлелдесе керек.
Жаңадан «тіл мәдениеті», «сөйлеу мәдениеті» деген күрделі ұғым-түсініктер пайда болды, кейін оның арнасы кеңейіп, өзіндік бір мақсаты бар жеке ғылымға айналды. «Сөз мәдениеті» дегеніміз мағыналық өрісі кең дүние. Тіл жеке сөздерден тұрса да, оның әрбір сөзінде тура, ауыспалы, қосымша мағынасы болады (омоним, синоним, метафора). Мысалы: Ақындар «сөз» деп, поэзияны ұғынса, ұлы Абай «... сөз түзелді, тыңдаушы сен де түзел» деп, «сөз» деген ұғымды жаңа сападағы поэзияға байланысты қолданады. «Өлең – сөздің патшасы, сөз сарасы» деп, жүректен шығатын әрбір ойды бейнелі де көркем, қысқа да нұсқа бір негізі – поэзияда екендігін нақты мысалдармен айқындап береді. «Сөз» деп – жеке адамның ой-пікірін де, сонымен қатар идеясын да айтады. Мысалы: «Ол артында сөз қалдырды» (соңында өшпес мұра қалдырды), «сөзі өтімді» дегенде – «айтқан пікір қонымды, нақты, иненің көзінен де өте алады» дегенді, «Ол маған сөз айтты» дегенде – «мені жақсы көретіндігін, сүйетіндігін білдірді» деп айтылғанын түсінеміз.
Сөзге байланысты мынадай да тіркестер бар: «отты сөз», «жылы сөз», «жүйелі сөз», «орынсыз сөз», «жаман сөз», т.б. Бұлардың қайсысы болсын, сөйлеуші адамның ішкі жан дүниесін қандай мақсатпен қозғалысқа түсетіндігінен хабар береді десек, артық айтқандық емес.
Қысқасы, санай берсек, сөздің беретін ұғымы өте кең. Сондықтан «сөз мәдениеті» дегенді – «сөйлеу мәдениеті», «тіл мәдениеті» деп те айта береміз. Сөз – тілдің қолданыстағы көрінісі болса, «тіл мәдениеті» тілдің жеке элементтерін, тұлға-тәсілдерін, оның тәжірибе елегінен өтіп қалыптасқан, қоғам тарапынан қабылданған заңдылықтарына сәйкес дұрыс пайдалану туралы білім саласы. «Сөз мәдениеті» – тілдің фонетиканың нормаларын бұлжытпай сақтау ғана емес, айтайын деген ойымызды тыңдаушыға жүрекке жылы тиетін, «айналасы теп-тегіс жұмыр келген», әсерлі ұғымды дәл жеткізу жайын қамтиды.
Халқымыздың қазіргі мәдени-рухани жағдайын, ана тілімізді, салт-дәстүрімізді байытуға байланысты баспасөз бетінде неше түрлі мәселелер көтеріліп жатады. Сондай мәселелердің бірі – халқымыздың мәдени өмірінің тұтқасы болып келе жатқан мол мұрасы, ел байлығы – тілін байытқан үстіне байыта, толықтыра, көркейте түсу. Ішкі мүмкіншіліктерімізді аша білгенде ғана мәдениетіміздің өркен жаяры сөзсіз. Сонда «тіл мәдениеті» туралы ішкі ойымызды тағы да жинақтауға болады. «Тіл мәдениеті» дегеніміз – сөздерді дұрыс қолданудың емле мен белгілері ережелерін сақтап, сауатты жазу, оның ғасырлар бойы сұрыпталып келген, сөз зергерлері оюлап берген көркемдігі мен әсем өрнегін орнымен қолдану сияқты амал-әрекеттерді қамтиды. Тіл мәдениеті – тілдік нормаларының, тіл тәсілдерінің жетіп, ширап даму дәрежесі. Тіл мәдениеті негізінен сөзді орынды қолдану деген ұғымды білдіреді. Сөйлеу коммуникативтік қызмет атқарумен қатар, адамның ішкі өмірінің рухани байлығын жарыққа шығарып, жан сарайын танытады.
Сөз адамның ой-өрісін, мәдени дәрежесін, байыптылығын, ақыл-парасатын көрсетеді. Сондықтан да сөйлеу мәдениетіне қай уақытта болса да ерекше мән берген, қай халық болса да қатты бағалаған. Сөйлеу мәдениеті сөйлеуші адамның ішкі жан дүниесінің тазалығына да, сөз өнеріне де қатысты. Сөзге шешен адам мәдениетті әрі шебер сөйлейді. Мәдениетті, ой-өрісі жоғары, өмірге сенімді, адал адамдардың сөйлеу тілі де жоғары болуға тиісті. Себебі, тіл – адамның ішкі жан дүниесінің айнасы.
Шынында да, тіл – адам қоғамының туындыларының ішіндегі асылдардың асылы, қымбаттың қымбаты, адамды адам еткен ұлы күштердің бірі. Ол қоғам тарихының барлық дәуірінде де оның күресі мен дамуының құралы, рухани өмірінің, бүкіл мәдениетінің тұтқасы болып келеді. Қоғамдық ой-сана, дүниетаным тіл арқылы ғана қалыптасып, жарыққа шығады, басқаларға беріледі. 

2-тапсырма. Мәтіннен мақал-мәтелдерді тауып, мағынасын түсіндіріңіз.

Тіл тазалығына, сөйлеу шеберлігіне қазақ халқы ерекше мән берген. Ғылым-білім дегендерден алыс жүрген замандардың өзінде де тіл өнерін –  өнердің өнері, «Өнер алды – қызыл тіл» деп бағалаған. Асылы, жақсы сөзді жанына азық ете білген, атқан оққа тоқталмаса да жүйелі сөзге бас иген, орнын тапқан екі ауыз сөзді ер құнымен теңестірген бір халық болса, ол қазақ халқы болар. Тіл ұстартқан халқымыз тіл өнерін мәпелеп отырып, сол қадірлісінің қадірін түсіретін, оған жауапсыз қарайтын, сөз мәнісін білмейтін көз жұмбайлыққа да жирене қарап, солардың атына да ащы, өткір сын айтқан. Мәселен: Байлауы жоқ шешеннен, үндемеген есті артық; Аузына келгенді сөйлеу – ақымақтың ісі, алдына келгенін жеу – айуанның ісі; Өсекшінің тілі қышып тұрады;  Іріген ауыздан   шіріген сөз шығады; Жақсы сөйлесе – аузынан гүл төгіледі, жаман сөйлесе аузынан жын төгіледі – деген мақалдар осындайларға айтылса керек. Сондықтан да «бауыздамай қан шығаратын», «сөзі мірдің оғындай өткір» ащы мысқылдарды тіл бұзушыларға, сөз жүйесін білмейтін бәтуәсіз адамдарға айта білген.
Халқымыздың бағзы заманнан келе жатқан осындай жақсы дәстүрі бұл күндері қайтадан жалғасын тауып (егеменді ел болғаннан кейін), ғылыми негізде дамытылып келеді.

3-тапсырма. Сұрақтарға жауап беріңіз.

1. «Тіл мәдениеті» курсы нені зерттейді, басты мақсаты қандай? 
2. Тілді қадірлейтін халқымыз тіл құдіретіне байланысты қандай қанатты сөздер, мақал-мәтелдер, нақыл сөздер қолданған? Мұндай қанатты сөздердің ішкі сырына үңіліп көріңдер, оның тәрбиелік мәні, мағынасын қалай түсінесіңдер? Оны өз сөздеріңмен, өз ойларыңмен дәлелдеп көріңдер. 
3. «Тіл мәдениеті», «сөз мәдениеті» деген тіркестердің арасында қандай табиғи байланыс бар, оны басқаша атау мүмкін бе? 
4. Тіл мәдениеті дегеніміз не, оны қалай түсіндірер едіңдер? Тіл мәдениеті өз алдына қандай талаптар, міндеттер қояды? 
5. Тіл мәдениеті мен мәдениетті, ой-өрісі жоғары, парасатты адамдарды бір-бірінен бөліп алып қарауға бола ма? Болса оны қалай түсіндірер едіңдер, оған өз орталарыңнан мысалдар келтіріп дәлелдеңдер. 

4-тапсырма. Төмендегі тақырыптар бойынша ой толғай отырып, мазмұнды түрде шағын шығарма не мақала жазыңыз.

1.Әдептілік – әдемілік белгісі 
2. Мәдениетті адам 

5-тапсырма. Мына ұлағатты сөздерді өз ойларыңмен, өз стильдеріңмен жазып жалғастырып көріңдер, баспасөз беттеріндегі материалдардан үзінділер ойлап байланыстырыңыз.

а) Басқа ұлттың баласына бауырмал бол, ол сенің досың әрі көршің, қонағың. Қиналғанда қол ұшын бер, бірақ өзің сұраншақ болма. Көп ұлтты әлеумет ортасында өмір сүре біл...
б) Құдайға құлшылық еткен пенденің көңілін кірлетпе. Өз сенімі бар адамды сыйла, еш нәрсеге сенбейтін, ешкімді сыйламайтын кісіден қорық.
в) Ұлым, ата-анаңа мейірімді, халқыңа қайырымды бол. Қарындасқа «сен» деп сызданбай, «сіз» деп ілтипат көрсет. «Сіз» деп сөйлеу кішіліктің емес, кісіліктің белгісі.

6-тапсырма. Төмендегі тұрақты сөз тіркестерін пайдаланып, шағын мәтін құрастырыңыз. 

Сіркесі су көтермеу, қара қылды қақ жару, жүрегі жарылып кете жаздау, жүзі шыдамау, беті бүлк етпеу, қырық пышақ болу, көзіне көк шыбын үймелеу, асты-үстіне түсу, қол аяғын бауырына алу, аузына қақпақ болу, ат тонын ала қашу, сай-сүйегі сырқырау, ішіне пышақ айналмау, жерден алып, жерге салу, ұры-қарыға қара таппау т.б.
Тақырып №2 
Ауызша сөйлеу мәдениеті мен дыбыс тілінің тікелей байланыстылығы 

1-тапсырма. Мәтінді оқып, ауызша баяндаңыз. 

Ауызша сөйлеу мәдениеті

         Қоғамдағы қарым-қатынас ауызша сөйлеу немесе жазбаша тілдесу арқылы жүреді.
    Ауызша сөйлеудің де, жазбаша тілдің де түп негізі – ұлттың ғасырлар бойы жасаған, ұрпақтан-ұрпаққа мұра етіп, жылдар сыннан өткізген жалпыхалықтық тілі. Қазақ халқының ұлттық дағды-дәстүрімен біте қайнасқан, елдің тарих, шаруашылық, мәдени, әдеби құндылықтарын жарқырата көрсететін – ауызша сөйлеу тілі.
Ауызша сөйлеу тілі күнделікті тұрмыста қолданылатын, бетпе-бет көріп отырған екі немесе одан да көп адамдардың бірімен сөйлесуі, пікір алысуы. Бұны ауызекі сөйлеу тілі стилі қарастырады. Оның басты ерекшелігінің өзі-өзара сөйлесу кезінде адамдардың пікірі ғана емес, мінез-құлқы, ой-өрісі, сөйлесе білу, тілдесе алу мәдениет, әдебін де көрсететіндігінде. Әдептіліктің басы сөйлесу, тілдесуден-ақ аңғарылады. Ұлттық дәстүр, мәдениетті бойға сіңірген жанның халықтық сөйлеу әдебін үйренуі, білуі шарт. Қазақ халқы ұрпақ тәрбиесін бір отбасына теліп қоймай, ауыл, ел, ру болып қолға алған. Бір ауыл, ел, рудан өрескел іс істеген, әдепсіздік көрсеткен адам табылса, ел болып түзеген. Пікір алысу, сөйлесу кезінде адамның қимыл-қозғалысы, бет-әлпет өзгерісі де оның жан дүниесін, ішкі ойын білдіріп отырады. Дауыс ырғағы, сөзді орынды қолдану, екпін, кідіріс сияқты қосымша белгілер де сөйлеушінің пікір білдіріп қоймай, мәдениетін, тәрбиесін көрсетеді. Орынсыз дауыс көтеру, даурыға сөйлеу, жөнсіз айғайлау, дауысын құбылту, бет-пішінін өзгерту, сөйлесіп тұрған адамды соңына дейін тыңдамау, сөзді бұзып сөйлеу, сөйлемді бұзып айту, дөрекі сөздерді қолдану – тәрбиесіздік, әдепсіздік белгісі.
Мәдениетті, тәрбиелі адам ойын еркін жеткізуді мұрат етіп, тілдегі сөздік қорды барынша мол пайдаланып, орнымен жұмсап, ойды жүйелі, нақты, сабырмен айтуды дағдыға айналдырады. Ауызекі сөйлесудің басты шарты – сөйлесушіні тыңдай білу, пікірін, ойын дұрыс түсіну. 
Ауызекі сөйлеу тілінің өзіндік стильдік ерекшеліктері бар:
- сөйлеу тілі қарапайым қарым-қатынас жасау кезінде айтылады;
- көбіне-көп алдын ала дайындықсыз өтеді;
- сөздердің, сөйлемдердің қалыптасқан қалпы өзгеріске түседі;
 - одағай, қыстырма, қаратпа сөздер көп қолданылады;
- дауыс ырғағы, бет-пішін, қол қимылдары қосымша қызмет атқарады. 
Ауызша сөйлеу мәдениеті сөйлеген кезде орфоэпия қағидаларын сақтап мәнерлеп сөйлеумен тығыз байланысты, яғни, сөздер қалай дыбысталса сөйлеген кезде де әрбір сөздің дұрыс айтылуына мән беруіміз керек. Өйткені, қазақ тілі – өз табиғатында үнді, әуезді тіл.
Әрбір сөзбен сөйлеу, не мәтінді мәнерлеп, сөздің нақышына келтіріп айту - ауыз әдебиеті асыл қазыналарынан, айтыс өнерінен келе жатқан табиғи заңдылық. Сондықтан ауызша сөйлеу кезінде тілдің өзіндік заңдылықтарын сақтаумен қатар, сөйлеудің техникасын жетік біліп, қорымыздың да мол болғаны қажет.
Белгілі бір мәтінге грамматикалық талдау жасау, тәрбиелік мәні жоғары үзінділердің әдеби сырын ашып, басқа біреулерге үлгі-өнеге ету үшін де тілдік заңдылықты қатаң сақтаудың үлкен пайдасы бар. Ойды жеткізер тілдің мәнері, нақышы жеткіліксіз болса, ойшыл ақынымыз Абай айтқандай: «көңілдегі көрікті ойдың ауыздан шыққанда сәні кететінінің» бірі болмақ.
Ауызекі тілде бір сөзді қайталай бермей, оған мағыналас, мәндес синоним сөздерді қолдану да, ойды әсерлі, түсінікті жеткізудің айғағы.
Қашан да сөзді қарапайым қолдана отырып, тартымды да көркем айта білген ғұламалардың шешендігін, сөйлеу мәнеріндегі қатаң сақталған әуезділікті өзімізге өнеге тұтуымыз керек. Академик, жазушы М. Әуезов сөзінде және жазылған мақалаларында халық даналығы болып есептелетін мақал-мәтелдер мен фразеологиялық тіркестерді, қанатты сөздерді қолданудың шебер үлгілерін ұсынғаны баршамызға белгілі. Сөйлеу мәдениетін арттыруда, әрбір сөздің мағынасын дұрыс түсініп, орынды жеткізе білуде сөздіктерді, нормативтік сипаттағы анықтағыштарды, орфоэпиялық сөз тудыру, синонимдер, омонимдер, фразеологиялық сөздіктерді, тілді грамматикалық жағынан дұрыс көрсететін сөздіктерді пайдаланудың маңызы зор.

2-тапсырма. Мысалдағы сөздердің дұрыс оқылуын айтыңыз.

Мысалы: қонбады - қомбады, басшы - башшы, көкөніс - көгеніс, 
көзсіз-көссүз, өзенге - өзөңгө, айдын көл - айдың гөл, ай қабақ -айғабақ, тас бауыр -тас пауүр, жас бала - жас пала т. б.

3-тапсырма. Мәтінді оқып, өз түсінігіңізді айтыңыз.

Қазақ әйелдері сөз мәдениетін, сөз әдебін ел дәстүр, дағдысын сақтаушылар ғана емес, қазақтың ұғым, танымындағы сөз иесі, сөз киесі дегенді қадірлеп ұстап, баптаушылар да. Оған дәлел қазақ тілінде – табу мен эвфемизмдер.
Табу, эвфемизмдерді қолданатын әйелдер болса, екінші жағынан ауызекі тілді көркемдеуші, бейнелеуші де – солар. 
Қазақ халқының тұрмысында табу төмендегідей жағдайларда қолданылған.
1) Келін қайын жұртының (қайын жұрты – күйеуінің елі, туыстары немесе ер адамға әйелінің туған-туыстары, ауылы) адамдарын өз атымен атамай, әрқайсысына өзі ат қоятын болған. Оны ат тергеу дейді. Ат тергеу жақындығына, жасына, жолына қарай қойылады. Мысалы: қайын сіңлілерін (күйеуінің қарындастары) «Шырайлым», «Еркем», «Тотым», т.б. десе, қайындарын (күйеуінің інілері) «Төре жігіт», Сұлу жігіт», Сылқым жігіт», «Мырза», «Шырақ» деп атаған. Қайын ағаларының, қайын апаларының аттарын бейнелеп, өзгертіп немесе қасиет, мінез, сипат ерекшеліктерімен жұмбақтап атаған. Мысалы: «Ұзын қайын аға», «Үндемес апа» т.б.








Тақырып №3 
Сөз қолдану мәдениеті мен жазу мәдениетінің байланысы, оған қойылатын талаптар. 

1-тапсырма. Мәтінді оқып, ауызша баяндаңыз. 

Сөз мәдениеті
... Ел бастау қиын емес,
Қонатын жерден көл табылады.
Қол бастау қиын емес –
Шабатын жерден ел табылады.
Шаршы топта сөз бастаудан
Қиынды көргенім жоқ...
                                     Бұқар жырау 
[image: D:\Документы 12\Desktop\Без названия.jpg]
        Сөз өнерінің қиын екендігі, өнер атаулының ең биігі екендігін, Бұқар жыраудың осы бір сөзінен-ақ аңғаруға болады. Қазақ халқы өз ұрпақтарының тіліне, сөйлеу мәнеріне ерекше көңіл бөліп, сөздік қорының молайып отыруына, әдемі сөз саптауларына, өз ойларын еркін айтуларына мән беріп отырған.
XI ғасырда адамзаттың мәдениеті мен әдебиетінің дамуына зор үлес қосқан Шығыстың алып тұлғаларының бірі Кей-Қабус «Кабуснаме» атты ғылыми-әдеби шығармасының «Өнердің абзалдығы, қадір-құрметі және өнегелі болуы туралы» бөлімінде: «Барлық өнерден сөз өнері жақсы екенін білген жөн. Адамзаттың ең абзал қасиетінің бірі - сөз сөйлей білу. Бұл жағдайды жете түсін де, жақсы сөйлей білуге үйрен: сыпайы, анық сөйлеуді әдет қылғайсың, өйткені қандай сөзді айтуды әдеттенсең тіл соны айтады. Сөзді өз орнымен сөйле. Орынсыз айтылған сөз жақсы болса да жаман көрінеді. Орынсыз айтылған артық сөз опық жегізеді. Егер сөйлеген сөзіңнен бір нәрсенің пайдалы иісі сезіліп тұрмаса, ондай сөздің айтылмағаны жақсы.
«...Сөз бір шарап сияқты, одан басың ауруы да, жазылуы да мүмкін депті білімдарлар. Біреу сенен бір нәрсені сұрамаса, жауап бермегейсің, ал сұрай қалса, турасын айт. Босқа кететін жел сөзден сақтан», - деген даналық сөзі бізге өнеге ретінде сөздің адам өміріндегі құдіретін паш еткендей (Кабуснаме).
Бұл тіл мәдениетінің адам баласына қажетті өнердің ең биігі, балқаймағы, шынары екендігін дәлелдейді. Шынында да, қазақ халқы қай заманда да аталы сөзді қастерлеген «Жақсы сөз - жарым ырыс», «Өнер алды - қызыл тіл» деп құрметтеумен қатар оған күшті талап та қоя білген.
«Көп сөз – көмір, аз сөз – алтын» деп түсінген. «Алтын» сөзі әрі қысқа, әрі нұсқа болумен қатар, аз сөзбен көп мағына беру. Ата-бабаларымыз көп сөзді ұнатпаған, оны «көмір» деп қана қоймаған, мынадай синонимдерімен беріп, жаратпаған ішкі ойларын дәл жеткізген. Мысалы: «езбе» (езбелеу), «балпыл» (балпылдау), «былшыл» (былшылдау), «мылжың» (мылжыңдау), «оттау» т.с.с.
Халқымыздың ғасырлар бойы сақтап бізге жеткізген сөз мұрасын толық меңгеру, оны өз орнымен пайдалану – баршаның міндеті.
Кім болса да өз пікірін дәлелдеу үшін сөзге, сөйлемге байланысты қажетті сөз тіркестерін терең меңгеріп, күнделікті өмірде қолдана білулері керек. Сөзді өз орнымен қолдану - білімділіктің белгісі. Солай болса тұрса да сараң сөйлейтін, өз ойын еркін жеткізе алмайтын, былапыттап сөйлейтіндер ұстаздар арасында да кездесіп қалады. Сондықтан да ішкі ой дүниемізге байланысты қандай сөзді қолдансақ та оны сауатты жаза білуіміз керек

2-тапсырма. Мәтінді оқып, өз ойыңызды айтыңыз

 Бір жұрттың бас әкімі екінші бір байға жолығысып сөйлесіп тұрғанда, қасынан бір жарлы кісі өтіп бара жатып иіліп, бас ұрып сәлем берді дейді. Оған қарсы әлгі үлкен әкім төре онан да төменірек бас ұрып сәлем алды. Қасындағы бай:
– Тақсыр, осынша  жұрттың үстінен қараған әкімсіз, осы бір бейшараға неге сонша бас ұрасыз? – деп айтты дейді.
Сонда әкім:
– Ешбір ғылым-білім үйренбеген кісі сонша иіліп, әдептілігін көрсеткенде, менің оған әдепсіз болып көрінгенім лайықсыз болған болар еді, – депті. 
(Ы. Алтынсарин)

3-тапсырма. Сұрақтарға жауап жазыңыз

1. Әдеп деген сөзге түсінік беріңіздер. Әдеп пен этиканың арасындағы мағыналық бірлік қандай? Ұлттық әдеп үлгілеріндегі жастарға тән қандай шарттар бар? 
2. Әдептіліктің адам біліміне, оқыған оқуына қатысы бар ма? 

4-тапсырма. Мақал-мәтелдер арқылы халық қандай мінездерді бейнелегенін үлгі бойынша жазыңыз.
Үлгі: Сөйлегенді үндемеген жеңеді (шыдамдылық, сабыр).
1. Иілген басты қылыш кеспес. 2. Көңілсіз жұмыс – өнімсіз. 3. Бал ұстаған бармағын жалар. 4. Мәуелі ағаш майысқақ. 5. Көпке жақын – көкке жақын. 6. Кіділік – ірілік емес. 7. Терең судың ағысы білінбес. 8. Ұра алмаған үлкен таяқ көтереді. 9. Талапты ерге нұр жауар. 10. Күш атасын танымас. 11. Ақылы жоқтың арманы жоқ. 12. Сөз тапқанға қолқа жоқ. 
13. Ерінбеген етікші, ұялмаған әнші болады. 14. Көрмес – түйені де көрмес. 15. Кімнің тарысы піссе, соның тауығы.


Тақырып №4 
Сөйлей білу – өнер. Сөйлеу әдебі, түрлері, қазіргі сипаты

 (
Сөз саласы
)1-тапсырма. Мәтінді оқып, ауызша баяндаңыз. 
Адам баласы белгілі бір қоғамда бірлесіп өмір сүріп, бірлесіп еңбек етеді. Қандай да болмасын қоғамның көпшілік қабылдаған әдет-ғұрып, қарым-қатынас жасау дәстүрі болады. Адамдардың бір-бірімен араластығы сол қағидаға негізделеді. Одан ауытқу өзара қалыптасқан қарым-қатынасқа қаяу түсіруі мүмкін. Сондықтан әркім белгілі қоғамның бір мүшесі ретінде, көпшілікке аян дәстүрлі қағидалар мен әдет-ғұрыптарды құрметтеп отыруға тиіс. Адамдардың өзара қарым-қатынасы алдымен тіл арқылы жүзеге асады. Тіл пікір алысу құралы ретінде адамның тек ойын ғана емес, сезімін де білдіреді. Сөйлеудегі ізет, құрмет, сыпайыгершілік кісінің сезіміне әсер етеді. Өмірде жиі қолданылатын амандасу, қоштасу, ризалық білдіру, кешірім сұрау, құттықтау, көңіл айту... т.б. Сөйлеу этикеті деген ұғымға саяды. Адамдардың дидарласуына, ең алдымен, дәнекер болатын да – осылар. Туған-туысқан, жора-жолдас, тамыр-таныстармен кездескенде – амандасу, кетерде – коштасу қаншалықты дәстүрлі әдетке айналса, біреудің қуанышына, қайғы-қасіретіне ортақтасу соншалықты табиғи да. Адамның жанына жағымды, жылы сөздер оның көңіл күйінің пернесі сияқты. Жылуы мол, жан жадыратар шуақты сөздің мағынасын ≪сіз деген – сөздің сынығы, сен деген – сөздің анығы» деген қазақ мақалы да аңғартса керек. Сөйлеу этикетінің өзіне тән нормалары мен ерекшеліктері болады. Жақсы сөз де жарық сәуле сияқты айналаға жылылық сеуіп, көңілді қуанышқа бөлейді. Адамдардың ынтымағын күшейтеді. Сөйлеу әдебіне жататын сөздердің тілімізде сан алуан түрлері бар. Мәселен, амандық сұрасудың еш қиындығы жоқ тәрізді (Сәлеметсіз бе?, Аман-есенсіз бе?, Армысыз!, Сәлембердік!, Ассалаумағалайкум!, Кеш жарық т. б.). Алайда, бұлардың толып жатқан түрлері, синонимдері, варианттары бар. Сондықтан оларды талғап, таңдап қолдануға тура келеді. Олардан туатын ерекшеліктерге мән бермесек, онда сөз қолданысымызда еш мүкістік жоқ деп айта алмаймыз. Амандық сұрасу – тұрмыста жиі айтылатын, құлаққа жиі естілетін сөздеріміз. Бірақ бұлардағы мағыналық, стильдік реңк оларды талғап, таңдап өз орайында, өз орнында қолдануды қажет етеді. Мысалы, Сәлеметсіз бе? деп амандасу үлкен-кішіге, таныс-бейтанысқа, ресми жағдайда да, еркін жағдайда да қолданыла беретінін байқасақ, ал Ассалаумағалайкум! деп амандасуды ауылдағы кейбір жасы үлкен ақсақалдар ұнатып тұрады. Әрине, сәлемдесу, амандасу адамның бойындағы сыпайы мінез, ізеттілікпен астасып жатса жарасымды шығады. М. Әуезовтің «Абай жолы» романынан мынадай екі эпизодты еске түсірейікші. «...Абай тоқтаған қалпында бойын тез жиып, аттылардың алдына жұмысы бар кісідей кәлденеңдеп көп, тосып тұрды. Аттылар мұның қозғалысын оқыс көрді ме немесе таныды ма, аттарын баяу бастыра бастап, жақындап тұстас келді. Сол уақытта Абай үлкен ыкылас білдіріп, айрықша бір тағзыммен төсін басып, қатты дауыстап:
—Ассалаумағалайкум.!.. деп сәлем берді...
Өзге қазақтан бөлек, мына сияқты, бір алуан сыпайылыққа
Бөжей оң назарын салды білем... атының басын тежей беріп:
—Уағалайкумәссалам, балам!... – деп тоқтай қалды». Осылайша кішінің әдеп сақтап, үлкенге ықылас қоя берген сәлемі әрдайым оның кішіпейілділігін көрсетіп, тәрбие-парасатын аңғартып тұрады. 

2-тапсырма. Нақыл сөздерді оқып, мағынасын ашып айтыңыз.

1. Ақылды сөйлеу – қиынның қиыны, ақыл безбеніне салып үндемей қалу одан да қиын. Боуви
2. Көп сөйлеген адам көп сәтсіздікке ұшырайды. Гао Цзы
3. Сөйлеуге сөз таптым да, тыңдауға құлақ таппадым. Т.Ізтілеуов
4. Пайдасыз сөзді көп айтпа, пайдалы сөзді аз айтпа. Науаи
5. Есті адам тілін тия алады, бірақ ойын тия алмайды. Шәкәрім
6. Жақсы әңгімелесуші болудың бір ғана тәсілі бар, ол – тыңдай білу. К.Марли

3-тапсырма. Мақал-мәтелдердің мағынасын түсіндіріңіз.

1. Бақырып сөйлегеннің сөзі – 
Естілер де қалар. 
Ақылды сөйлегеннің сөзі – 
Көкейге кеп қонар. 
2. Шын сөз – нұсқа, 
Жақсы сөз – қысқа. 
3. Сөйлей білмес жаманның, 
Сөзі өтпес бір пышақ. 
Сөз білетін адамның, 
Әр сөзінде бір тұзақ. 
4. Сылбыр сөзін сүйретіп айтады, 
Содыр сөзін күйретіп айтады, 
Сыпайы сөзін ширатып айтады. 
5. Естіге екі сөз де жетеді.
6. Шын сөз – нұсқа, жақсы сөз – қысқа.


Тақырып № 5 
Тіл тазалығы – сөз қолдану мәдениетін арттыратын негізгі шаралардың бірі.

1-тапсырма. Мәтінді оқып, ауызша баяндаңыз. 

Тіл тазалығы
         Қазақ тілі – аса бай тіл, икемді тіл. Қалай исең, солай иіле береді. Орамын, бұрамын тауып, қисынын, орайын келтіріп пайдалансаң, бұл тілмен сурет салуға, тас қашап, ағаш, текемет оюға болады-ау! Бұл тілден май тамады десе сияр. Халықтың тіліне, жырына құлақ салсаң, небір алуа, шекер балдай татитын нәріне, әріне әсте тоймайсың. Ғашықпын қазақ тіліне... осындай майса, сұлу тілді қалай өгейсітуге болады...                                          
                                                                                                 Нұртас Оңдасынов
        Сөз қолдану мәдениетін арттыратын негізгі шаралардың бірі – тіл тазалығы. Тіл тазалығы дегеніміз – айтайын деген ойымызды еркін жеткізу, сөйлегенде бөгде тілдік элементтерді – диалектілерді, варваризмдерді араластырмай сөйлеу халқымыздың асыл сөз қазыналарын тиімді пайдаланып, жатық, анық сөйлеу, әдеби тілде сөйлеу. Абай атамыз: «Сөзінің бірі жамау, бірі құрау» деп өзіне дейінгі кейбір ақындарды сынайды. «Тілге жеңіл, жүрекке жылы тиіп, теп - тегіс, жұмыр келсін айналасы» деп, әрбір сөздің түсінікті, жеңіл, мағыналы болуын өз ортасынан қатаң талап етеді. Ұлы ақынның бір ғасырдан астам уақыт бұрын тіл тазалығына ерекше мән бергендігін көреміз. Әрине, бөтен тілден сөз алмай таза ана тілінде сөйлейтін бірде-бір халық болмайды. Тек ол сөздер жергілікті халықтың тілдік заңдылықтарына бағынып, фонетикалық өзгерістермен барша қауымға түсінікті жалпы халықтың тілге айналуы керек. Шынайы бейне жасауда, сом тұлға жасауда, әдеби қаһармандардың ішкі-сыртқы бейнесін суреттеуде әрбір жазушы халық тілінің мол байлығын, әдеби тілге, әдеби нормаға ене бермейтін басқа тілден енген сөздерді де қолдануы мүмкін. Бірақ жергілікті тілдік ерекшеліктер (диалектер, жаргон сөздер) әдеби нормаға жатпайды. Себебі мұндай сөздер жалпы оқырман қауымға түсінікті емес. Қазақ тілінде өзге тілден енген сөздер өте мол, тіпті сөз тудырушы қосымшалар бар екені де мәлім.
Мысалы: Тілімізде «байсал табу», «байсалды» деген сөздер бар. «Байсал» сөзі қазіргі әдеби тілімізде жеке тұрып көп қолданылмайды. Тап осы күйінде қолдану – тіл тазалығына нұқсан келтіргендік болар еді. Бұл сөз не «байсалды» деген туынды сөз түрінде, не «байсал табу», «бойы байсал тарту» деген тіркес түрінде келеді. «Байсалды» сөзі – сабырлы, ұстамды, байыпты деген сын есім мағынасында көбінесе адамға байланысты айтылады. Ал бұл сөздің қазақ тіліндегі ертеректегі мағынасы адамға қатысты «сабыр» дегеннен гөрі, жалпы мәндегі «тыныш, тыныштық» деген мағынада қолданылатындығы байқалады. «Байсал табу» деген тіркестің «тынышталу», «тыныш табу» деген мағынасы осыған саяды.
          «Ана тілі – қайнаған қанның, қиналған жанның,толғанатқан көңілдің, лүпілдеген жүректің сығындысы, онда дәм де, мән де болу керек» (С.Торайғыров). «Анамыздың ақ сүтімен бойымызға дарыған тілімізді ұмыту – бүкіл ата-бабамызды, тарихымызды ұмыту», - дейді Б.Момышұлы.
Осындай ұлағатты сөздерге мән бермегендіктен өз тіліне өздері тосырқап қарайтын, бөгде тілдік элементтерді араластырып сөйлеуді мәдениет деп санайтындар т.с.с. өзге де тұрпайы ерсіліктер (жоғарыда айтылған сияқты) кездесіп қалып отырады. Тіліміз мемлекеттік мәртебеге ие болса да өз ортамыздан әлі күнге дейін тұрпайы сөйлейтін жастарды кездестіріп қаламыз. Тіліміздің лексикалық, фонетикалық, грамматикалық нормалары мен заңдылықтарын ескермейді, қазақ тілінен алған теориялық білімдерін пайдалана алмайды, сөйлегенде тыңдаушы өзінің ойын ұғып, сезіп тұрма, жоқ па, онымен санаспайды. Басқа тілдің сөзін араластырып, өз тілінің құтын қашырып сөйлеу мәдениетсіздік екенін аңғармайды. Белгілі жазушы Т.Ахтанов өз шығармаларында кейбіреулердің әңгімелесу кезінде бөгде сөздерді нормадан тыс араластырып сөйлейтін ерсіліктерін өткір сынаған.

2-тапсырма. Сұрақтарға жауап беріңіз

1. Тіл тазалығы дегенді қалай түсінесіңдер, оның әдеби тілмен қандай байланысы бар? 
2. Қазақ тілінің әлемдегі бай тіл екендігіне ешбір шүбә келтіруге болмайды, солай бола тұрса да ұлттық тіліміздің әлі күнге дейін мемлекеттік тіл дәрежесіне көтеріле алмай келе жатқанын қандай мысалдармен түсіндірер едіңдер? 
3. Тіл мәртебесін көтеріп, тіл тазалыгын сақтау үшін қандай жағдай жасау керек? Оны неден бастауға болады, өмірден ңақты мысалдар келтіріп, дәлелдеп көріңдер. 
4. Көркем әдеби шыгармалардың өз ойымызды еркін жеткізіп, әдемі, әсерлі сөйлеуімізге үлкен әсері бар ма?

3-тапсырма: Мәтіннің мазмұнын өз сөздеріңмен айтып беріңіз.

          Әр бөлімнің теңеулеріне мән беріңдер: Әкесінің өлгені - асқар тауының құлағаны, шешесінің өлгені - ағар бұлағының суалғаны, ағасының өлгені - оң қанатының қайырылғаны ...т.б. сөз оралымдарының мағынасын жеке-жеке ашыңдар. Қарашаштың қайтыс болғанын Жиренше қалай білді?
Қарашаш сұлудың қайтыс болғанын естірту
         Қарашаш сұлу Жиренше үйде жоқта ауырып қаза болыпты.
Әз Жәнібек хан: «Жиреншеге біз естірте алмаспыз, өзіне-өзі естіртсін, ешқайсысың сездіріп қоймаңдар», - деп, уәзірлерімен сөз байласып қояды. Бір күні Жиренше шешен елге қайта оралып, ханның үйіне түсіп, сәлемдесіп отырады. Хан Жиреншеге:
· Ау, шешенім, әкесі өлген қалай болады? - депті. Жиренше отырып: 
· Әкесі өлсе, асқар тауының құлағанымен бірдей болады, - депті. 
· Шешесі өлген қалай болады? 
· Ағар бұлағы суалғанымен бірдей болады. 
· Ағасы өлген қалай болады? 
· Оң қанаты қайырылғанымен бірдей болады. 
· Інісі өлген қалай болады? 
· Сол қанаты қайырылғанымен бірдей болады. 
· Апа-қарындасы өлген қандай болады? 
· Ұзын өрісі қысқарғанымен бірдей болады. 
· Қатыны өлген қандай болады? 
· Аһ!.. Менің Қарашашым өлген екен ғой? - депті Жиренше. Ол күйініп, қамшысын таянғанда, қамшының сабы ортасынан шарт сынып кетіпті. 

4-тапсырма: Төмендегі сөйлемдерді түзеп, әдеби тілмен қайта құрып жазыңыз.

Лесницадан көтерілгенде, жүрегі аузына тығылады. Танзиметті алып тастауға совет береді. Ештеңеден қысылмаймыз, астымызда персональный машина. Өзіңіз қай округтансыз, тұрған жерлеріңіз грязь шығар, ә? Старик, сіз дұрыс түсінбеген шығарсыз. Кешегі алдымызда жүгіріп жүрген жігіт вдруг өзгеріп кетті. Біздің келгенімізге көп болды, демалу деген вообще болмады. 

	5-тапсырма: Төмендегі сөздердің әдеби баламасын тауып, мағынасына толық талдау жасаңыз. Әрбір сөздің әдеби тілдегі қолданысына стильдік мәні жоғары бір-бір сөйлем құраңыз.

а) емдеухана - аурухана, айыр - шанышқы, қарыз - дыкер - қарыздар, зиратнама - бейіт, қабір; желдік - желдеткіш, ажым - әжім, балау - палау, қартамыш - қартамыс, ибат - инабат;
б) қаржымыс - қарымта, кәдуілгі - кәдімгі, айыл - әйел, ақтас - түйме, жер там - жер үй, жұмыстау – жұмыс істеу, жұмыстану; зиярат - зират, кәмәләт - кәмелет, кәззеп - кәззап, кәзір - қазір; жаһүт - жақұт, зәлім - залым, жаһил - жаһіл ... 


Тақырып №6
        Сөз жатықтығы – әдеби тіл нормалары

1-тапсырма. Мәтінді оқып, ауызша баяндаңыз. 

         Қандай сәулетті сарайлар болсын, қандай сымбатты, я кескінді суреттер болсын, қандай әдемі ән, күй болсын, сөзбен сөйлеп, суреттеп көрсетуге болады. Бұл өзге өнердің қолынан келмейді.   
                                                                        Мәшһүр Жүсіп  Көпеев 

           Әдеби тіл – адамдардың бір-бірімен қарым-қатынас жасау нәтижесінде қалыптасып бекіген, жалпы халыққа тегіс танылған тілдік құбылыстар жүйесі. Стильдік тармақтары сараланған, қолдану өрісі кеңейген, қоғамдық қызметі әр алуан жүйелі тіл саналатын болғандықтан, оны қалыптасқан бір қалыпты (нормалы) тіл деп те айта аламыз. Өйткені әдеби тіл мен тілдік норма бір-бірімен тығыз байланысты. Бұл туралы белгілі тілші ғалым Мәулен Балақаев: «Әдеби тіл қалыптасқан нормалы тіл болса, әдеби тілге сіңіскен, әдеби тілде орныққан тіл айлықтары тілдік нормаға жатады» - дейді. Сондықтан тілдік норма сөзді қолдануда, дұрыс айтуда, сөйлем құрауда, грамматикалық тұлғаларды дұрыс жұмсауда, яғни тілдің өн бойында сақталуы керек. Бұл айтқандарға қарап, тілдік норманың өзін сөзді қолдану нормасы, сөздің емлесін сақтау, дұрыс жазу – орфографиялық норма, дұрыс сөйлеу – орфоэпиялық норма, сөйлем құраудағы норма – синтаксистік, ал грамматикалық тұлғаларды дұрыс жұмсаудағы норма – грамматикалық деп жіктей таратып, бірнеше түрге бөлуге болады. Жалпы, әдеби тілдің бұл тілдік нормаларының бірізділігін сақтау тіл мәдениетін көтерудің негізгі басты бір жолы екендігі туралы мамандарымыз көптен бері айтып келеді. Норма – тілді таңдап-талғап қолданатын, талғамы өскен, тілдік элементтерді саналы түрде екшеп, іріктеп алу қабілеттерінің жетілген заманында туған саналы әрекеттің жемісі.
Сайып келгенде, тілді өз орнымен, рет-ретімен, шашыратпай еркін қолдану, әрбір сөзді көркемдік тілмен орнықты жеткізіп, дәл айта білу - жатық сөйлеуге, сөз шеберлігіне алып келеді. Сөз жатықтығы болмаса, жүрек сезімі арқылы шығатын әрбір сөз, оралымда ой мағынасыз, шұбарлау болған болар еді. Әдеби тілді еркін қолданып, жатық сөйлеуге дағдылану үшін, стильдік ерекшелігімізді ұштау үшін көркем әдебиет тіліне мән беріп, автор тіліне ілесе білуіміз керек.
Мысалы: Жазушы О.Бөкеевтің «Ұйқым келмейді» әңгімесінен үзінді келтірейік ... «Мен ойладым ... Өмір деген ғажап дейді, түк те ғажап емес, әншейін осындай автобусқа мініп белгілі бір аялдамада түсіп қалу, біреудің тойып секіруі, біреудің тоңып секіруі. Әлдекімдер көрер таңды көзімен атқызып, ой қажып ұйықтамайды, әлдекімдер ішіне тарс бүркеніп, уайымсыз тоқ ұйқыға басады. Сайып келгенде, өмір дегеніміз - өзгенің бақытына қызығып өту ғана ... Ал мынау жанымдағы тойған қозыдай томпиып отырған қыз ше? Оны ертең не күтіп тұр? Бақытты ма, бақыты жоқ болса, оны іздеп таба ала ма? Не ойлайды? Жігіті, ұнатқан біреуі бар ма? Тіпті мен туралы қандай сезімде келеді. Адамдарға сене ме? Аты кім? Қайтіп кездесер ме екенбіз? ...»
Жазушы кейіпкердің ішкі сезім дүниесін ашу үшін әдеби жатық тіл мен көркемдік тәсілдерді қолданады. Әсіресе, ішкі монологқа, ішкі тебіреніс-толғанысқа жиі ерік береді. Мұнда басы артық сөз, оралымсыз тіркестер атымен жоқ. Бәрі де орнықты, ой дүниесіне байланысты өз орындарын тауып, әдеби нормаға сай берілген. Көркем әдебиет тілінде ғана емес, ауызекі тілде де әрбір сейлеуші өз сезімін осындай әдеби жатық тілмен еркін жеткізе білу керек.
Тіл жатықтығын жүзеге асыру үшін тілдік норманы үш түрлі принципте қолданамыз:
1) Тілдік норма қоғам мүшелерінің барлығына түсінікті, ортақ сипатқа негізделеді.
2) Тілдік нормаға тән екінші принцип – тұрақтылық.
3) Тілдік материалдарды қалай болса солай ала салмай, іріктеп екшеп қолдану. Сөйтіп, тілдің сымбаттылығын көрсетіп сөз өнерінің қадір-қасиетін үздіксіз жетілдіріп, тілдік ортаны, сөйлеу мәдениетін дамытып, олардың жауапкершілігін, ұқыптылығын арттырып отыруға түрткі болуымыз керек.
Тілдік норма – қоғамның барлық топтары үшін қолайлы қатынас құралы.
Ол – мемлекет орындарының, ғылымның, көркем әдебиеттің, газет-журналдардың, театрдың, кепшілік алдында сөйлейтін, лектор, диктор, үгітші-тілшілердің, қала берді жазу арқылы қағаз бетіне түскен ресми тіл. Әдеби тілдің осы ерекшеліктері мен жұмсалу аясының кеңдігі тіл жұмсаушылар үшін жалпыға ортақ жүйе, тұрақты норма болуды керек етеді.
Тіл мәдениетінің әдеби тілдің талаптары тұрғысынан алғанда жазуда ғана емес, сөйлеу тілінде де белгілі нормалары болуға тиіс. Әдеби тілдің түрлі-түрлі стильдерге қат-қабаттарынан негіз болатын нәрселері де жалпы сол халық екшеген нормалары. Тілдік нормалар қоғам мүддесіне негізделеді, олар жалпы халыққа бірдей түсінікті, көңілге қонымды болуы тиіс. Сөздердің айтылу нормасы мен жазылу нормасы бірдей бола бермейді. Дүрысында: ішсе, сенбе, ақ ешкі, сақ бол, құлын, өрік, кез салды, бара алмады, Қонысбек, кім келді? Жаңақорған, асшы, тұз сал, түнгі, Жанқожа, айта көр - дегендердің осы жазылуындай етіп айтудағы түрін нормаға жатқызуға болмайды. Оның себебі, сөздердің айтылу нормасы мен жазылу нормасы әр уақытта бірдей емес. Бұл – қазақ тілінің орфоэпиялық заңдылығымен тығыз байланысты. Дұрыс сөйлей білу тілдің жатықтығын көрсетеді.
Жоғарыдағы мысалдарды сөздің айтылу нормасына сәйкес қолданатын болсақ, ол былайша естіледі және солай айтылуға тиісті. Мысалы: ...ішше, сембе, ағешкі, сақ пол, құлн, өрүк, көс салды, баралмады, Қоныспек, кім гелді? Жаңағорған, ашшы, тұс сал, түңгү, Жаңғожа, айта гөр, т.б.
Көркем әдебиет тілінде әдеби тілдің нормасына жатпайтын, көпшілікке түсініксіз, экспрессивті-эмоциялы бояуы басым, белгілі бір шағын әлеуметтік топтардың тілінде кездесетін жаргондар, варваризмдер, дөрекі, жергілікті ерекшелігі бар диалектілер мен кәсіби сөздер жиі ұшырасып отырады. Бұл – заңды құбылыс. Өйткені автор шығармасындағы кейіпкер өмірімен қоян-қолтық араласып, мінез-құлқы, кәсібі, ортасы, білім дәрежесі жағынан жан-жақты бейнеленуі керек. Шығармадағы кейіпкер суреттеліп отырған сол ортаның адамы.
Бірақ әдеби шығармада бар екен деп оны өз ортамызда қолдануға тырысатын болса, үлкен ағаттық жасаған болар едік (мұндайлар қазіргі өмірде жиі кездесіп қалады). Диалектілер – жергілікті тіл ерекшеліктері, олар өз ортасында айтуға бейімді болып келеді. Жалпы қауымға таныс әдеби тілге жатпайды. 
2-тапсырма.  Сұрақтарға жауап беріңіз

· «Сөз жатықтығы» деген тіркесті қалай түсінеміз, оның «таза сөйлеу», «әдемі сөйлеу», «анық сөйлеу» деген сөз тізбектерімен қандай байланысы бар? Өз ойларыңды күнделікті өмірде көріп жүргендеріңмен, теледидардағы көрермен қауымның тілдерімен, не басқа да жағдайлармен салыстырып дәлелдеңдер. 
· Сөйлеушінің сөзі жатық болу үшін әдеби тіл нормасын еркін меңгеруі керек. Сонда «әдеби тіл» дегеніміз не, оның негізін салушы кім? 
· Сөз жатықтығын жүзеге асыру үшін тілдік норманы қандай принциптермен іске асырамыз? Өз ойларыңды бір жүйеге келтіріп, бір тақырыптың төңірегінде сөз саптап көріңдер. 
· Диалект сөздерді әдеби тіл нормасына енбейді дейміз. Сонда диалектілер тек қана жергілікті тіл ерекшелігі ме, немесе олардың әдеби тіл қатарына жақындап, түрленіп, өзгеріске түсейін деп жүргендері бар ма? Мысал келтіріп, өз ойларыңды белгілі бір дәлелдермен айтып қараңдар. 
· Қазақ тілінің орфографиялық, орфоэпиялық нормасының сөз жатықтыгына қандай қатысы бар? Сөздердің дұрыс айтылуына көңіл бөліп, театр тілімен (театр актерларының тіліне еліктей отырып) бір әдеби шығармадағы монологтарды, табиғат суреттерін жатқа айтып көріңдер. 
· Кейбір сөз оралымдары ғылыми, ресми мәтіндерде де өз орнын таппай тұрады. Естігенде құлаққа түрпідей тиіп, шындыққа сыйымсыз болып келеді. Ал поэзиялық шығармаларда олар өзгеше бір реңге еніп, құлпырып кетеді. Бұл неліктен деп ойлайсыңдар? 

3-тапсырма. Төмендегі портреттерді салыстыра отырып, түсінгендеріңді жазбаша жеткізіп көріңіз.

         Исаны менің алғаш көруім – 1922 жылдың жазында, Қызылжар қаласында. Сондай бір ақын келіпті дегенге пәтеріне іздеп барсам, түр-тұлғасы жараған киіктей қағылез, бет-аузы бір-ақ уыстай кішкене, «тақия сыймас шекелім» дегендей, шекесі жалпая біткен, лақ-текедей сыртына тебе біткен кішкене қара көзді, ұшы имектеу, тұмсығы көтеріңкі біткен жіңішке мұрынды, сүйір иек, жұқа ерін, жіңішке ұзын мойындағы жүтқыншағының үлкендігі кішігірім баланың жұдырығындай, көкпардың атындай ойнақы мінезді жігіт екен. Басында жасыл пайымен тыстаған, алдыңғы жағын түре киетін пұшпақ бөрік, үстінде жағасына қара барқыт салған түйе жүн шекпен, аяғында қазақы етік, костюмі қалаша (С.Мұқанов). 
        Бұл жолы қырықты алқымдаған, денесі сәл имиген, ұзын тұра мұғалімнің аты – Шабақ. Мектеп директорының немере ағасы. Ол өткен жылға дейін бастауыш класқа сабақ беретін. Соңғы кезде облыс орталығындағы педагогика институтын сырттан оқи бастаған көрінеді...
        Шабаң ағай «әй, өй» деп тұрпайы сөйлейтін, саба түсіндіруі алдыңғы оқытушыға қарағанда көп олқы, бағаны алалап қоятын кісі екен 
(М. Гумеров «Ерегес»). 
        Соғыс кезінде маған хат жазып тұрған көп қарындастардың бірі – Сима деген қыз суретіңді жібер деп өтінді. «Осының өзі қандай жігіт екен, көрейінші» деген болу керек. Дұрыс қой, бірақ қыздың өтінішін орындауға пәрмен болмады, окопта отырған солдатты кім суретке түсіре қойсын. Сонда да қыз ренжімесін деп жауап жаздым. Майданда фотография жоқ, сондықтан суретімді ауызша айтайын деп, мынадай өлең жаздым:

Менің портретім

Тұрпатым қатты қысқан жұдырықтай,
Қаңылтақ денем, мойыным қылдырықтай.
Жүректе жалын атқан жігерім бар,
Жүрісім жылдам ұшқан бұлдырықтай.
Кескінім – торсық шеке, қыртыс маңдай,
Қос қабақ бір-бірімен қырқысқандай.
Тұңғиық мөлдірейді екі көзім,
Жүзімді жылытуға тырысқандай.
Көк тастан қашалғандай өң-келбетім,
Салпы ерін, үйрек мұрын, шұңғыл бетім.
Қаралығым қазанның күйесіндей,
Мінекей, менің осы портретім.
                             (Ә.Нұршайықов)



Тақырып № 7
    	Сөз дәлдігі және тұрақты тіркестер 
[image: ]
1тапсырма. Мәтінді оқып, ауызша баяндаңыз. 

Сөз дәлдігі

         ... Жастарымыздың үлкен кемшілігі бар. Ол мынау: сөйлесе кетсең, көпшілігі-ақ мүдіріп, аузына сөз түспей, білген сөзінің өзін бұзып айтып қиналады да қалады. Ана тілінде таза сөйлей алмайтыны, сөйлемдердің басы мен аяғы араласып, сөздері шұбарлана  келетіні бірден байқалады. Бұның өзі, әрине, тілін ұстартуға зер салмағандықтың салдары.   
                                                                                                     С.Қожамқұлов. 

Қазақ тілі мәдениетінде сөйлеуші өз сөзін дәл тауып, тыңдаушыға әсерлі жеткізе білсе, оны «дәл айтты, тауып айтты» деп түсінеміз. Бұл – сөз дәлдігі жөнінде әдеттегі түсінігіміз. Мұнда нақтылықтан гөрі жалпылық басым. Ал сөз дәлдігі деген лингвистикалық терминнің бұл түсінікпен дәл келетін тұстары да, одан өзгешелеу ұғынылатын жерлері де бар. Солардың бірі – әрбір сөзді тілдегі мағынасына лайық қолдану. Әсіресе, ауызға жиі алынып, жаза басқан қаламның көп сыналатын да жері осы. Қарапайым тілмен сөйлесек те, жүрек сезімі арқылы шығатын ішкі ойымызды өзге біреулерге дәл жеткізе білудің өзі – мәдениеттіліктің белгісі.
Мысалы: «Қаздар жейтін шөп пен қарғатұяқ қабындап көтерілмей, жер борсымайды» деген сөйлемдегі атаулардың біразын қысқартып, «қазоты мен қарғатұяқ қабындап көтерілмей, жер борсымайды» десе, «қаздар жейтін шөп» деп жатпай, «қазоты» деп, бір ғана сөзбен (біріккен сөзбен) айтсақ, көңілге әлдеқайда қонымды, сөйлем де ықшамдалап, әдеби түрде ұғынықты боп тұрады.
Сөз дәлдігі – әдеби стильдерінің бәріне бірдей қасиетті сапа. Дегенмен сөз туралы әңгіме болғанда, бұлардың ішінде зерттеушілердің алдымен ауызға алатыны – ғылыми стиль, іс қағаз стилі. Сөз дәлдігі сөйлеу тіліне де қатысты. Мысалы: Оқуды қызыл дипломмен бітірді – университетті үздік дипломмен бітірді. Емтиханнан құлап қалды – емтиханды тапсыра алмады. 
Зейнеткерлікке шықты – құрметті еңбек демалысына шықты. 
Бірінші сыныпқа барды – мектеп табалдырығын аттады. 
Сөйлеу тіліндегі осындай қолданыстың біріне дәл, біріне дәл емес деген тәрізді қатаң талап қойылмайды. Ал, ресми қолданыста (өтініш, өмірбаян, түсінік хат т.б.) бұл тәрізді еркіндік болмайды. «Оқуды қызыл дипломмен бітірді», «бес алды» т.с.с. тәрізділер ресми тіл стандартына немесе бетпе-бет сөйлесудегі белгілі бір оқу орындарының, мекеме, көсіпорын құжаттарындағыдай толық айтып жатудың орнына «институтқа бардым», «мектептен келдім» деп, ықшамды айту да орында деп есептеледі.
Тілде толып жатқан мағыналас сөздер бар. Әдеби тілдің функционалдық арналарының кейбірінде (сөйлеу тілі, көркем әдебиет) олар белгілі бір мақсатқа байланысты жарыса қолданылып та жатады. Ресми қолданыста олай емес, синонимдер мен мағыналас сөздердің бірде анауын, бірде мынауын жұмсау тым шектеулі болады. Бұл стильде тілдегі әр түрлі нұсқалардың бәрі бірден қабылданбай, біреуі ғана негізге алынады. Мысалы: «Екі мәрте олимпиада чемпионы – Екі рет олимпиада чемпионы, Халыққа тұрмыстық қызмет өтеу орындары – Халықтың тұрмыстық қажетін өтеу орындары», «Қазақстан Республикасының еңбек сіңірген әртісі – Қазақстан Республикасына еңбек сіңірген артист» т.б. (осының алдыңғысы алынады).

2-тапсырма. Сөйлемнің ықшамдалған түрі мен әдеби шығармадағы үлгісін оқып, салыстырыңыз.
	Әдеби шығармадағы
үлгі 
	Сөйлемнің ықшамдалған түрі

	1. Сырдың бойындағы тамыры оңай ғана желге жұлынып кететін, шөлді далаға да өсе беретін ербиген, майда тікенді шөп болады, өзі шөлді далада жолға тармағай боп қалың шығады.

2. Ар жағында қалың дуал, сондықтан онда бара алмасаң, жендеттер ұзын сапты, өткір жүзді балтасын қайрап отыр. (Жұлдыз журналы)

	1. Сырдың бойында түйеқарын дейтін шөп болады, өзі шөлді далаға қалың шығады.



2. Ар жағында қалың дуал, сондықтан онда бара алмайсың, жендеттер айбалтасын қайрап отыр.



3-тапсырма. Сұрақтарға жауап беріңіз. 

1. «Сөздің дәлдігі, сөздің нақтылығы» деген ұғымдарды қалай түсінесіңдер? Бұл туралы өз ойларың қандай, оны қандай мысалдармен дәлелдеп айтуға болады? 
2. Тіліміздегі сөздерді мағынасына сай қолданбау, дәлдіктен көз жазып қалу қандай тілдік ерекшелікке байланысты, ол үшін әрбір сөйлеуші немесе сөз қолданушы қандай заңдылықтарды қатаң негізге алу қажет? 
3. Кейбір авторлар «бір тілдің лексикасында мүлде бір мағынада айтылатын екі немесе бірнеше сөз жоқ, сондықтан бұл сөздердің ұқсастығын абсолюттік ұқсастық деуге болмайды» деген дәлелдер келтіреді. Осыны қандай мысалдармен тұжырымдап айтуға болады? Осындай ойдың сөз дәлдігіне қатысы бар ма? 
4. Тілде толып жатқан өзара мәндес, мағыналас сөздер бар. Алайда мұндай сөздер бір-біріне қаншама жақын, мәндес болғанымен, олардың бойындағы рең, жұмсалу өрісіндегі айырма стильдік қолданысқа да тәуелді. Осындай ерекшелікті қалай түсінесіңдер, нақты мысалдар келтіріп, бір-бірімен салыстырып көріңдер. 
5. Кейде жеке бір сөздің не сөз тіркестерінің бірнеше нұсқасы болады. Нұсқалы сөздер екен деп мұндайларды сөйлеу тілінде бірінің орнына бірін қолдана беруге бола ма, әлде болмай ма? Сөзді өз орнымен қолдана білуге бұның қандай зияндылығы бар? Дәлелдеп көріңдер. 

4-тапсырма: Төмендегі бір-біріне мәндес болып келетін нақыл сөздерді өз орнымен қолданып, шағын мәтін құрастырып көріңдер. Бұл сөз тізбектерінің дәл мағынасында жұмсалып тұрғанына өз ойларыңмен талдау жасап, әр сөйлемнің стильдік реңктерін түсіндіріңдер.

а)... Қазанға не түссе, қасыққа сол ілінеді - Не ексең, соны орасың;
б) Жалаң болмайын десе, теңіз де суалып қалады, сұмырай келсе, су құриды;
в) Желсіз жапырақ та желбіремейді - жел болмаса, шөптің басы қимылдамайды;
г) Ертеңгі тауықтан, бүгінгі жұмыртқа артың - аспандағы тырнадан, қолдағы торғай артық;
д) Өлім қаупін туғызды - ажал отын шаша бастады;
е) Үріп ауызға салғандай - жүзіктің көзінен өткендей;
ж) Соқырға таяқ ұстатқандай - тайға таңба басқандай;
з) Ит терісін басына қаптады - жер-жебіріне жетті.
 
5-тапсырма: Ақын-жазушылардың, данышпандардың, ұлы адамдардың даналық сөздерінің жалғасын төмендегі тірек сөздерді негізге ала отырып, тиянақтап көріңдер.

а) Бәлеқор жаныңда болса, ... Ж.Баласағұни.
б) «Қорқақтық, ездік, аяншақтық, көнбістік - ... Ғ.Мүсірепов.
в) «Өз ұлтын сыйламау, оны мақтаныш етпеу - ... Б. Момышұлы.
г) Жарғанат жарықты сүймейді,... С.Сарай.
д) Ізденсе, талаптанса, қолдан жасалмайтын шарт жоқ.  Құнттамаған, ізденбеген, соңына түспеген адамның... Ж.Аймауытов.
е) Өмір жолы қандай қызықты, қандай қиын, үңіле қараған адамға оның қызығы мен қиындығында емес пе? Өмір жолы үлкен қозғалыс: ол қозғалыс әрқаша да алға, алысқа құлаш сермейді,...» М.Ғабдуллин.
ж) Мен де қазақпын жаралған сүйек-еттен, Менде ар бар, менде ой бар жан тебіренткен,... Б.Момышұлы.
з) Балаға сіңірген ата еңбегін бала өмірі ақтап бола алмайды. Балаға деген махаббатыңа ешбір махаббат теңдесе алмайды, ...» Ғ.Мұстафин.
й) «Шын махаббат, шынайы махаббат өтірікпен әсте сыйыспайды. Ондай махаббат қорлыққа да, зорлыққа да риза болып шыдайды,...» 
С.Мұқанов.
к) Адам дүниеге тек қана келіп, әншейін ғана аттана бермейді, ... 
Б.Бұлқышев 

Тірек сөздер: Ол артында ой қалдырады, ойдан мұра қалдырады; сүйген жүрек, адал жүрек есептесуді білмейді; ол өле-өлгенше суынбайтын махаббат; Халқымның қарапайым бір ұлымын, жанымды арым үшін құрбан еткем; бәледен бас алмассың; құлдықтың ең жаман түрі; сатқындық; күншіл ғылымды сүймейді; жұмысы еш уақытта берекелі болмақ емес; талай өркешті толқындарды да кездестіреді. 

6-тапсырма: «Ұяла білу де - әдептілік» тақырыбына арналған төмендегі мәтіндегі сөйлемдердің орны ауыстырылып берілген. Ой дәлдігіне байланысты сөйлемдерді өз орнына қойып, мәтінді тиянақтаңыз. Осы тақырыпқа байланысты ой толғап, сұхбаттасып көріңіз.

          Ұят – адам қасиетін бағалайтын сезім. Ол сезім отбасында ересек адамдардың әңгімесін есту арқылы бала кезден адам бойына сіңеді. Бедел мен абыройға қарапайым еңбегің арқылы, байыпты сөзің арқылы, мейірімді мінезің арқылы, әдеп сақтауыңмен, жөнсіз әрекеттерден бойыңды аулақ ұстауыңмен, үлкенді тыңдау, сыйлау, құрметтеуіңмен жетесің. Ұят – ең нәзік сезім, ол адамның беделімен, абыройымен тығыз байланысты. Тапқыр ойыңмен, қатар құрбыларыңның алды болуыңмен, достық-жолдастық қарым-қатынасыңмен, ибалылығыңмен, ынта-жігер, талабыңмен, тындырымдылығыңмен, жақсыны жаманнан айыра алуыңмен, оларға деген игі де ізгі ниетіңмен, жек көру, жақсы көру ләззатыңмен ие боласың»                                                         
                                                                                                        М. Тілеужанов
«Ұяты барлар, яғни, арлы, ожданды, парасатты жандар жаман әдеттерден бойын аулақ салады. Ал өтірік пен ұрлыққа үйір болу – нағыз ұяттың ұяты. Көрсе қызарлыққа салынбайды, ащы судан қашық жүреді, темекі-шемекі дегендер тентектердің ісі деп, олардан бойын аулақ ұстайды. Олардың зияндылығы адамды орға жығуы мүмкін» 
                                                                                             М. Тілеужанов

Тақырып № 8 

         Сөз байлығы –  елдің елдігін қай дәрежеде екенін көрсететін сөзсіз дәлелі, мөлшері.

1-тапсырма. Мәтінді оқып, ауызша баяндаңыз. 

Сөз байлығы

         Тіл байлығы – елдің елдігін, жұрттылығын, ғылыми әдебиетін, өнеркәсібін, мәдениетін, қоғамдық құрылысын, салт-санасының, дәстүрінің, мұрасының қай дәрежеде екенін көрсететін сөзсіз дәлелі, мөлшері. Сөздік қоры мол, әдеби тілі жатық, өз ойын анық та көркем түрде жеткізе білетін адамды – сөз байлығы мол, тілі оралымды, жан-жақты жетіліп, дамыған деп айтуымызға болады. Сөзді орынсыз қайталау тілдің коммуникациялық қызметін күрт темендетеді, ойды дәлме-дәл, мазмұнды жеткізуге кедергі болады. Аз сөзбен көп мағына беру принципі бұзылады. Кейде белгілі бір мәтінде, не бір әдеби шығарманы оқып отырған кезде сол автордың сөздік қоры қаншалықты мол немесе қаншалықты кедей екенін түсініп отырамыз. Сөзді орынды қолдана білу жөнінде профессор 
Қ. Жұбанов былай дейді: «Қиюын тауып қаламасаң, байлауын тауып ұстатпасаң, сөз бөлшектері де сөгіліп кетеді. Ондай сөгіліп кеткен сөз –А сөз болмай шығады немесе адамға арнап салған үйің құстың күркесі болып шыққандай керекті сөз болмай, басқа бір сөз болып шығады».
Ой айқындығының қамқоршысы болғысы келген кісі сөзді саралап талғап, әдемі сөз оралымдарын дәл қолдана, жеткізе білуі керек. Кейбір зерттеушілер белгілі бір жазушының тілі жайында сөз қозғай қалса, «қаламгер тілге бай, халық тіл байлығын мейлінше мол пайдаланған» тәрізді тұжырымдарды жиі қолданатынын байқаймыз. Мұның барлығы да жалпылама түрде жай айтыла салған ойлар сияқты. Әйтсе де, әрбір жазушының қанша сөз қолданғанын, қандай тұлғалармен қаншалықты түрлендіре түскенін нақтылап, санап шыққан ешкім жоқ. Мұндайда болжаммен қорытынды жасаудан гөрі нақтылы дерекке табан тіреу тиімдірек екендігі белгілі. Мәселен, «Абай жолы» эпопеясының сөз шұрайы, тіл кестесі келісті, өрнекті сөз адамдарына мейлінше бай туынды екендігі әлдеқашан мәлім болған. Жазушы «Абай жолында» 16983 сөз қолданған. Орыс халқының белгілі ақыны А.С. Пушкин сөз шығармашылығында  21197,  В.Шекспир 15000 сөзді өз қажетіне жарата білген.
         «Абай жолы» эпопеясында бір және екі рет қолданылған сөз саны 8698. Пушкин шығармаларындағы мұндай сөздердің саны 9301. Бұл – тіл байлығы деп аталатын коммуникациялық сапаның обьективті құбылысы екендігін көрсетеді. Бұл айтылған әңгімелерге қарағанда, тіл байлығы тек лексикамен ұштасып жатады деуге болмайды, тіл байлығы ана тілінің синтаксистік, морфологиялық жүйелерін де қамтиды. Тілдің морфологиялық, синтаксистік амал-тәсілдері, лексикалық қазынасы бір-бірімен астаса, ынтымақтаса, тіл табыса келіп, тіл байлығын құрайды.
         Тілдегі сөздер аспан әлеміндегі жұлдыздар тәрізді. Жарығы бар, көмескісі бар, қас-қағым сәтте пайда болып, қас пен көздің арасында ғайып болатын келтелері де бар. Қазақ тіліндегі сөздердің саны қанша? Оның дәл санын ешкім айта алмайды. Ешбір тілде сөздің санын математикалық дәлдікпен айту мүмкін емес. Бірақ тіліміздегі сөздердің мыңдап, жүз мыңдап саналатыны белгілі. Оның үстіне кейбір сөздердің 20-30-дан астам мағынасы бар. Сөздің контекстегі мағынасын түп-түгел қамтыған сөздік лингвистика тарихында әлі жасала қойған жоқ. Кейде тілді теңіздей терең деу оның осындай сарқылмас байлығына байланысты айтылса керек. Тілімізде өлі де болса көпшілік қауымға бейтаныс мынадай сөздер кездеседі. Жеке айтыла қалар болса, оны әркім тура мағынасында түсінеді. 
	Мысалы: Ақыр – малға шөп салатын орын, зәңгі – басқыш, баспалдақ; сыпыра – дастархан, еспекті – икемді, мазалырақ – аздап, жағабыз – дарынды, өнерлі; мәлік – балықтың мәлігі, жас өскіні.
         Шындығында, көркем сөз зергерінің қаламына ілінгенше мұндай сөздердің талайымызға бейтаныс болғандығы рас. «Теңіз суының тұзы көбейген сайын балықтың ұрығы - уылдырығы мен жас ұрпағы мәлігіне бірден-бір қырғын апат» (Ғ.Мүсірепов)
Әдеби тіл мүддесіне аса қажет, бірақ жеткілікті тіл аясынан шыға алмай немесе бір мағынада ғана жұмсалып жүрген сөздер қаншама?! Сондай сөздердің бірі – «қарындас». «Қарындас» сөзінің осы күнгі әдеби және актив мағынасы – ер адамның жасы кіші әйел жынысты туысқаны және ер адамға байланысты айтылғандағы жасы кіші әйелдің атауы. Бұл сөздің түпкі көне түркі жазба нұсқаларында көрсетілген мағынасы «туысқан адам, бір жұрттың адамы». Қазақ тілінде де бұл сөз бұрын жалпы «туысқандар, руластар, аға-інілер» деген ұғымда кеңірек қолданылған. Мысалы,Асанқайғының: Ол күнде қарындастан қайырым кетер,-дегенінде де, Шалкиіздің: Жайыңды білген қарындас. Ол қарындас әлі жолдас,-дегенінде де бұл сөз әйел жынысты адам туралы емес, жалпы туысқан жақын туралы айтылған.

2-тапсырма. Сұрақтарға жауап беріңіз
 
1. Сөз байлығы мол, тілі оралымды адам деп кімдерді айтуымызға болады? 
1. Бай әдеби тілді жетік меңгеру үшін кез келген мәдени ортада өз ойымызда еркін жеткізіп, әсерлі сөйлеу үшін бізге не қажет, ондай дәрежеге жету үшін әрбір сөйлеуші адамның әдеби білімі қандай болу керек деп ойлайсыңдар? 
1. «Тіл байлығы» деген ұғым ана тілінің лексика-фразеологиялық топтарының ғана емес, синтаксистік, морфологиялық амал-тәсілдерін де қамтиды. Яғни, бір-бірімен ынтымақтаса, тығыз байланыста қызмет атқарады. Осыны қандай тілдік материалмен байланыстырып дәлелдер едіңдер? 
1. Қазақстанның ұлттық телеарнасынан берілген «Алтын қақпа» телеойынының алдына қойған мақсаты қандай? Көрермен қауымның тіл байлығын дамытуға бұл телеойынның тигізетін әсері қандай, осыны өмірмен байланыстырып, ой толғап көріңдер. 
1. М.Әуезовтың «Абай жолы» эпопеясындағы қазақ халқының әдет-ғұрпына, мал шарушылығына, ойын-сауығына, төрт-түлік малына байланысты біздерге беймәлім сөздер мен сөз тіркестері бар (бие бауы, сабат) Мұндай сөздер мен сөз тізбектерін жиі қолдана білмеудің тіл байлығына қатынасы қандай? 
1. Қазақстанның әрбір өлкесінде, облыстары мен аудандарында сол жергілікті жерге байланысты қойылған жер-су атаулары бар (топонимдер). Мұндай топонимдердің жергілікті хальқтың әдет-ғұрпымен, тұрмыс-тіршілігімен байланысты екендігін нақты мысалдармен түсіндіріп көріңдер. 

3-тапсырма.  Төмендегі сөздердің мағынасын мақал-мәтелдермен жеткізіп, бір-бір шағын мәтін құрастырып көріңіз.

Үлгі: Сақтық, қырағылық - «Сақ жүрсең, сау жүресің», «Жаман көзден, жалған сөзден сақтан», «Сырын білмеген аттың сыртынан жүрме», «Сақтықты сұңқардан үйрен», «Үй менікі демеңіз, үй артында кісі бар», «Жаздың қамын қыста ойла, бір ойлама, үш ойла» т.б.
...Жақсылық, кедейлік; қадір бедел; ниет, тілек; ынсап, қанағат; қайырымдылық, мейірімділік; шын-шылдық, адал достық; махаббат-сүйіспеншілік; іштарлық; көрсе қызарлық, жалған сөйлеу, өтірік айту; бел-сенділік, бір сөзділік; талапкерлік, намысшылдық; ар-ұят т.б. 

4-тапсырма: Көп нүктенің орнына тиісті сөзді қойып көшіріңіз.  Мәтіндегі «ар-ождан»,  «ұят»,  «әдептілік» деген сөздерге түсінік беріп, осы сөздерге байланысты мақал-мәтелдерден,  қанатты сөздерден, ақын-жазушылардың ұлағатты сөздерінен мысал келтіріңіз. 

                                                         Ар-ождан

Бұл істеген істеріңе жауапкершілікпен қарайтын бір ғана жан иесі бар. Ол - ... Өйткені, оның дана ақылы, ұшқыр сана сезімі және кісілігі оған... жүктейді. Міне, ол осы тұрғыдан алғанда ғана өзін жан-жануарлардан бөлектеп... үстемдігін көрсете алады. Адам өзінің әрбір. осы жауапкершілік сезімі арқылы дұрыс орындауға тырысып бағады. Әлдебір жасаған. іштей күйініп, дұрыс істеріне сүйсінеді. Тіпті кейде орынсыз істері үшін өзін-өзі іштей жәбірлеп, екінші олай жасамауға сөз береді. Иә, адамның ішінде оны. осындай бір құдіретті күш бар екені рас. Ол – ар-ождан. Міне, кісі адамдармен. жасағанда өзінде осындай жауапкешілікті, яғни,... сезінуі керек. ( «Әдептілік қағидалары» кітабынан)

Көп нүктенің орнына қоятын сөздер мен сөз тіркестері:
...қарым-қатынас, жазалайтын, оқыс қылықтарына, ар-ожданды, әрекетін, жауапкершілік, табиғаттағы, адам, ғаламда. 

Тақырып №9. Сөз әсерлігі. Сәлемі жараспағанның, сөзі де жараспайды

1-тапсырма. Мәтінді оқып, ауызша баяндаңыз. 

        Қазақ тілі – өзінің өткірлігімен бой балқытып, тамыр шымырлатып, жан жүйеңді жандырып, құлақ құрышын қандырып, ұғымына қонымды, жүрегіне тиімді, қысылтаяң қатал жағдайға қайрап, егеп, «сөз тапқанға қолқа жоқ» дегендейін ерге, елге медет болып, адам түгіл жағдайдың көмейіне құм құйып, аузын аштырмай, үнін шығармай қоятын ең әсерлі, ең әдемі шешен тіл (Б.Момышұлы). 
Егер де сөйлеуші адамның сөзі көпшілік қауымды ұйытып, тыңдаушының айызын қандырса, сөзі әсерлі, қызықты, тартымды болды дейміз. Солай бола тұрса да әр сөзді сазына келтіріп, жігерлендіріп айта білу де әрбір тыңдаушыға жақсы әсер етіп, сол сөзге назар аударып мән беруге жетелейді. Ой мен сезімге бірдей әсер етіп жатқан мұндай сөздерді тыңдай беруден ешкім де жалықпайды. Сондықтан орфоэпиялық норманы қатаң сақтап, сол негізде сөйлесе, сөз мәнеріне, табиғатына көңіл бөлсе, даусы ашық, түсінікті, жігерлі болса – сөз әсерсіз, ойсыз болмайды. Әсерлі сөйлеудің тілге тікелей байланысты шарттарының бірі – сөзді сазына, нақышына, мақыныма сай айта білу. Әрбір сөзге, әрбір тілге тән дыбыстық заңдылық болады, тыңдаушының құлағына түрпідей тиіп жалықтырып жіберетіндері де бар. Яғни, қазақ тіліндегі үндестік заңын қатаң сақтап, сол жүйені бұзбай сөйлесек әрбір сөздің сазына, ритмикалық-әдістемелік ерекшелігіне де ешбір сызат түспейді. Мысалы: құлын – құлұн, бұрын – бұрұн, көңіл – көңүл, орын – орұн, досжаран – дошшаран, он қабат- онғабат, мен келдім – меңгелдім т.б. (соңғы сыңары сөздің орфоэпиялық нормасы). Сонымен сөзді сазына келтіріп, нақыш өрнегін сақтап айту, сөйлейтін сөзіне, тыңдаушысына селқос қарамау, әдеби тіл нормаларын сақтап сөйлеуді мақсат ету –сөз әсерлігінің ең негізгі шарттары. Кейде әдеби шығармаларда деректі ұғымдағы сөздерді әдеттегідей бәрімізге үйреншікті, қарапайым үлгіде қолданатын болсақ, әрбір сөздің не сөйлемнің ешбір әсері болмайды. Мысалы: Жел соқты, қар жауып, боран болды деген сөйлемнің айтылуы кім-кімге болса да таңсық емес. Шығарма тілі де бастан-аяқ осындай дағдыла сүрлеуден шықпай, үйреншікті қолданыста құрылса, ешкімді қызықтырмайтындығы, әсерсіз болатындығы айдан анық. «Тілі тартымсыз», «сөзі бедерсіз» деген үлкен мін тағылып, ондай шығарманың сыналып жататындығы белгілі. Сөз шеберлерінің қолданысында сөз әдеттегі қызметінен басқа күйге көшіп, тосын құбылысқа тап болады. Мұндай тосын қолданыстың әсері айрықша болып, шығарма тіліне шырай беріп отырады. 
«Боран үскіріп соғып тұр. Асау жел ащы күйінен жаңылған жоқ, ойнақ салып ысқырып тұр. Ақ дала меңіреу болып түнеруде. Қайғылы сары бел боран әкеліп тұрған ақ киімін қымтай түсіп жата берді» (М.Ә.)

2-тапсырма. Әр сөйлемді әдеби нормада бірнеше түрде жазыңыз.

1. Өзен жағасында жалғыз тал бөлек тұр. 2. Таң атты. 3. Бөлме іші ысып кетті. 4. Асқар қатты қуанды. 5. Алыстан малшылардың қой қайырған дауыстары естіледі.
Үлгі:  Өзгеден оқшау тұрған жалғыз тал төңірегіне тәкаппарсып қарайтындай.  
Өзен жағасында жалғыз тал бөлек тұр. Мұң басқан жалғыз тал топтасқан тұстағы у-шуға қызыға, қызғана қарайды. Ылғалы мол, күн көзі өзіне ғана еркін жеткенімен, жалғыз тал өзеннен алысырақтағы, тоғай ішіндегі, көп ағаштың бірі болмағанына өкінеді. 

3-тапсырма. Әдептілік белгісіне арналған тыйым сөздерді үлгіге қарап теріп жазыңыз. 
Үлгі: Әдептілік пен халықтық таным. Мысалы: адамды айналма, адамға қарап түкірме, есінеме деген тыйым сөздер әрі әдептілік, әрі таным. 

4-тапсырма. Сөздердің мағынасына назар аударыңыз. Амандасудың әр түрі кімдерге қатысты айтылатынын көрсетіңіз.

1) Амансың (-сыз) ба –
2) Сәлеметсің (-сіз) бе –
3) Қайырлы күн (таң, түс, кеш) –
4) Ассалаумағалейкум –
5) Уағалеукумассалам –
6) Есенсің (-сіз) бе –
7) Мал-жан (-ыңыз) аман ба –
8) Денсаулығың (-ыңыз) қалай –
9) Қал қалай (-ыңыз) –
10) Сәлем – 
11) Күйлі қуаттысыз ба?

5-тапсырма. Сұрақтарға жауап беріңіз. Өзара пікірлесіңіз. Қорытып, берілген тақырыпқа әңгіме жазыңыз.

Сәлем бере білеміз бе?
1) «Сөз анасы – сәлем» дегенді қалай түсінесіз?
2) Сәлем беру деген не? Екі адам кездессе, кім бірінші сәлем береді? Топқа қарсы келгенде кім бұрын сәлем беру керек?


Тақырып №10.  Сөз әдебі. Атадан қалған асыл сөз.

[image: D:\Документы 12\Desktop\Без названия.jpg]1-тапсырма. Мәтінді оқып, ауызша баяндаңыз. 

Сұхбаттасуда немесе әңгімелесу кезінде де біздің мәдениетіміз бен тәрбиеміз де байқалады. Әңгімелесушілердің ізетпен, бір-біріне құрметпен, көңілге келер сөздерді ауызға алмай, тәрбие шеңберінен шықпай сөйлесуі әдептіліктің белгісі болса, тыңдаушының сөзді бөлмей, ынта қойып аяғына дейін тыңдай білуі де – мәдениеттілік. Адамдардың бір-бірімен араласатын күнделікті тұрмысында түрлі жағдайлар болуы мүмкін. Бірі үлкен қуанышпен ішкі сезімін жасыра алмай бұл-бұл жанады. Бірінің көңілі түсіп, жан дүниесі алай-дүлей күй кешеді. Осындай сезімдерді ашатын тілде сөздер мен сөз тіркестері көп. Мысалы: «құтты болсын», «ұзағынан сүйіндірсін», «жолы болсын», «ештеңе етпес», «бір реніштің бір қуанышы бар», «ұзағынан жазсын» т.б. тіркестер түрлі жағдайларға байланысты айтылады.  Осындай сөздер бір-бірімізді дұрыс түсінісуімізге, сыйласуымызға ықпал етеді. Ұлттық тілімізде жасы үлкен адамдарды атымен атамай, аға, апай, әпке, ата, әже деу, қатарластарды құрдас, құрбы, замандас, жолдас деу де – ізеттілік. Маратты – Мәке, Саматты – Сәке, Қанатты – Кәке деп құрметтеу де салт-дәстүріміздің де бағалы тұсы. Мереке, мейрам, қуанышты күнмен құттықтай білу де – ізеттілік. Құттықтау тілінің өзіне тән сөз орамдары мен сөз тіркестері бар. Құттықтау тілінде мақтау, мадақтау, көңіл көтеру (комплимент) сөздері қолданылады. Мақтау – айтушының тура қарап, шын ниеттен айтқаны дауыс мәнерінен де байқалып тұрса, таза көңілмен шыққаны сенімді болады. Көңіл көтеру лебізі (комплимент) – әңгімелесушінің мінезіне, адам қарым-қатынас мәнеріне, сыртқы түріне, біліміне адал шынайы ықыласпен берілген баға. Сөз әдебі, адамдық мәдениетті сақтау дегеніміз – орнымен сөйлеп, орнықты жауап беру.
Сөйлеуде, жазуда жаргон, дисфемизм, былапыт сөздерді есту кімге болсын, жеңіл тимесі анық. Ендеше оларды қолданыстан мүлдем шығарып тастаған жөн. Сөйлеу мен жазуда ойды жеткізуге сыпайы сөздерді таңдап алып, жұмсақ сөйлеген адам жеңетіні белгілі. Келісімге келуге тырысу керек, егер әңгімелесуші тарапынан ондай ниет байқалмаса, әңгіме тақырыбын өзгертуге болады. Әңгіме, сұхбат ауаны, тақырыбы өзгермеген жағдайда да, әркім өз пікірінде қалып, 

2-тапсырма. Үшінші бөліктің қарсы жағына бірнеше нұсқа жазыңыз.
	
Әңгімелесушінің көзқарасын, ойын білу
	асықпай тыңдау

	Дәлелін басқалармен
салыстыру
	жете зерттеу

	Шешім табу
	талдау, талқылау

	Өз шешімін айту
	қолдау не қарсылығын білдіру



әңгімелесушімен достық қатынасты сақтаған дұрыс.


3-тапсырма. Кестені толтырыңыз. Өз ойларыңыздың сөз әдебі нормаларының сақталуына ден қойыңыз.
	1.
	Әдептілік пен тәрбиені тек кітаптан ғана алуға болады.
	Әрине, кітап, әдебиет әдептілік пен тәрбиеге үйретеді. Дегенмен, бұнымен шектеуге болмайды. Тәрбие басы – отбасы, туыс-туғандар, араласқан көрші, таныс, жолдас, достардың да ықпалы болатынын естен шығармаған жөн.
	
	

	2.
	Көп тіл білген дұрыс.
	Бір тіл білген кісі – бір, екі тіл білсең, екі адамға теңсің деген сөз бар ғой. Қазіргі қоғам бізден жан-жақты білімді болуды талап етеді. Десек те, ең бірінші өз ана тіліңді жетік білмей тұрып, басқаға қол созу артық. Ана тіліңдегі бар байлықты игере алмасаң, өзге тілді терең білуге ұмтылу бос әурешілік...
	
	



4-тапсырма. Мәтінді оқып, өз ойыңызды айтыңыз.

Құттықтау сөз көбіне-көп үлкен дастарқан басында айтылады. Дастарқан басында айтылатын жақсы сөздің де өз ереже, шарттары бар. Жиналған қауым тамақ ішу үшін емес қуанышты шын ниеттен қабылдап, игі тілекпен келеді. Бұл жерде әркім өзін мазалаған ойын, жеке шеше алмай жүрген ісін немесе біреулерге деген өкпе-ренішін айтпайды. Жақсылыққа келген жұрт барлығына ортақ қуанышты, көңілді кезді еске алады. Ұнатпаған, бұрыннан ренішті адамдармен жолыға қалса, ішкі сырын сыртқа шығаруға, не болмаса ұнатпағанын білдіріп сөйлеу мәдениетсіздік болады. Бұрын көрмеген адамдармен танысып, ортақ тақырып тауып әңгімелесуге тырысқан жөн.


5-тапсырма. Төмендегі жағдайлардың әрқайсысына бірнеше сөйлем құраңыз.
	1.
	Марапаттау
	Спортшы – жаттықтыруға
Ғылыми жетекшісі – шәкіртіне
Оқушы – ұстазына
	
	

	2.
	Тіл ашар тойы
	Достары – ата-анасына
Туысқандары – балаға, атасына
	
	

	3.
	Мерейтой
	Қонақтар – мерейтой иесіне
Мерейтой иесі – қонақтарға
	
	

	4.
	Мекеменің ашылуы
	Директор – қызметкерлерге
Басқа бір мекеме өкілі – директорға, мекеме қызмет-керлеріне
	
	




Тақырып №11.  Шешендік сөздегі әдеби-эстетикалық ғибрат

1-тапсырма. Мәтінді оқып, ауызша баяндаңыз.

          Шешендік сөздердің мақсат-міндеттерінің қатарына елді басқару ісінде, саяси дипломатияда қолдану, қоғамдық орындарда, жиын-жиналыстарда сөйлеу сияқты негізгілерін алдық. Бұндай шешендік сөздердің лексика-грамматикалық, стилистикалық, әдеби, саяси, қоғамдық өзгешеліктерімен бірге атқаратын қызметтері де түрлі болады.
Шешендік сөздердің қызмет, міндеттерінің бірі ретінде рухани мәнін де айтуға болады. Сөздің эстетикалық, тәрбиелік маңызының да қажеттігі ескеріледі.
Сөз – қай ғасырда болсын тәрбие құралы. Шешендік сөз қоғамдағы келеңсіздікті сынап, топ алдына шығара айта алатын тәрбиелік қызметімен де ерекше. Кез келген шешендік сөз бір ұлт, ел, көпшілік сөзін сөйлеп немесе белгілі бір топ мақсат-мүддесіне қарай құралады. Ұлтты, халықты, топты біріктіру үшін ортақ идеология керек. Идея көпшілік үшін құрылғанда көбіне-көп болашақ ізгі мұраттарды жүзеге асыру үшін жасалады. Осы тұрғыдан алғанда шешендік сөздер ынтымақ, бірлік, достыққа ұйытушы болса, ортақ мақсатқа кісілікке бағыттауда тек сыйластық, кішілік, адалдық сияқты адамгершілік қасиеттер басты назарға алынады. Шешендік сөздегі көркемдік құралдардың мол қолдануы, ойдың көркем болуымен бірге, тыңдаушыға эмоциялық әсерлі екендігін де ескеріледі. Көркем сөз, кестелі ой айтушы – тыңдаушы арасына этикалық қатынас орнатары сөзсіз. Әрі қазақтың шешендік өнерінде кездесер тәлімі мол, үйретері көп ғибраттар – бүгінгі күні де тәрбие құралы.

Қазақ шешендерінің сөздеріндегі:

1. Атадан ұл туса игі еді
Ата жолын қуса игі.
Өзіне келер ұятын
Өзі біліп тұрса игі 
Жаудан бұққан нешені,
Ортасынан қуса игі...
                                  (Төле би)
2. Өркенім өссін десең,
Кекшіл болма – 
Кесапаты тиер еліңе.
Елім өссін десең, 
Өршіл болма –
Өскеніңді өшірерсің...
                                (Қазыбек би)
3. Бай болсаң,
Халыққа пайдаң тисін.
Батыр болсаң,
Жауға найзаң тисін.
Бай болып,
Елге пайдаң тимесе,
Батыр болып,
Жауға найзаң тимесе,
Елден бөтен үйің күйсін 
                               (Әйтеке би). 

Шешендік сөздердің қай-қайсысын оқысақ та, табарымыз – биік мораль талаптары: ата жолын ардақтау, ел намысын қорғау, сөз асылын қастерлеу, үлкенді сыйлау, ізгілік қасиеттерді бойға жинау т.б. Шешендік сөздердің есте жақсы сақталуы оның ұйқаспен айтылуы, үндестік, құрылымындағы тұтастық сияқты белгілерімен байланысты. Ұйқаспен, өлең болып құйылып келетін шешендік сөздер ғибрат ретінде ойға қонса, жыр сүйер халыққа өнер туындысы ретінде де бағалы.

2-тапсырма. Мәтінді оқып, төменде берілген сұрақтарға жауап жазыңыз.

Әрине, жақындық пен достық та оңайлыққа түсе бермейді. Оралымсыз жол жоқ, бұрылыссыз арна жоқ. Бірде бәсең тартып салы қайтқан көңіл, енді бірде қайнаған судай тасып төгілді. Қайрағанда бақытсыз сияқты сезінсең, қуанышың бақыттығыңдай көрінеді. Соның бәрі де адам сезімінің әр алуан құбылыстарына себепші кейде «бір атым насыбайдан» өкпелесіп жүремін. Кейде аңғалдаған кездерің болады. Сорайсыз, қолайсыз қимылдаған кездерің болады. Соның бәрі ұғыспай қалуға себепші. Ал кейде достардың, туыстардың арасына ақ тікен болып шығатындар да кездесе бермей ме? Арзан күліп, жалған сөйлейтін, екі жақынның татулығын қызғанатын, андастыруға, айыруға себеп тапқыштар аз ба? Игі істер үшін қызбайтын қаны суық, жаны қараңғылар өсек-өтірікке, біреулерді шағыстыруға келгенде жылан билегендей билемей ме? Осындай себептермен Мұхаң екеуіміздің ұғыспай қалып, жұғыспай кеткен кездеріміз де аз емес. Бірақ үлкен достығымыздың оты қандай тұман қоршаса да көрінбей қалған емес. Әсіресе, бұл достықтың маған бергені өте көп.
«Қарашы, әне, Омарханұлы Мұхтарға,
Емендер ғана осылай өсіп шықпай ма?
Айта қойшы, өзің, білмейтін оны жұрт бар ма?
Тимесін көзің, тек, жаным оған сұқтанба.
Қызығып қара, қызғанбай қара сұқтанба!
Не пайда, саған, сұқтанып оны жыққанда?
Болмасаң өзің, бола алмадым деп жата бер,
Біреуді соғып, біреуді жығып шықса алға!» – деп мен Мұхаң туралы айттым.
Мен бұл ойды оның тірлігіне де тынбай айтқанмын... 
                                                          (Ә. Тәжібаев)
Сұрақтар 
1. Мәтінде адам жан дүниесінің қандай шақтағы күйі суреттелген?
2. Мәтін басындағы «Әрине» сөзінің қолдануы себебі неде?
3. Мәтіндерде кездесетін тағы да қандай оқшау сөздерді білесіздер? 
3-тапсырма. Мәтін бойынша жеті сұрақ құраңыз.

Шешендік өнер барлық халықтарда бар. Соның ішінде ғылым ретінде, жеке сала ретінде қалыптасуға негіз болған Ежелгі Греция, Ежелгі Рим, Ежелгі Үнді, Көне Қытай жазбалары мол сақталған. Қазақ әдебиеті, мәдениеті көшпелі тұрмысқа байланысты ауызша жеткеніне қарай шешендік өнер де ауызша таралып дамыған. Қазақ шешендерінің сөздері де ауызекі айтылып, ауызша таралған, қағазда емес, халық есінде сақталған. Сондықтан кейінгі ұрпаққа түрлі нұсқада жеткендері де бар. Ұмыт қалған, әр дәуір, жылдардағы түрлі саяси әлеуметтік өзгерістерге қарай жоғалып, түрлі себептермен жоғалған сөз үлгілері де аз емес.
Қазақ даласына саяхат жасаған ғалымдар, саяхатшылар қазақ тілі, мәдениетінің тереңдігі мен сан-салалығына таңдай қағып, таңданып, таным шексіздігін мойындаған жазбалар да аз емес. Қазақ халқында шешендік өнердің дамуы елдің саяси өмірімен байланысты. Ел басқарған ханның емес, халық сөз ұстаған бидің жыраудың айтқанына құлақ қойған. Дала демократиясының осындай би, шешенді тыңдайтын әдеті халық пен билікті жалғастырушысы, би-шешенді мойындаған, құрмет тұтқан.
Ел ішіндегі дау, жанжал, ұрыс, қақтығысының барлығы би, шешендердің бір ауыз сөзімен шешіліп, жол тауып отырған.
Қазақ халқындағы шешендік сөздерді: 
– ел ішіндегі дау-дамай, жанжал, т.б. реттейтін;
– билік, төрелік айтатын, заң шығаратын;
– ұлттық сана-сезім, рухани байлық негіздерін қалыптастыратын сөздер деп топтауға болады.
Рулық қоғамның, шаруашылық, тұрмыстың дәстүрлі қалыптары әр ру, тайпаның өз мүддесі, өз мақсатын қорғауына жол берді. Осы тұста әр рудың би-шешендерінің білігі мен дарыны, таланты мен талғамы жарысқа түсті. Сондай-ақ ол дәстүрдегі өлең-жыр, ойын-сауықпен өтетін мереке, жиын тойлардағы айтыс, сөз қақтығысы ретінде де халықтың зейін қоя тыңдап, ауыздан-ауызға тарайтын жырлары болды. 
Бірақ халықта ру, тайпа билеген шешен, билер айтысқа түспеген. Бұл оның ел бітімін шешер мәртебесіне сай келе бермейтін жол болып есептелетін. Осыдан-ақ би-шешен беделі арқылы сөз қадірі де арта түсті. Тек дау, бітім сөздерді шешуге қатысқан. Бұның өзі оның бақ-беделін көтеріп, ел мен билік арасына сыйластықты, құрметті қалыптастырды. «Би айтатын сөзді құл да айтады, бірақ аузында дауасы жоқ» дейтін халық билікті де тыңдайтын адамнан тыңдайды. Жаны таза, ойы сергек, көңілі адал болуын қалайды. Әрі билік айтар, шешендік сөз қалдырар адамның ата-тек шыққан ортасына қарайды. Сол себепті де қазақ халқының шешендік өнерінің ерекшелігі де сонда – билік айту да атадан балаға мұра болып қалып отырады. Ата сөзін ұстар ұрпақ болмаса, өзіне жақын рулас, аталас елден зерделі жасқа, зейінді ұрпаққа табыстап, аманаттап кетеді. Осындай дәстүрлер елдің сөзді биік қойып, қадірлеуін арттырады. Би-шешен сөзі екі айтылмайтын. Шешім берілсе, тек орындалатын, нақтылығымен, қайталанбас, көптің талқысына түспес қаталдығымен де ықпалды болды. Осы арқылы би-шешен беделі көтерілді. Би-шешен бақ-беделімен бірге айтар сөзінің жерде қалмайтындай заңдылығына негіз болды.
Ел аңыздары мен кейінгі жұртқа жеткен үлгілі сөздерінен қазақтың шешендік сөздері Әз Жәнібек жан тұсынан бастап айтылады. Тәуке ханның тұсында қазақтың алғашқы «Жеті жарғы» әдет-ғұрып, қарым-қатынас заңы жазылған. Ауыл арасы мен ру арасындағы жанжал, дау-дамайды жұрт жиналатын ас-той, кейіннен жәрмеңкелер би-шешендер сынасатын (күнде кеңес құратын) «Күлтөбелер» сөз өнеріне шыңдайтын мектеп те болды. Би-шешендерге көрсететін халық құрметі талапты жастарды сөз өнерін үйренуге ынта қойғызды.

4-тапсырма. Би-шешендердің айтқан аталы сөздерін жазып, пікірлеріңізді айтыңыз.

Мысалы: Тура биде туған жоқ, туғанды биде иман жоқ.
									(Төле би)


Тақырып №12. Іскерлік қарым-қатынастағы жазба тіл үлгілері

1-тапсырма. Оқыңыз. 

Ресми тілде жиі қолданылатын құжаттардың қатарына анықтама, өтініш, түрлі ресми хаттар, бұйрық, мінездеме, өмірбаян, қолхат, сенімхат, хаттама, жарғы, келісімшарт, жеке іс парағы, қаулы түрлерін алуға болады.
Іс қағаздарының өзіндік тілдік жүйесі, белгі, құрылымы бар. Ал осы жүйе, белгі, құрылымның өзі әр іс қағазында түрлілігіне қарай бірінен-бірі бөлектенеді.
Өмірбаян – жеке тұлғаның жеке өмір жолын хронологиялық жолмен көрсететін ресми құжат. Өмірбаянда адамның дүниеге келген күнінен бастап, өмір жолы, кезеңдері толық беріледі.
Өмірбаян, негізінде, оқуға түсу кезінде, жұмысқа кіру кезінде энциклопедия, конкурсқа деп жазылады.
Өмірбаянда негізінен мына мәліметтер қамтылуы тиіс:
1. Адамның аты-жөні, әкесінің аты
2. Туған жылы, айы, күні
3. Туған жері, елі, аймағы
4. Ұлты туралы мәлімет
5. Білімі, бітірген оқу орындары
6. Қоғамдық-саяси қызметі
7. Ата-анасы, туыстары
8. Отбасы мүшелері
9. Жұмысы, мамандығы
10. Мекен-жайы
11. Қосымша мәліметтер
Өмірбаян мазмұнынан жеке адамның өмір жолы, оның әлеуметтік
жағдайы, қасиеттері айқын көрінуі тиіс. 
	Жеке адам өз өмірбаянын арнайы бланкке немесе таза қағазға өз қолымен анық жазып, соңынан қол қояды.

2-тапсырма. Өмірбаянда кездесетін тұрақты оралымдарды есте сақтаңыз. Жазыңыз.

	Тудым, ұлтым, қазақ орта мектебі, институтында оқыдым, жылдар аралығында, бітірдім, бітіргеннен соң жұмыс істедім, үйленгенмін, әскер қатарында болдым, отбасым бар, жетік білемін, шет елде болдым, тұрмыс құрған, қайтыс болған, жұбайымның мамандығы, жұмыссыз.

3-тапсырма. Етістіктерді орыс тіліне аударыңыз. Сөз тіркестерін құраңыз.

	Қабылдандым, оқыдым, бітірдім, түстім, ауыстым, көшіп келдім, қайтыс болды, болып істедім, жұмыс істейді, жұмыс істеді, жұмыс істеймін, болып істеймін, зейнеткерлікке шықты.
4-тапсырма. Төмендегі тапсырмалар бойынша өмірбаян үлгілерін құрастырыңыз.

1. Жәңгір хан атындағы Батыс Қазақстан аграрлық-техникалық университетіне мамандығыңыз бойынша жұмысқа орналасуыңызға байланысты өз өмірбаяныңызды жазыңыз.
2. Әкеңіздің Салық полиция комитетіне бағдарламашы ретінде жұмысқа орналасуына байланысты І жақта өмірбаянын жазыңыз.
3. Өзіңізбен бірге оқитын бір студенттің І жақта өмірбаянын жазыңыз.

Сенімхат
Сенімхат – сенім білдірілген тұлғаға сенім білдіруші атынан (кәсіпорын, азамат) қандай да бір іс-әрекетті жүзеге асыруға құқық беретін құжат. 
Сенімхат екі түрлі болады:
· мекеме атынан берілетін ресми сенімхаттар
· жеке тұлға атынан берілетін жеке сенімхаттар.
Ресми сенімхаттар мекеме өкіліне сол мекеме атынан мәміле жасауға, материалдық құндылықтар мен ақша алуға немесе басқа да іс-әрекеттердіжүзеге асыруға беріледі. Ресми сенімхаттар мекеме бланкіне ресімделеді.
Жеке сенімхаттар жеке тұлға атынан беріледі. Онда сенім білідруші сенім білдірілген тұлғаға өзінің орнына:
· жалақы, жәрдемақы, зейнетақы, хат-хабар, құжаттар алуға;
· өтініш жазуға;
· қол қоюға;
· пәтер сатуға және сатып алуға;
· пәтерді жеке адамдарға жалға беруге;
· машина жүргізуге;
· банктегі есептерді пайдаоануға;
· барлық мекемелерде іс жүргізуге;
· сот мекемелерінде оның өкілі болуға құқық береді;
Сенімхаттар белгілі бір мерзімге беріледі. Егер оның мерзімі көрсетілмесе, берілген күннен бастап бір жылға дейін өз күшін сақтайды. Ал егер берілген күні көрсетілмесе, ол өз күшін жояды. Сенімхаттар нотариалдық кеңседе куәландырылады. Нотариалдық кеңседе сенім білдірушінің жеке басы анықталады, құқықтық іс-әрекетке қабілеттіліг тексеріледі. Сосын сенімхат мәтіні дауыстап оқылып, тізбеге тіркеледі, тиісті мемлекеттік салық алынады және нотариустың қолы қойылып, кеңсенің мөрі басылады.
    
Сенімхат құрылымы
Ең алдымен жолдың ортасынан «Сенімхат» деген сөз жазылады. Сосын айы, күні, жылы және мекенжайы көрсетіледі. Содан кейін азат жолдан сенімхаттың мәтіні жазылады. Онда сенім білдірушінің және сенім білдірілген тұлғаның аты-жөні, мекенжайы, жеке басы куәлігінің нөмірі мен берілген орны және орындаоуға тиісті іс-әрекет жазылып, сенім білдірушінің қолы қойылады. Осыдан кейін сенімхат нотариалдық кеңседе куәландырылады.
    
 Үлгі:
Сенімхат
Орал қаласы                                                     08.09.2021 ж.
    
Мен, Қожабаева Гүлзада Ғалымжанқызы, Бабжанова Ғалия Ескенқызына (Орал қаласы, Достық даңғылы, 19 үй, 15-пәтер, жеке куәлік № 000732824  10.03.95 ж. ҚРІІМ берген) менің №3 қазақ орта мектебінен қаңтар айындағы еңбекақымды алуына сенім білдіремін.
                                                                
                                                              Қолы                    Г.Ғ.Қожабаева.

Г.Ғ.Қожабаеваның қолын растаймын:    
Кадр бөлімінің 
инспекторы:                                           қолы                     Д.К.Қасымова


5-тапсырма. Төмендегі тапсырмалар бойынша сенімхат үлгілерін құрастырыңыз.

1. Топ басшыңыз Г.В.Сергееваға шәкіртақыңызды алуға сенім білдіретіндігіңіз туралы сенімхат беріңіз.
2. Азамат Жомарт Есенгелдин, азаматша Ботагөз Серікбайқызы Қалиеваға еңбекақыңызды алуды сеніп тапсыратындағыңыз туралы сенімхат беріңіз.
3. Азамат Жәнібек Өскенбаев, азамат Өтеген Рақымбайұлы Рақымбаевқа, Дөнентаев көшесіндегі 19-үйді жекешелендіруіне сенетіндігіңіз туралы сенімхат беріңіз.
4. Орал қаласы, Еуразия даңғылы, 2-үй, 2-пәтерді сатуды өзіңіздің апаңыз А.А.Алиеваға сеніп тапсыратындығыңыз туралы сенімхат беріңіз.
6-тапсырма. Сөз тіркестерін аударыңыз.

Нотариалдық кеңсе, мөр басу, құқықтық іс-әрекетке қабілеттілік, сенімхатты куәландыру, сенім білдірілген тұлға, материалдық құндылықтар, белгілі бір мерзім, хат-хабар алу, іс жүргізу, құқық беру, өз күшін сақтау, сенім білдіруші, жеке адам, қол қою, салық алу, жеке басын анықтау, есептерді пайдалану.


Тақырып №13. Сөйлесе білу мен әңгімелесуге үйренудің жолдары

1-тапсырма. Мәтінді оқып, ауызша баяндаңыз

Сөйлесе білу де – өнер
«...Өткірдің жүзі. Кестенің бізі. Өрнегін сендей сала алмас. Білгенге маржан, Білмеске арзан...», - деп сөз құдіретінің ғаламат құбылыс екеніне   Абай  баға берсе, өз  заманында қара қылды қақ жарған Қазыбек, әділ төрелік айтқан Әйтеке, тура айтып туғанына жақпаған Төле бидің өзі даудың бетін де, жаудың бетін де сөз шеберлігімен қайтарған. Ал бүгінде қалай? Біз бабаларымыздан жеткен сөз құдіретін бағалап жүрміз бе, шешен сөйлей білеміз бе?  Қазіргі әлемдік жаһандану заманында дұрыс сөйлей білудің маңызы артпаса кеміген жоқ. Алпауытты компанияларға жаңа жобалар мен идеяларды ұсынып, сата алатын, оппоненттер мен борышкер адамдарды сендіре алатын, тұсаукесерлер өткізетін (дөңгелек үстелдерге қатысу, маңызды кездесулерде, саяси іс-шаралар мен т.б.) басқа да көпшілік алдындағы әрекеттерді бәсекелестерге қарағанда тиімдірек жүзеге асыратын адамдар қашанда қажет. Тиімді, орынды, қызықты сөйлей білу бизнес саласында ғана емес, білім, бұқаралық ақпарат құралдары саласында да керек.  Мәдениет, саясат, ақпарат салаларының көбі  өткір тілді, шешен сөйлейтін, жұртшылықтың ыстық ықыласына бөленумен бірге, ел сенімін нығайтып, жарқын болашаққа жол сілтейтін, үлкен өзгерістерге шақыра білетін мамандарға аса мұқтаж.
 Айналамыздағы адамдардың бізді түсінетініне сенімдіміз бе, мазасыздықпен күресуге дәрменіміз жете ме, сөзімізді тыңдатып, әңгімелескен адамның көкейінде нық сенім ұялатып, өзгерістер жасап, өз сөзімізбен болашақты қалыптастыра аламыз ба? Егер кейбір қыр-сырлары мен құпияларын меңгерсек, майын тамызып сөйлеу адамның қолынан келеді  Кітаптарды, мақалаларды оқып, жаңалықтарды тамашалап, сіз өзіңіздің көпшілік алдында сөйлейтін сөзіңізге қолданатын ауызша көрнекіліктерді, көптеген афоризмдерді, қызықты статистикалық мәліметтерді жинай аласыз.            «Адамдармен сөйлесе білу – бұл тауар. Мұндай өнер үшін мен бәрінен де көп ақы төлер едім» деген екен Дж.Рокфеллер. Сөйлеуде табысқа жету табысты сөйлеу коммуникациясының негіздерін білуден басталады. Табыс және табысты қызмет дегеніміз не? Ал  сөйлеу арқылы табысқа жету қызметі – бұл бізді алға қойған мақсатқа жеткізетін өнер. Сөйлеу қызметін үш негізгі мақсатқа бөлуге болады: ақылға әсер ету, сезімге әсер ету және тәртіпке әсер ету.  
Бизнестегі сөз шешендеріне келетін болсақ, сіздің сөзіңізден кейін әлдекім сіздің компанияңыздың өнімін, болмаса қызметін сатып алуы тиіс, сіздің қызметіңіз жоғарылайды, сіздің компанияңызбен ұзақмерзімді жұмыс істеу туралы келісім-шарт жасалуы тиіс, сізге қызықты жобаны жүзеге асыруға көмектесуі керек, сіздің жобаңызға инвестиция салғысы келеді және т.б. 
Сіз жақсы сөйлеуді үйренгіңіз келе ме? Үлкен аудиторияның алдында өзіңізді еркін ұстап, өзіңіздің сөйлеу әлеуетіңіздің мықтылығы мен күштілігін сезіну үшін сөз сөйлеуден, қарым-қатынас жасаудан жақсы әсер аласыз.  Сондай-ақ сөйлеу  тұлғаның ажырамас бөлігі, оның тікелей көрінісі. Сондықтан біз сөйлеуді үйренеміз, сөйлейміз, жетілеміз, өзгереміз, күшейе түсеміз. 

2-тапсырма. Сұрақтарға жауап беріңіз.

1. Сен өзгелермен оңай сөйлесесің бе? 
2. Бейтаныс адаммен сөйлесе аласың ба?
3. «Аңдамай сөйлеген, ауырмай өледі» деген мақалды қалай түсіндіресіз?
4. Бейтаныс адамдармен жолыққанда сөзді қалай бастап, қалай аяқтаған жөн деп ойлайсыңыз?
5. Адамдармен қалай тез тіл табысуға болады? 
6. Жақындарың мен достарың сені түсіне ме? 
7. Сені ешкім түсінбеген жағдайда өзіңді қалай сезінесің?  

Сөйлесе білудің негізгі нысаны мен міндеттері
Сөйлесе білудің негізгі нысаны – сөз, шебер сөйлеу дағдысы. Бұл секілді орасан күшті сөзге ие болу (сөйлей білу) – тыңдаушыларға әсер ете білу, өз сезім-толғанысынды, ой-көзқарасынды жарқын да айқын әрі толық жеткізе білу, көпшілікке өзіңнің адал екендігіңді айқын сездіре,сендіре білу деген сөз.
Бірақ та сөйлеу – бұл кез келген сөз емес, аузыңа келгенді айту да емес, бұл – жан-дүниеңді толғата өрілген, ой энергиясы аркылы толғанта,көрінген сөз.Сөйлеу  нысаны-белгілі бір коммуникативтік мақсат көздеген ерекше сөз. Демек, сөйлеу – айрықша қуатқа ие тендесі жоқ қару.
Сонымен сөйлеудің  нысаны – өзгеге әсер етер күшке ие шебер сөйленген сөз. Осыдан келіп оның мақсаты да айқындалмақ.
Сөйлеуші мақсаты – аудиторияға өзіндік ұмтылысын, қызығушлығы мен қажеттіліктерін ұғыну, түсінуге көмектесу, оларға танымның бір көзі іспеттес осы бағыттағы белгілі бір әдісті аңғарту. Егер сен шешендік өнерге жаңа ден қойып жүрген болсаң, онда сенің мақсатың жеңілірек, бар болғаны аудиторияны ойланту немесе өз пікіріңді тексеру немесе проблеманы көтеру ғана т.б.
Мақсат биігінен көріну үшін белгілі бір міндеттер шешім табуы тиіс.

3-тапсырма.  Аталған етістіктердің әрқайсысының тұсына өз түсінігіңізге сәйкес нәтижеде сөз тіркесі боларлықтай мағыналық жағынан үйлесімді айқындағыш сөздерді жазыңыз.
-рухтандыру  _____________________
-сілкіндіру     _____________________
-дәлелдеу      _________________________
-сендіру         _________________________
-түсіндіру       _________________________
-тіл табыса білу    _________________________
-әсер ету        _________________________
-сенуге мәжбүрлеу      _________________________
-толғандыру     _________________________
-үгіттеу             _________________________
-ұсыну              _________________________
-ояту                  _________________________
-ой бөлісу         _________________________

· «Біз әңгімешілміз бе?» тренингі
Жақсы сөйлеу – жай ғана естіртіп жақсы ойлау деген сөз.
                                 Э.Ренан

   1. Мақсаты. Өз әңгімешілдігіңнің қандай деңгейде екенін білу /мен әңгімені шебер айтып жеткізе білемін бе, мені калай тыңдайды?/.
    2. Даярлық. Қатысушылар алдын-ала үйге берілген тапсырмаларды орындайды.
    3. Кеңес. Оқиғаларды жаза отырып, мәтінді редакциялау; оны жаттап алу; ауызша сөйлеген сөзің қанша уақытты аларын секундомер арқылы өлшеу; айтар әңгімеңді айна алдында тұрып әзірлеу.
    4. Жағдай. Уақыт шектеулі, саған әңгіме айтуға 1-1,5 минут беріледі.
    5. Өз пікірінді қорғап қалуға тура келген бір тұрмыси жағдаятты қысқаша сипаттап жаз. Сен қандай айғақтамаларды аргументтерді/қолдандың? Қолжазбаны қолданбай-ақ осы жағдайды баяндап бер.
    6. Тренинг барысы. Қатысушылардың бәрі де айнала отырып, өз тарихын әңгімелейді Бір әңгіме тарихына үңіл/.
    7. Үлгісі. Менің өмір жолымда өз пікірімді корғап қалуға қатысты жағдаяттар көптеп кездесті. Сондай өмірлік маңызды жағдаяттың бірі ата-аналарыма байланысты. Олар маған өмір сүруді үйреткісі келді. Әрине, олардың өмірлік тәжірибесі менен анағұрлым басым да. Әрі олардың маған жамандық ойламайтынын да жақсы білемін. Десек те, бұл ретте менің өзіндік айғақтамаларым да жоқ емес. Әркімнің өмірі өзінше өрілмек, ендеше оны әрқайсымыз өз ақылымызбен жүріп өтуіміз керек деп білемін. Әрине, кейбір тұста өзгенің де пікірін тыңдау артык емес, десек те түйінді өзің жасауға тура келеді. Қателік жіберсек, өз кателігіміз болғанға не жетсін. Ілгеріде бұл өз кателігіңнен үйрену, кейін ондайға, жол бермеу үшін де керек.
    Ал енді өзімнің іс-әрекетіме сенімді болсам, оны неге жүзеге асыруға ұмтылмасқа. Бұл жолда қателік жіберсем де, оған ешкімді кінәламаймын, себебі қателік өзімнен. Өмір де адамға осы үшін берілген. Өмір сүрудің өзі қателесу мен қателіктен үйренуден тұрмақ.
    8.Рефлексия
Кімнің (кайсымыздың) әңгімесі саған көбірек ұнады? Неліктен?
Сеніңше, кімді көбірек тындады деп ойлайсың?
Әңгіме саған несімен тартымды болды?
Өзің айтқан әңгімеге ризасың ба?


4-тапсырма
Тұжырым жасаңыз:
Байқауымша, мен…………………………………..әңгімешіл екенмін.
Мені…………………………………………………………тыңдады.
Менің әңгіме айту кезіндегі мықты тұсым мынада……………………..
Менің әңгімемнің осал тұсы мынада……… ……………………………
Мені өзгелердің әңгіме айтудағы…………………………қызықтырып, бұл саладағы білім қорымды молықтырды.

5-тапсырма. Әр сұраққа ауызша жауап беріңіз.
 Тест
1) Сізде - іскерлік кездесу. Оны тосу сіздің мазаңызды ала ма?
2) Сіз дәрігерге көрінуді әбден асқынғанға дейін соңына қалдыра бересіз бе?
3) Сіздерде жиналыс, мәжіліске ұқсайтын шараларға хабарлама, ақпарат, баяндамамен шығу міндеті қанағатсыздық туғызады ма?
4) Сізге қалаға баруды ұсынады, сіз онда ешқашан болған жоқсыз. Сіз осы жолсапарға бармау үшін барлық күшіңізді жұмсайсыз ба?
5) Өзіңіздің қобылжуыңыз туралы біреумен ақылдасасыз ба?
6) Сізге көшеде танымайтын кісі тоқтататқанда (жол көрсетуді, уақыт айтуды, сұраққа жауап беруіңізді сұраса) сіз ашуланасыз ба?
7) Әр ұрпақтың бір-бірін түсінуі қиын, «Әкелер мен балалар» мәселесінің бар екеніне сен сенесіз бе?
8) Сіз танысыңыздың бір ай бұрын қарызға алған 10 теңгені қайтаруды ұмытып кететін ескертуге ұяласыз ба?
9) Асханада сізге сапасы нашар тағамды бергенде сіз үндемейсіз бе, немесе үндемей ашуланып тарелканы аласыз ба?
10) Танымайтын кісімен қалған кезде сіз онымен әңгіме бастайсыз ба?
11) Сізге кез-келген ұзын кезек, қай жерде болмасын қорқыныш туғыза ма (дүкенде, кітапханада, кинотеатр кассасында)? Кезекті көріп өзіңіздің сатып алу ниетіңізден қайтасыз ба, әлде кезекке тұрып күтесіз бе?
12) Жанжал туғызатын жағдайды қарастыруға туралы қандай бір комиссияға қатысудан қорқасыз ба?
13) Әдеби шығармаларға, өнерге баға беруде сіз жеке сыныңызға басқа пікірлерді қолданбайсыз ба?
14) Жақсы жаңалық туралы сұрақтың қате пікірін бір жерлерден естігенде, сіз дауласпай үндемей қала бересіз бе?
15) Басқа оқу тақырыбы бойынша біреу өтініш түрінде көмек сұраса сізге ұнайды ма?
16) Сіз өз көзқарасыңызды (пікірді, бағаны) ауызша түрінде де, жазба түрінде жақсы жаза аласыз ба? 


Тақырып №14.  Көпшілік алдында сөйлеу.  Пікірталас мәдениеті
  	1-тапсырма. Мәтінді оқып, ауызша баяндаңыз. 
[image: D:\Документы 12\Desktop\66cc8d5bba5c91c23961e75e30662899-slider.jpg] 
       Ауызша сөйлеу тілі әдеби тілде және ауызекі тілде сөйлеу болып бөлінеді. Ауызша сөйлеу тілі күнделікті қарым-қатынаста жүретінін айтып өттік. Ал әдеби тілде ауызша сөйлеудің де бірнеше түрі бар. Оны көпшілік алдында сөйлеу тілі деп те атайды. көпшілік алдында сөйлеу: баяндамашы; түрлі орындарда айтылар тілек, мадақ; құттықтау, көңіл айту, көңіл аулауға қатысты сөздерден құралады. Баяндамашылар тілінің басқалардан ерекшелігі белгілі бір мәтінді дайындап, нақты тақырып аумағынан шықпай сөйлеу болса, әр түрлі орындарға айтылар тілек, мадақ сөздер мен той үстіндегі құттықтау, көңіл айту, сүйінші сұрау, көңіл сұрау дәстүрлеріне қатысты сөздер көбіне-көп көркем, бейнелі, әрі қалыптасқан сөздер мен сөз тіркестерінен, кейде сөйлем деңгейіндегі тұрақты сөздерден құралады. Әрқайсысының сөз қолдану ерекшелігі, өз ойын тыңдаушыға жеткізу тәсілі әр қилы болса да, ортақтығы – айтуда қажетті тілдік орфоэпия заңдылықтарды меңгеру және сақтау. Көпшілік алдында сөйлеу кезінде ең бастысы – тіл заңдылықтарын сақтау мен сөйлеу техникасын меңгеру. Айтар ойын жеткізуде сөйлеуші өз сезімін, көзқарасын дауыс ырғағы, дауыс күші, ым-ишара, әр қимыл-қозғалысы арқылы да жеткізеді. Сөйлеуші сөзінің тыңдаушы көңіліне қонуы таңдап алған сөздерін дұрыс қолдану, байланыстыруымен бірге оның сөзін құлақпен естіп, қимылын көзбен көруінің де ықпалды екенінде. Сөйлеушінің ым-ишара, қимыл-қозғалысының екіжақты қызметі бар. Ойды дәл, нақты жеткізудің көмекші құралы болса, екіншіден орынсыз, артық, жөнсіз қолданылса, тыңдаушыларына кері әсер етеді. Қандай жағдайда болсын ым-ишара, сезім, қимыл-қозғалыстың көмекші құрал екенін ескіріп, айтылатын тақырып мазмұнын ашатындай болуына назар аударылуы керек. 
Қорыта келгенде жұрт алдында сөйлеуде:
– дауыс ырғағына, интонациясына, дауысты сан түрлі құбылтуға;
– сөйлемнің эмоционалды бояуына;
– сөйлеу темпіне; 
– дауыс күшіне;
– сөздерді орфоэпия нормасына сай қоюға; 
– қимыл-қозғалыс, ым-ишараны орнымен қоя білуге назар аударылу керек.
 1. Көпшілік алдында айтылатын сөз жазбаша сөзден құрылысы жағынан ықшам болады.
2. Қаратпа, қыстырма сөздер жиі қолданылады.
3. Тыныс белгілері дауыс ырғағы, дауыс кідірісі арқылы байқалады.

        Пікірталастағы сөйлеу кезінде айтылатын мәліметтің өзге салалармен байланысы
Төмендегідей өзіндік ерекшеліктерге ие :
1. Пікірталас – тарихи құбылыс, яғни белгілі бір уақытқа, қоғамға сәйкес өзгеріп отырады;
2. Пікірталас күрделі синтетикалық қалыпқа ие. Ол қазақ тілі, қазақ әдебиеті, сөйлеу мәдениеті, философия, психология, педагогика, этика және т.б. өзге де ғылым салаларымен байланысты. Оны мына сызба арқылы көрсетіңіз.


    Әрине, әр түрлі саладағы мамандар шешендікті қилы тұрғыда қарастырады. Мәселен,
    Лингвистика ауызша сөйлеу мәдениетінің теориясын қарастырады, шешендерге шаршы топ алды сөйлеуде туған тіліміздің байлығын қалай қолдану турасында кеңестер береді;
    Психология ауызша сөз сөйлеуді кабылдау, сөйленген сөздің ұжымдық санаға әсерінен туындар мәселелерді қарастырады, адамдарға тән шешендік тұлға және аудитория психологиясын зерделейді;
    Логика шешендерді өз ойын үйлесімді де жүйелі баяндау, ұсынып отырған мәселенің шынайылығын дәләлдеу мен жалған түйінді жоққа шығару бағытындағы дұрыс ойлау амалдарына үйретеді;

2-тапсырма. Осы түйіндер легін жалғастырып, шешендіктанудың аталған әрбір ғылым саласымен /пәнмен/ қалай байланысатынын жазыңыз.
Әдебиет                                                 ______________________________________________________________________________________________________________________________________________________________________________________________________
Философия                              ______________________________________________________________________________________________________________________________________________________________________________________________________
Педагогика                  ______________________________________________________________________________________________________________________________________________________________________________________________________
Этика                        ______________________________________________________________________________________________________________________________________________________________________________________________________


3-тапсырма. Сөздердің жазылуы мен айтылуын салыстырып оқыңыз. Осындай үлгіде ұ, ү, ө, г, ғ дыбыстарының үндестік заңына ыңғайлана өзгеру ерекшеліктеріне мысал келтіріңіз. Төмендегі сөздерден бес сөйлем құраңыз.

	Айтылуы
	Жазылуы

	Құлұн
	Құлын

	Жүрөк
	Жүрек

	Сөшшең
	Сөзшең

	Ауышша
	Ауызша

	Такаппар
	Тәкаппар

	Тәңертең
	Таңертең

	Шегара
	Шекара



4-тапсырма. Өлеңді мәнерін келтіріп, дауыс ырғағына сай оқыңыз.

Өлең – сөздің патшасы, сөз сарасы

Өлең – сөздің патшасы, сөз сарасы,
Қиыннан қиыстырар ер данасы.
Тілге жеңіл, жүрекке жылы тиіп,
Теп-тегіс жұмыр келсін айналасы.
Бөтен сөзбен былғанса сөз арасы,
Ол – ақынның білімсіз бишарасы.
Айтушы мен тыңдаушы көбі – надан,
Бұл жұрттың сөз танымас бір парасы...
Өлеңге әркімнің-ақ бар таласы,
Сонда да солардың бар таңдамасы.
Іші алтын, сырты күміс сөз жақсысын
Қазақтың келістірер қай баласы?
Ескі бише отырман бос мақалдап,
Ескі ақынша мал үшін тұрман зарлап.
Сөз түзелді, тыңдаушы, сен де түзел,
Сендерге де келейін енді аяңдап.
Батырды айтсам ел шауып алған талап,
Қызды айтсам, қызықты айтсам қыздырмалап.
Әншейін күн өткізбек әңгіме үшін,
Тыңдар едің әр сөзін мыңға балап.
Ақыл сөзге ынтасыз, жұрт шабандап,
Көнгенім-ақ соған деп жүр табандап.
Кісімсінген, жеп кетер білімсіз көп,
Жіберсем, өкпелеме көп жамандап.
Амалдап қарағайды талға жалғап,
Әркім жүр алар жердің ебін қамдап.
Мақтан қуған мал құмар нені ұға алсын,
Шықпаса, мыңнан біреу талғап-талғап.
Мал жиып арамдықпен ұрлап-қарлап,
Қусың десе, қуанып жүр алшаңдап.
Қақса-соқса бір пайда түсе ме деп,
Елдің байын еліртіп «жау мұндалап».
Ынсап-ұят, ар-намыс, сабыр, талап,
Бұларды керек қылмас ешкім қалап.
Терең ой, терең ғылым іздемейді,
Өтірік пен өсекті жүндей сабап.
Абай Құнанбайұлы

5-тапсырма. Мәтінді оқып өз ойыңызды айтыңыз.

Пікірталас – түрлі көзқарас, ой-пікірлерді қатар қою, салыстыру,   арқылы өзінің көзқарас, ой-пікірін дәлелдеу. Пікірталасты мынадай түрлерге бөлуге болады: пікіралмасу, ойталас, пікірсайыс, ойбөліс, айтыс, пікір – көрген, оқыған, естіген әңгіме, баяндама, көркем шығарма т.б. еңбектер жайындағы әсер, туған ой.  Пікірталас – жастарды көшбасшылыққа баулудың бір құралы. «Адамды даңққа бөлейтін екі қасиетті өнер бар: бірі-қолбасшылық, екіншісі-шешендік» - деп 
М.Т. Цицерон айтып кеткендей, жеке пікірдің қалыптасып, жеткізе білудің өзі – үлкен өнер. Қиыннан қиыстыра, төтеден төге сөйлейтін тапқыр да ақылды, бейнелі де бедерлі, аталы да баталы, нақыл, көркемсөзді келістіре айту – кез келген жанның бойынан табыла бермейтін қасиет екені анық.   Пікірталаста шеберлігіңді шыңдаудың да жолдары бар. Ол үшін түрлі пікірталас клубтарының сайыстарын көріп, тәжірибе жинаудың маңызы зор. Ал ең бастысы – білім екенін ұмытпаған абзал. Бұл орайда бірнеше тіл білу де жетістікке жетелейді. Тілді үйрену – ешқашан кеш емес. Кез келген құбылыс немесе оқиғаға қатысты өз пікіріңді жеткізу – жеке тұлға ретіндегі беделіңді асырмаса, төмендетпейді. Кез келген құбылыс немесе оқиғаға қатысты әр тұлғаның жеке пікірі болады. Ал ол ойды жеткізе алатындар бар, жеткізе алмайтындар бар. Ол үшін пікірталас мәдениетін меңгеру маңызды рөл атқарады. Жаңа заманның талабы да. Пікірталас мәдениетіндегі ең бастысы аудиторияға ой тастау, ал көпшілік ойын әрқашан бір арнаға құя бермейді. «Ойды ой қозғайды», жаңа пікір тудырады немесе жаңа пікірдің ашылуына жағдай жасайды, не қарсы көзқарас пайда болады. Сұрақтың мазмұнына қарап, оны екіге бөлуге болады: түсіндірме сұрақтар; қосымша сұрақтар; Сұраққа берілген жауапқа әрқашан да барлығы бірден келісіп, мойынсұну бола бермеуі де мүмкін, осы тұста пікірталас пайда болады.


Тақырып №15. Сөйлеу әдебіне қатысты айтылатын ұлағатты сөздер.

1-тапсырма. Мәтінді оқып, ауызша баяндаңыз. 

 	Сөз – адам үшін тәрбие құралы, білім-білік, мәдениет, өнер бастауы, түп-тұқияннан бері жасалынып дамып келе жатқан ақыл-ой жәдігерлігі, әсемдік қазынасы.   Халық қашан да сөздің адамдар арасындағы атқаратын қызметіне, сөйлеудің нарқына және қай жерде қалай сөйлеуге айрықша мән берген.Қалай да сөздің адамға жағымды немесе жағымсыз әсері орасан зор екені даусыз.  
Біздің халықтарымыздың «Жылы-жылы сөйлесең, жылан да іннен шығады» деген тамаша мақалы жылы, жағымды сөйлеудің қаншалық керемет күшке ие екендігін аңғартады. Халық жырларымызда азуын айға білеген айтқыш ділмарларымызды тілінен «тәтті айтқанда, – бал тамған, ащы айтқанда – қан тамған» деп сипаттаған. Адамның қоғамда өз орнын табуында, көпшілік құрметі мен сеніміне ие болуында, кемел ғұмыр кешуінде орнымен, дәмді, дәйекті сөйлей білуі, тауып айтатын тапқырлығы үлкен рөл атқарады. Өйткені, ақылы, кемел, кісілігі зор, білімі мол адам ғана солай сөйлей алады. Ондай қисынды, қысқа қайыратын қызықты, айшықты да әділ сөзді халық ұйып тыңдап, «тура сөз» деп уәжіне тоқтаған. Абай тіл құдіретін: Өткірдің жүзі, Кестенің бізі, Өрнегін сендей сала алмас, – деп тамсана бағалаған. Дегенмен, адамның мейірін қандырып, мерейін өсіретін – құр жағын жанып, тілін безеп сөйлей беру емес. XI ғасырда өмір сүрген тәжік шайыры Кайкавус: «Ұқыптылық атаулының ішіндегі ең жақсысы – ұқыпты сөйлеу», – дейді. Бұл жерде әңгіме сөздің тұжырымды, айқын, бейнелі болуы жайында екені түсінікті. Сөйлеудің тағы бір аса маңызды қасиетін аша отырып, өзбектің ұлы ойшыл ақыны Ә.Науаи: «Ас тұзбен дәмді, су мұзбен дәмді. Ал адам салиқалы, сапалы сөзімен мәнді», - деп көрсетеді.
Сыпайы, келісті сөз сөйлеушінің абыройын арттырады, жақтастарын көбейтеді, көптің ықыласына бөлейді.  Абай: «Тіл өнері – дертпен тең», - деп өткеннің сабағын, өз басынан кешкеннен шығарып айтып отыр.Әсем сөйлеуге көп тыңдап, көп оқып, халықтың ауыз әдебиетін, әсіресе айтқыштық пен терең ойдың інжу-маржандары – мақал-мәтелдерді жетік біліп, сырына үңілу арқылы, кітапты көп оқу арқылы жаттығып төселеді. Халықтағы «Ақылды адам сөзді нақылсыз айтпайды. Бір айтпаса нақылды – ақылсыз айтпайды» деген тұжырым содан шыққан. «Жүздің көркі – сақал, сөздің көркі – мақал» деген де соған меңзейді.  Алтын, күміс, гауһардың қымбат саналуы – олардың аздығы, тазалығы десек, қысқа, қоспасыз, ұғымды сөз де қадірлі. 
Орыстың аса шебер жазушысы А.П.Чеховтың: «Қысқалық – таланттың сыңары», - деуі де сондықтан. Ғұламалар көп нәрсенің қадірі болмайды дегенді айтады. Мұның сөйлеуге де тікелей қатысы бар.   Қазақтардың «Айтылған сөз – атылған оқ», орыстардың «Сөз шымшық құс емес, ұшса, қайтып қонатын» деген мақалдары мен ежелгі скиф елінің шешені Анахарсистің: «Тіліңді, тәбетіңді, нәпсіңді тиып ұста», - дегендерінің түп төркіні бір жерден шығып жатуы тілге абай болудың жүрдім-бардым қарайтын мәселе емес екенін көрсетеді. «Тілімнен жаздым» деп кейіп, пұшайман болып жүрмес үшін, алдын-ала ойланып алуды әдетке айналдыру жақсы қасиет саналады. Бұл өзі – ғылымда да дәлелденген шындық. Атақты академик-ғалым И.П.Павлов адамдардың денсаулығын сақтауда, әсіресе, жүрек-қантамырларының сырқатына шалдықпауда айналадағы адамдар сөзінің әсері зор екенін анықтаған. 

2-тапсырма. Мәтінді өз тұжырымыңызбен дәлелдеңіз.

          Адамның кім екендігін айқындайтын сан алуан сапалық қасиеттердің ішінде шешенге аса қажетті сапалық белгілер бары даусыз.
Қандай адамды шешен дейміз? Бұл орайдағы пікірлер де әр түрлі: бірі қалай сөйлегеніне байланыссыз, әйтеуір көпшілік алдында сөз сөйлеуші адамды шешен деп есептейді, бірі шын мәнінде шебер сөйлей білетін адамды шешен деп таниды.
Сөздіктерге жүгінсек, «шешен» /«оратор»/ сөзі орыс тілінде 
XVIII ғасыр басында пайда болған. Ал қазақтарда тым әріден бары байқалады. Шешен (шежіре, ділмар, сөзшең, сөзуар). Батыр мың қол бастайды, шешен тар жерде сөз бастайды (мақал). Шечан // сәсән сөзі қырғыз, қарақалпақ, өзбек, башқұрт тілдерінде де қазақ тіліндегідей мағыналарда қолданылады. Түркі тілдерінің бұл тобында шешен сөзінен туған шешенсу, шешенсіну сөздері кездеседі. Өзбек тіліне чечан сөзінің «неге болса да ұста, шебер», тува тілінде (чечен) «әдемі, көркем» деген қосымша мағыналары бар. Моңғол, бурят-моңғол, калмақ тілдерінде цэцэн, сэсэ(н), цэцэ сөзінің «данышпан, ақылгөй, дана, тапқыр» деген мағыналарымен катар, «мерген, дәл тигізетін, дәл басатын» деген де мағынасы бар. Чечен//сасан сөзінің бұл мағыналары алтай, якут, тува тілдерінде де кездеседі. Моңғол тілдерінде сэсэрхүү, сэсэрхэхэ сөзі - «ақылымен, тапқырлығымен мақтану» және «шешенсу, данышпансу» деген мағынаны береді. Шешен сөзі - шеш ( чеч, сэс, цэс, цэц) түбірі мен -ен қосымшасынан тұратын түрік, моңғол тілдеріне ортақ сөз болуы мүмкін. Якут тілінде сасанна - әңгіме айту, сасаннас - әңгімелесу, сөйлесу деген мағыналарда колданылады. Ол латын тіліндегі «orare» /«говорить» - «сөйлейді»/ сөзінен шыккан. В.И.Даль бұл сөзге түсінік бере келіп, «вития», «краснослов», «сөзшең адам», «шебер сөйлейді» деген синонимдерін келтіреді. Байқасақ, бұл ұғымдардың қай-қайсысында да «шешен сөйлеу», яғни әдемі, бейнелі, мәнерлі сөйлеу сапасына акцент беріледі.
Қазіргі көп томды академиялық сөздіктерге сүйенсек, «шешен» сөзінің мағыналары төмендегіше тарқатыла өрілген:
1. Шешендік өнермен кәсіби тұрғыда айналысушы адам;
2. Сөз сөйлеуші адам; мәжіліс, жиналыстарда сөз сөйлеуші, баяндама жасаушы; шаршы топ алды белгілі бір идея, ойлар жиынтығын айтушы;
3. Сөз сөйлеу шеберлігіне ие, шешен тілді адам. Бүгінде біз бұл сөздің көркем әдебиетте, БАҚ-та және күнделікті сөйлеу тілімізде әртүрлі мағынада, тіпті ирониялық тұрғыда да қолданыларына таң қалмаймыз.
«Шешен» сөзін термин ретінде қолдануға келсек, бұндай жағдайда ол бір ғана мағынаға ие, яғни шаршы топ алды сөз сөйлеуші кез келген адам. Демек, «шешен» термині сапалық тұрғыда құбылмалылық қалыпқа ие емес, тек қосымша анықтамаларды қажетсінеді, мәселен, жақсы шешен, ортанқол шешен, жалынды шешен, үздік шешен.
Өз беттеріңмен үздік шешеннің сапалық белгілерін айкындап топтаңыз. Белгілерді топтау барысында әдеби кейіпкерлерді, достарыңды, таныстарыңды еске ұста. Алдыңғы сабақтардағы барлық ақпараттарды қайта парақтап, өз жазбаларыңды оқы.
Ендігі кезекте шаршы топ алды қарым-қатынастағы маңызды барлық ортақ сапалық белгілерді талдауға әбден болады. Бұл ретте әркім өз айғақтамаларын келтіре отырып, күнделікті сөз сөйлеудегі үлгілерге сүйене келе, өзіндік пікірлерін айта алады.
· Сұрақтар мен тапсырмалар
1. Түсіндірме сөздіктен «сөзгер» сөзінің мағынасын тауып жаз, ол «ритор» сөзінің синонимі бола ала ма?
2. Шешен, ділмар, шежіре, сөзшең, сөзуар, мылжың, көбік ауыз, майталман, тілді, тілуар, сөзгер, самар, ділуар сөздерінің мағыналық айырмашылығы неде?
3. Осы сабаққа орайлас ұсынылған эпиграфты талдап көр.
4. Өздерің таңдаған жүйе бойынша /мәселен, «сыртқы сапалық белгілері», «ішкі сапалық белгілері», т.б./ үздік шешеннің сапалық белгілерінің жіктелімін ұсыныңыз.
5. Үздік шешеннің жалпы сапалық белгілерінің ішінен өз бойыңнан көргің келетін қасиеттерді өзің үшін жаз. Енді осы сапалық қасиеттің жұғысты болуы, бойыңа сіңуі үшін не істеу керектігіне ой жүгірт.


3-тапсырма. Ұлағатты сөздерді оқып, мағынасын түсіндіріңіз.

1. Әдемі сөз астың дәмін келтіретін тұз іспетті (Құтып).
2. Тіріні көрге салатын да сөз,Өліні тірілтіп алтын да сөз (Ә.Науаи).
3. Сөзіне қарап кісіне ал, кісіге қарап сөз алма. Шын сөз қайсы біле алмай, Әр нәрседен құр қалма (Абай).
4. Қажет сөздің бәрін айту, бірақ артық сөз айтпау, - нағыз шешендік деген, әне, сол (Ф.Ларошфуко).
5. Әдептіліктің алды – абайлап сөйлеу (А.Югнаки).
6. Анық түсініктілік – сөйлеудің басты қасиеті (Аристотель).
7. Тіл байлығы – елдің ерлігін, жұртшылығын, ғылыми әдебиетін,өнеркәсібін, мәдениетін, қоғамдық құрылымын, салт-санасын, жауынгерлік дәстүрінің қай дәрежеде екенін көрсететін сөзсіз дәлелді мөлшері (Б.Момышұлы). 

Қанатты сөздерге үңілсек	
Ұстамды әрі орынды сөйлеу ділмарлықтан көп артық.
Ф.Бэкон
Адамдармен олардың ақыл-парасатына қарай сөйлес.
      Сағди

Қай істе де, қай мезетте де, тыпыршымай,
жалықпастан байсалды қалыпта күте біл.
Өтірікшілер өтірігін соға берсін, сен
олардың деңгейіне төмендеме...
    Р. Киплинг

 Тіл мәдениеті бойынша алған біліміңмен, өзіндік өмірлік бар тәжірибеңді іске қоса отырып, қай қанатты сөз өзіңе жақынырақ екенін анықтағайсың. Сеніңше, ұсынылған үш толғаныстың қайсысы мейілінше əділірек ? Неліктен? Өз пікіріңді дәлелде.

4-тапсырма. Даярлық барысы. Әрқайсысы өзіндік пайымдамаларының төңірегінде біріккен үш топқа жіктелген пікірлестеріңді тапқайсың. «Шабуылға» қатысушылар назарына ұсыну үшін өз пікірлеріңді жақтау мақсатында қандай ұжымдық дәйектер ұсынатындарыңды өзара топішілік талқылап алғайсыз /даярлыққа 5 мин/.
Өз шешендеріңді анықтап, «үш тұғырды» ескере отырып, қысқаша сөз сөйлеуге алдын ала әзірленіңдер /әзірлікке 3 мин/    
Миға шабуыл. Сөз сөйлеу реті анықталғаннан кейін әрбір топка өздерінің қысқа сөздерін сөйлеуге кезек беріледі, сондай-ақ олардың әрқайсысы оппоненттерінің сауалдарына жауап қайтаруы тиіс.
	Жеке талдау. Топ таратылады. Аудиторияда толық тыныштық сақталып, әрбір қатысушы парақ қағазға жоғарғы үш қанатты сөздің қай философиялық мағынасын қабылдауға бейім және неліктен екендігін жазады.

Жауаптардың нұсқалары төмендегіше:
- Әрдайым жақсылық жасауымыз керек, оның үнемі тез жасалуы өте орынды. Себебі әлемде қаншама зұлымдықтар мен жағымсыз эмоциялар жинақталған десеңізші...
- Қолдан ештеңе жасаудың қажеті жоқ, себебі өмірде бәрі де табиғи үйлесімді /гормониялы/ тұрғыда келетініне сенімдімін. Жақсылық әр кезде бар, сондықтан оны арнайы жасаудың қажеті жоқ. Жақсылық пен жамандық өзінен-өзі теңесе келіп отырады.
-Жақсылық жасағың келсе, жаса, бірақ оны жарнамалап, оған акцент берме, қайта «суға лақтыр» Жүзіп шықса, біреуге керек болғаны, тұншығып жатса, онда оның біреуге жақсылық болып сіңбегені.
Қорытындысын шығару. Жүргізуші жауап жазылған топшамаларды үш бөлікке бөле отырып, жұмыс нәтижесін хабарлайды. Ұсынылған пайымдамалардың кайсысының қолдаушылары, пікірлестері көбірек болса, сол топ - жеңімпаз. Тренинг жөнінде қатысушылардың пікірлерін жинақтай келе, жүргізуші сабақты түйіндейді. Тренингке қатысушылар өз кезегінде алған әсерлерін бөлісе отырып, нені түсінгендері, неге көздері жеткендері, өздері үшін қандай ашылыс болғандығы туралы әңгімелейді.
Қосымша. Біздіңше, бұл іспеттес тиімді жасалған миға шабуылдау үдерісі логикамен, философиямен, психологиямен, әдебиетпен байланысты және әр тұлға бойында жоғары риторикалық мәдениетті қалыптастыруға септігін тигізеді.




ІІ бөлім. Сөйлеу шеберлігі

Тақырып 1. Сөз өнері 

[image: D:\Документы 12\Desktop\photo.jpg]1-тапсырма. Мәтінді оқып, ауызша баяндаңыз.
 Кез келген адамның ой-өрісінің, білімінің, мәдениеті мен рухани дүниесінің қаншалықты екені оның жазған жазуынан, сөйлеген сөзінен байқалады. «Кісіге қарап сөз алма, сөзіне қарап кісіні ал», — деген ұлы Абай ескертуін ойдан шығармағанымыз абзал.
  Ана тілінің мол байлығын игерген, құдіретін түсінген, күшіне тағзым етіп, бас иген адам өзіне де, өзгеге де талап қоя алады, сөзді қалай болса солай қолдануға жол бермейді. 
Сөз шеберлігін қалыптастырудың жолы – тілдің нәрін ауыз әдебиеті үлгілері мен көркем әдебиет арқылы бала бойына сіңіру. Оқыған шығармасы бойынша ойын көркем етіп жеткізе білу – тіл мәдениетін меңгерудің бірден бір шарты. 
Шешен сөйлеу – адамның тұлғалық қасиеттерінің көрінісі. Дәстүрлі әдеп жүйесіндегі әдептілік, имандылық, ізеттілік ұғымдарымен үндес. Адамның ұлттық мәдениет пен дәстүрлі құндылықтарды құрметтеуі және оны әрі қарай дамытудың басты белгісі де сөз сөйлеу шеберлігінде жатыр. 
Сонымен бірге сөз сөйлеу шеберлігі орфоэпиялық, лексикалық, грамматикалық нормаларға негізделеді. Орфоэпиялық норма – сөздерді дұрыс айту, лексикалық норма – сөздерді іріктеп, сұрыптап, талғаммен қолдану болса, грамматикалық норма сөйлеу мәдениетінде біршама тұрақталып, қалыптасқан норма саналады. Сөз сөйлеу шеберлігі ойдың дәлдігі, сөздің анықтығы, тазалығы, көңіл күйге әсер ететін шынайылығы (қарапайым сөзден немесе бейнелі образды сөздерден құралуына қарамастан) маңызды болып табылады. 
Сөз қолдану шеберлігі көркем сөйлеуде, ғылыми-көпшілік немесе ресми ортада, тіпті ауыз екі сөйлеу стилінде тілдің барлық салаларымен тамырлас келеді. Шешендік топ алдында мәдениетті сөйлеу, оның алғышарттарын, әдіс-тәсілін танып білу, озық үлгілерін меңгерудің жолдарын, нақты қасиеттерін ұғыну сияқты мәселелермен тығыз байланысты. 
Адамның айтқан қандай сөзі де белгілі бір мазмұнды білдіреді және сөйлеушінің, жазушының осы мазмұнға қатынасын көрсетеді. Мұнан туатын қорытынды: сөйлеу ойды білдіріп, іштегі сезімді сыртқа шығарады. Сөйлеудің бұл сипаты – оның мәнерлілігі. 
Өзара тілдескенде немесе көпшілік алдында сөз сөйлеу – ол қаншама мазмұнды ойға толы болса да, әсерсіз, жансыз болып шығады. Ауызша сөйлеудің эмоциялық реңкі интонациямен, мимикамен, ишаралармен білдіріледі. Жазбаша сөйлеуде мұндай мүмкіндіктер жоқ. Сол себепті қағазға жазушы адам өз сөздерін барынша қиыстырып, оларды өз орнына тауып қойып, ойын мәнерлі түрде жеткізе алады. Иә, сөйлей білу – өз ойыңды келістіріп айта білу, оның мазмұнын ғана баяндап қоймай, нәзік сырларын сол қалпында жеткізіп, тыңдаушының етжүрегін елжірете білу. 
Дұрыс сөйлей білген адам өз ойын, айтқанын тыңдаушыға толық түсіндіре біледі. Ел алдында шебер, шешен сөйлеу көп еңбектену, оқып, үйренуді талап етеді. Шешен адамдарда негізінен, сөз көркемдігі ой тасқынынан табиғи түрде туындап жатады. Көркемдік талғам, сөз сөйлеу мәдениеті мен шешендік тәсілдерді дұрыс пайдалана білген адам ғана эстетикалық әсер ету күшіне ие бола алады. 

2-тапсырма. Мәтінді өз ойларыңызбен толықтыра отырып, сұрақтар құрастырыңыз.

 Сөз тыңдай білмеу. Кейбір адамдарда басқаның сөзіне құлақ қоймайтын, өзіне айтылған сөзді аяғына дейін тыңдай білмейтін, өзгелердің сөзіне ретсіз араласып, әңгіменің шырқын бұзатын ерсі мінездер кездеседі. Соның салдарынан сөйлеп отырған адам кейде қақалып-шашалып, тұтығып та қалады. Әрбір адам өз басындағы осы кемшіліктер мен күресе білсе, біздің сөйлеу мәдениетіміз де одан әрі дами түсер еді. 
Кейбір адамдар диалогтық сөйлеудің талаптарын орындай бермейді. Көп сөйлеп, бір сөзді сан мәрте қайталап, тыңдаушысын жалықтырып та алады. Ондай адамдар арасында өзіне қойылған сұрауларға, қарсы пікірлерге жауап бермей, өз ойын тәптіштеп айта беретіндері де кездеседі. Бұл да сөйлеу мәдениетіндегі әдепсіздік. 
Әркім өзінің басындағы ойларын басқаға айтып, түсіндіру үшін оған лайықты сөз таба білуге тиісті. Егерде ондай сөз таба алмаса, ол ой иесіне де шала, түсініксіз болып қалады. Яғни, ойдың дамуы сөйлеудің дамуымен өте тығыз байланысты. Адам өзінің сөз сөйлеу шеберлігін жетілдірмейінше, жоғары ақыл мәдениетіне жете алмайды. 
Адам өмірінде сөз сөйлеу өнері ең басты, шешуші маңызға ие.  Халық өз тарихын да осы ауызша сөз арқылы жеткізіп отырды. Оның үстіне осы сөз бірнеше ғасыр бойы қазіргі жазу, сызу, кітап, газет-журнал, радио – барлығының қызметін бір өзі атқарып келеді. Халықтың тіршілгі мен тұрмысында сөз өнері, яғни өнер дәрежесіне жеткен көркем сөз қоғамдық қажеттілікті өтеп, оның бүкіл тарихы мен тағдырында шешуші қызмет атқарды. Қазақта көне заманның өзінде жетелі сөзге табыну мен бағынудың басым болғаны соның бір айқын дәлелі. Халық аталы сөзді алты жасар бала айтса да, алпыстағы ақсақал қарт айтса да, айтушысына қарап емес айтқанына қарап бағаланған, тыңдаған.
Сөз сөйлеу шеберлігі үш мақсатты көздейді: түсіндіру, ояту, толқытып тебіренту. 
Көптеген адамдар тиімді қарым-қатынас дегенді біле бермейді. Қарсыласымызды өзімізге ұтымды келісімге келтіруде, дау-таласта өз позициямызды қорғап қалуда, жаңа таныстық пен байланыстар жасауда, әңгімеге кірігуде, тыңдаушымызға пікірімізді жеткізуде қиналып жатамыз. Тіпті қолымыздан келмеуі де мүмкін. Бұл проблемалар біздің дамуымызға кедергі келтіреді, өсуімізге тосқауыл болып табылады. Бізді суатты, тиімді қарым-қатынас жасауға ешкім де үйреткен жоқ, кейбіреуімізде коммуникативтік дағды қалыптаспаған да болуы мүмкін. Сондықтан ішкі түйсікпен әрекет етеміз, кәсіби шебер сөз сөйлей білетін адамдарға тәуекелді болып қала береміз. Тиімді қарым-қатынас жасай білу – ол бәсекеге қабілеттілікті арттырады. 
Көпшілік алдында сөйлеу – бұл кез келген адамға беріле бермейтін дарын да, қабілет те емес, бұл – дағды. Дағды деген кез келген кітапты оқи салғаннан жетілмейді. Оның өзіндік құпиясын, әдіс-тәсілдерін меңгермей жету мүмкін емес. Шешен сөйлеу де сол сияқты. Егер сіз көпшілік алдында мүдірмей, шешен сөйлеуге бел бусаңыз бұл сіздің жеңісіңіз. 
Сонымен көпшілік алдында сөйлеудің мынадай үш факторларын қарастыруға болады: мұқият дайындық, қолданылатын әдістер, қорқынышты жеңу тәсілдері. 
Сіз мұқият дайындалып,  әдіс-тәсілдерді меңгеруге ұмтылсаңыз, жұрт алдына шығып сөйлеуді іс жүзінде игере аласыз. Бірақ сіздің бойыңызды қорқыныш билесе, бүкіл дайындығыңыз, үйренген дағдыңыз, қолданылатын әдістеріңіздің күл-талқаны шығады. Өйткені қорқыныш – cіздің көпшілік алдында табысты сөйлеуіңізге бірден-бір үлкен кедергі. 
Кез келген адамның көпшілік алдына шығып сөйлеуге батылы жете бермейді. Себебі жұрт алдына шығып сөйлеудің өзіндік біршама қиындықтары бар: сөйлеуші мен тыңдаушының арасында көзбе-көз байланыс болғандықтан шешенге тапқырлық, сөзіне елді ұйыта білу қабілеті қажет және сөйлеуші шешеннің өзін еркін ұстай білуі де ерекше маңызды. Еркін болуы үшін көп ізденіс, көп жаттығу қажет. 

3-тапсырма. Мәтінмен танысып, көпшілік алдында сөйлеу үшін 3 минуттық видео дайындаңыз.

Сөз сөйлеу шеберлігін қалыптастыруда төмендегі алты факторға назар аударуға болады: 
1.Тыңдаушыларды жинақы етіп орналастыру. Өйткені топтағы адамдар шашыраңқы отырса, ойды жинақтап бір арнаға тоғыстыруға кедергі тудырады. Топтағы адам қол соғу арқылы өзінің әңгімеге қатысып отырғандығын және сөйлеуші адамға ықыласын білдіреді. 
2.Тыңдаушы топ шағын болса, мінберге шығып сөйлеудің еш қажеті жоқ, тыңдаушы адамдармен бір деңгейде болған дұрыс. Бұл әңгімелесуге бейресмилік сипат беріп, достық қатынасты орнатуға ықпал етеді. 
3.Тыңдаушылардың білетін нәрсесін тәпіштеп қайта-қайта айта беруден аулақ болу. Бұл қателесуден сақтайды. 
4.Сөзің ұтымды болу үшін тыңдаушыны қадірлей білу керек. Мақтанбай, неғұрлым қарапайым болып, көпшілікпен достық ниетпен қарым-қатынас жасасаң, соғұрлым беделді боласың. Тыңдаушымен жанды байланыс орнату қажет. Тыңдаушыларды жалықтырмауға тырысқан жөн. Оларды арасында серпілтіп, әзілдеп, жадыратып отырған дұрыс деп есептеймін. 
5.Сөздің қысқа әрі тұжырымды болуына көңіл бөлу. 
6.Айтылатын сөз алдына анық мақсат қойған экспедиция сияқты, оның маршруты қартаға алдын-ала түсірілуі тиіс. Сол себепті сөйлейтін сөзді екшеуден өткізе отырып, қандай да бір ойды қағазға түртіп алуды әдетке айналдыру нәтижелі болмақ. 
Қазақстанның ұлттық қоғам ретінде табанды түрде дамуының тұғыры болатын ұлттық идеяны дұрыс танып, оның бағыт-бағдары мен оны жүзеге асыратын іс-әрекеттерді белгілеуде тілді дұрыс қолданып, шебер сөйлеудің орны айрықша. 
Көпшілік алдында сөз сөйлеу шеберлігі – қоғамның әлеуметтік, рухани өмірінде үлкен сұранысқа ие. Бұл озық мамандар мен белгілі қайраткерлер күнделікті қолданып отырған іс-әрекет. 
Әрбір жастың қоғамда өз орнын табуы үшін әсерлі де сенімді сөйлеудің тигізер септігі мол. Әдемі сөзге ие, бұлтарпас дәлел келтіре алатын, оқиғаны дәл суреттеп жеткізе білетін, тоқсан ауыз сөздің тобықтай түйінін сөзбен түйе алатын шәкірттің болашағы да кемел. Қабілетті адамдар қатарын көбейту үшін олардың сөйлеу тілі мен танымын дамыту керек. 
Қазіргі қоғам адамының өз мақсатына қол жеткізуі үшін терең білім алумен бірге, көпшілікпен қарым-қатынас жасау, сөз сөйлеу, ойын жүйелі жеткізе алу қабілетін меңгеруі жоғары мәдениеттіліктің белгісі болып табылады. 


Тақырып №2. Сөйлеуге дейін қандай дайындық қажет?

Дайындықта тер төксең,
Соғыста қан төкпейсің. 
                                    Александр Суворов 
         Өміріміздің кез келген саласында міндетті түрде реттілік пен жүйе керек. Жақсы маман болу үшін жүйелі түрде жұмыс істеу керек, спорт шебері болу үшін жүйелі түрде спортпен айналысу керек, озат оқушы болу үшін жүйелі түрде білім алу қажет. Ораторлық  өнерді де игеру үшін, оның жүйесін, қағидаларын білу маңызды. Оқу-практика барысында туындайтын сұрақтарға жауап табуға негіз болатын бірнеше қағида бар.     

 (
Тыңдаушыны досыңыздай көріңіз
)

 (
Диалог құра біліңіз
) (
Өзіңізді төмендетпеңіз
)

 (
Шынайы болыңыз
)


 (
Пайдалы сөз сөйлеңіз
) (
Оқиға айтыңыз
)
 (
Ерекше болыңыз
)


     



    1. Шынайы болыңыз – бұл бар болмысыңыздың негізі. Өмірде болсын, өнерде болсын шынайылық ерекше қызмет атқарады. Ешқандай бетперде кимей, жалған ойын ойнамай өмір сүру үшін шынайылық қажет ақ. Жасанды әрекет пен жоқты бар етіп көрсетуге тырысу-психологиялық проблемаға (невроз) апарып соқтырады және адамдар ақымақ емес, сіздің жасандылығыңызды да, құшағыңызды айқара ашқан шынайылығыңызды да байқайды. Сол себепті ең басты жұмыс – ішкі жай-күйімізді ретке келтіру, шынайы болу.
     2. Тындаушыңызды досыңыздай көріңіз – сіздің сөзіңізді тыңдауға келген әрбір көрермен сіз әлі танысып үлгермеген досыңыздай болсын. Мейлі, залда 1 адам болсын, мейлі 10 немесе 100 адам болсын, барлығын досыңыздай жақсы көріңіз, қабылдаңыз. Егер сіз оларға достық пейіл көрсетсеңіз, олар да сізге соны қайтаратынын ескеріңіз. Осы орайда қайтадан бірінші қағидаға ораламыз – шынайы болыңыз! Дос сияқты көрінбеңіз, болыңыз. 
    3. Диалог құра біліңіз – енді елестетіңіз, сахнаға шықтыңыз, достарыңыздың ортасында тұрсыз, тоқтамай тек өзіңіз ғана сөйледіңіз. Қаншалықты қызықты? Іш пыстырарлық деуге болады. Сізді қызыға тыңдау үшін диалог құра біліңіз. Тек сахнада емес, келіссөз жүргізуде де, сауда-саттықта да бұл қағида тиімді. Мысалы, бір өнім өткізу үшін тек өнімді мақтай беру жеткіліксіз. Тұтынушымен диалог құра білу керек: «Сізге бұл өнім несімен ұнады, не себепті алғыңыз келеді?» деген сияқты сұрақтар қою арқылы қызықтыра біліңіз. 
    4. Пайдалы сөз сөйлеңіз – адамдарға сіздің жеке өміріңіз қызықты емес. Аудиторияны өзіңізге қаратып, қызықтыра білу үшін, сөзіңізге сендіріп, соңыңыздан ерте білу үшін пайдалы ақпарат беріңіз. Неғұрлым көп пайда берсеңіз, соғұрлым сізге сенімділігін арта түседі, ұйып тыңдайтын болады. Пайдалы ақпарат беру үшін – адамдардың жанына белгілі бір мақсатты көздеп, міндетті атқару. Пайдалы ақпарат беру – жай ғана бос сөзбен уақыт өткізу емес, нақты сұрақтардың жауабын табу мақсатында құрылған коммуникация түрі. Мысалы, кішігірім отбасында бүгінгі бір күннің қалай өткенін баяндап айту –уақыт өткізу болады да, ал келіншегіңізге (жолдасыңызға) бала денсаулығына жүзудің пайдасын тізіп айтып, бассейнге апаруға көндіру – шешендік өнер болып табылады. Себебі сіз «баланы бассейнге апару» мақсатын қойып, шешу жолындағы міндетіңізді атқардыңыз. 
   5. Оқиға айтыңыз – сіз өте көп пайдалы ақпарат беріп, барынша досыңыздай көрсеңіз де, кейде аудитория сізді түсінбеуі мүмкін. Себебі ақпаратты тым ғылыми тілде беріп, қабылдауы ауыр болуы мүмкін. Сол үшін оқиғалармен мысалдар келтіре отырып, түсінікті тілде жеткізе білу керек. Білікті спикерлер, нәтижеге жеткен ораторлар мен сатушылар, келіссөз жүргізушілер үнемі оқиғалар мен мысалдар келтіре отырып сөйлейді. 
 6. Ерекше болыңыз – қазіргі қоғамда ақпарат өте көп. Әлеуметтік желіні ашсаңыз, видеоның түр-түрі, курс пен тренингтер, қызмет көрсету мен тауарлардың алуан түрі бар. Халық, тіпті қайсысын аларын білмей жатады. Егер елдің есінде қалғыңыз келсе, ерекшелігіңізді ойлап табыңыз. Шектеулі стандарттардан шығып, ерекше форматта жаңа ақпарат беріңіз. 
 7. Өзіңізді төмендетпеңіз – сахнаға шыққан соң, өзіңіз туралы теріс пікір айтудан аулақ болыңыз. Көпшіліктің алдына шыққан соң: «Енді бәленше сияқты керемет емеспін, түгенше сияқты сөзшең емеспін,ондай болу қайда-а-а, бірақ сөз берілген екен, сөйлеп көрейін» деп, өзін өзгелермен салыстырып жататын қазақтың қанына сіңіп кеткен әдеті бар ғой. Сондай сөздерден, тіпті ойдан сақ болыңыз. Өзіңіз Сахнаға шыққан бойда өзіңіз туралы теріс пікір айтсаңыз, көріністің 80 процентін желге ұшырдыңыз деген сөз. Әрі қарай байланыс орнату өте қиын болады. 
  «Шынайы бол» неге шеңбердің дәл ортасында орналасқан? Себебі, айналасында орналасқан басқа қағидалардың барлығы келіп тіреледі. Қай қағиданы алып қарасаңыз да, шынайы болсысыңыз болмаса,өтімсіз болып қалады. Аудиторияға жасанды ойын ойнаудың қажеті жоқ. 
  Бірақ, өмірде барлығы біз ойлағандай, біз жоспарланғандай бола бермейтіні анық. Жарық сөніп қалуы мүмкін, проектор істен шығуы мүмкін, сөзіңізді бөліп, төтесінен сұрақ қойып қалуы мүмкін. Сондай жағдайда не істейміз? Жағдаятқа бейімделеміз. Яғни орбитадағы алты қағиданы алып тастасақ та, «шеңберді» сақтап қаламыз. Шынайы түрде импровизация жасап «жұмсақ боламыз». Демек, осы қағидаларға қосымша
  8. Жұмсақ болыңыз – кез келген жоспардан тыс жағдай орын алғанда ситуацияға салмақты қарау, бейімделіп, жұмсақтық таныту. Жағдайды ушықтырмай, сөзді доғарып қоймай, әрі қарай жалғастыруға жол таба білу. 
 Бұл ораторлық өнерді меңгеруге кіріспе ретінде берілген басты құралдар. Әрі қарай сөз ішінде оқиғаларды қалай мысалға келтіреміз, импровизацияны қалай шыңдаймыз, аудиториямен қалай диалог құрамыз жеке-жеке ашып жазатын боламын. 
  Ертеде бір кісі көршісінің ұры екені жайлы жалған сөз таратып жүреді. Ел ішіне жалған ақпарат кеңінен таралып кеткендіктен тәртіп сақшылары ол азаматты тұтқындап, тергеуге ала бастайды. Бірақ нақты дәлел болмағандықтан біраз күндерден соң босатылады. Жігіт, жала жапқан кісінің үстінен сотқа шағым түсіреді. 
  Сотта ол кісі: «Бұл сөзді жай айта салған ем. Мен негізі еш жамандық ойлаған жоқпын», - деп ақтала бастайды. Сонда қазы: «Мен үкім шығарар бұрын сіз бір қағазға бұл жас жігіт жайлы не ойлайтыныңызды жазып, сосын ұсақтап жыртып, үйіңізге қайтарда көліктің терезесінен лақтырып жіберіңіз. Сот ісін ертең жалғастырамыз», - деп үйіне қайтарады. 
  Келесі күні әлгі кісіден қазы енді барып кешегі шашып жіберген қағаздың бөлшектерін жинап, түгендеп алып келуін айтады. Оған ол кісі таңғалып: «Оны қалай жинамақпын? Ол қағаз бөлшектерін баяғыда-ақ жел ұшырып әкетті ғой. Оны қайдан табамын?!» - деп абдырап қалады.Сонда қазы оған: «Сіздің отыз тістен шыққан сөзіңіз сол секілді. Айтылған бойда ел ішіне тарап кетеді. Оны қайтара алмайсыз. Ал ол сөз болған адамның өміріне, абыройына зиянын тигізіп жатады», - дейді. 
   Егер бір адамға жайлы жақсы сөз айта алмасаңыз, онда мүлде ештеңе айтпай-ақ қойғаныңыз жөн. Өйткені «айтылған сөз – атылған оқ». Адам сөйлемей тұрып өз сөзінің қожайыны болса, сөйлеген соң сол сөзінің тұтқынына айналады. Өтіркші ақсақтан бұрын қолға түседі. Ал ғайбат айтушы ұрыдан да жаман. Ол адамның ар-намысына, сеніміне қол сұғады. Ал оны қайта қалпына келтіру өте қиын. 
    Сөйлеуге дейінгі дайындыққа қаншалықты мән берсеңіз ел алдындағы абыройыңыз да соншалықты қалыптасады. Жақсы дайындалып, сөйлейтін сөзіңіз орынды, көрінісіңіз керемет болса, жоғарыдағы оқиғада айтылғандай, халықтың ішіне сіздің жақсы сөздеріңіз тарайды. Дайындыққа атүсті қарасаңыз, сөзіңіз қисынсыз болып қалса, ол да тарайды. Ол сөзді еш уақытта кері қайтара алмайсыз.
   Аудиторияңыз бір адамнан тұрса да, мың адамнан болса да айтылған сөзіңіз ел арасында жайылып тарала беретініне сенімді болыңыз. Әрбір сөзіңізге мән беріңіз. Ішкі жай-күйіңізді эмоцияға берілмей, сөзді сүзгіден өткізіп барып сөйлеуге дағдыландырыңыз. Халыққа қандай кейіпте көрінгіңіз келсе, сондай деңгейде дайындық қажет. 
Тақырып №3. Қорқыныш, қобалжу, дірілді жеңу жолдары

1-тапсырма. Мәтінді оқып, баяндаңыз.

Көптеген адамдардың қалың көпшілік алдында сөз сөйлегенде, не болмаса жай ғана сахнада тұрғанның өзінде қобалжитыны, сары уайымға салынатындығы бар. Психологтардың мәлімдеуінше, бұл сахна алдындағы адамның өзіне деген сенімсіздігінің бір көрінісі. Оны жеңе білу үшін адам, ең алдымен, өзіне деген күдікті ойлардан арылып, сенімділікті қалыптастыруы қажет. 
Бұл – үлкен еңбек пен ізденісті талап ететін нәрсе. Себебі кез келген адам өз қорқынышын жеңуге талпына бермейді. Көбісі оны ішінде сақтап, жасырып қалуды дұрыс деп көреді. Ал өз кемшілігіңді жеңу үшін болған күрес ең қиыны. 
Толықтай жеңу үшін болмаса да, қорқынышты біраз сейілту үшін кеңестер ұсынамыз:
1) Адам қобалжыған кезде тыныс алуы жиілеп, жүрегі тез соға бастайды. Ал сіз қазір қалың көпшілік алдында жоба қорғайсыз. Не істеу керек? Тыныс алуды қалыпқа келтіру үшін түрлі тыныс жаттығуларын жасап алыңыз. Өкпеге емес, диафрагмаға терең тыныс алып, бірқалыпты шығарасыз. Бір сарынға келмейінше, жаттығуды қайталай беріңіз. Бұл жаттығудан кейін ұзақ уақыт сөйлеген жағдайда деміңіз таусылмайды. Сол себептен ауаны өкпеге емес, диафрагмаға алып үйреніңіз. «Ютуб» желісінде де осыған арналған көптеген жаттығулар бар.
2) Тыныс алу бір қалыпқа келгеннен соң, су ішіп алыңыз. Судың уайымды басуға, жүйкені тыныштандыруға тигізер әсері мол. Судың пайдасы ғылыми түрде дәлелденген.
3) Сахнаға шықпай тұрып, өзіңіздің сүйікті әніңізді тыңдап алсаңыз немесе жақын адамыңызбен сөйлесіп алсаңыз артық етпейді. Керісінше ойыңызды басқа жаққа аударуға көмектеседі.
4) Енді сахнада тұрсыз делік, көрермендердің барлығының назары сізде. Не айтады екен, несімен таңқалдырады екен деп біразы сыни көзбен де оқтай қадалып отыр. Бір артық қимыл істеп, орынсыз сөйлеп кетсеңіз бәрі құрдымға кететіндей көрінеді. Шын мәнісінде, олай емес. Сіздің айтқан сөзіңізді сол жиын біткеннен кейін де ұмытып кетуі мүмкін (Әрине, олар үшін маңыздылығы болмаса). Қате жіберіп жатсаңыз, сол қате жібергеніңізді мойындап, қабылдау керек. Дәл осы сәтте сіздің мойныңызда үлкен жауапкершілік бар екенін қабылдай біліңіз. Себебі, бұл факт. Сахна-киелі орын. Өрескел қателіктерге жол жоқ. Дегенмен, сіздің көрсетіліміңіздегі кішігірім қателер барлығында болады. Оны жаман дүние деп айта алмаймыз. Өйткені сіз сол қателер арқылы шыңдаласыз.Осыны түсініңіз. Қателерден қорықпаңыз және қашпаңыз. Өзіңізге есеп бере отырып, блокнотқа жазып жүріңіз. Келесі жолы мұндай қателікке бой алдырмауға тырысыңыз.
5) Сахнада тұрғанда көзіңізді ары-бері жүгірте бермеңіз. Яғни, жоғарыға, төменге қарауға болмайды. Көрермендердің назарын баурап алу үшін сіз де олардың көзіне тік қарау керексіз. Аудиторияда (залда) отырған көрермендердің арасынан оң, сол және ортаңғы бөліктен өзіңізге белгілі бір адамдарды белгілеп алыңыз да, үнемі сол нүктелерге көзқарасыңызды асықпай ауыстырып отырыңыз.
6) Сөз арасындағы кідірістерден қорықпаңыз. Бір сөзді қайталай бергеннен гөрі, асықпай байыппен сөйлеген жақсы.
Осындай қателіктерді түзей білсеңіз, өзіңізге сенуді үйренсеңіз, көптеген жетістіктерге жете аласыз. Барлығы өз қолыңызда.

1-тапсырма. https://youtu.be/h3BTBLWQdUw берілген сілтеме бойынша видеоны көріп, өз ойларыңызды білдіріңіздер.

2- тапсырма. Мәтінді оқып, баяндаңыз.

[image: ÐšÐ°Ñ€Ñ‚Ð¸Ð½ÐºÐ¸ Ð¿Ð¾ Ð·Ð°Ð¿Ñ€Ð¾Ñ�Ñƒ Ð¡Ð²ÐµÑ‡Ð° Ð² Ñ‚ÐµÐ¼Ð½Ð¾Ð¹ ÐºÐ¾Ð¼Ð½Ð°Ñ‚Ðµ]Көпшілік алдында сөз сөйлей білу мамандарға аса қажет. Өздерінің кәсіптері бойынша көп қарым-қатынас жасауды қажет ететін адамдар: бұл жоғары буын басшылары, менджерлер, заңгерлер, әкімшілік және т.с.с. Қазіргі қоғам адамын өз мақсатына қол жеткізіп, табыс биігіне көтерілу үшін әрекет жасаумен бірге көпшілілікпен қарым-қатынас жасай білуді, сөз сөйлеуді, ойын жүйелі жеткізуді талап етеді. 
Егер сіз көпшілік алдында сөз сөйлеуді меңгергіңіз келсе, онда тап болатын бірнші кедергі – ішкі үрей. Оны еңсере білу керек. 
Дауысында дірілі жоқ, айтатын ойын шатаспай жеткізе білетін, еш мүдірмейтін, өзіне сенімді іскер адамды тыңдаған қандай тамаша. Өйткені сөз сөйлеу шеберлігі оның ойын тыңдаушыларға дәл жеткізіп, сенімділігіне тікелей ықпал етеді. Осындай сенімділікті өзіңізге қалай ұялатасыз? Бұл тек адамдар алдында сөз сөйлей білу тәжірибесімен ғана мүмкін. Осы факторлар өзіне деген сенімсіздіктен және адамның ішкі ой-түйсіктерімен байланысты. 
Топ алдында сөйлеуге қабілеті жоқ адамдардың болмайтындығын психологиялық зерттеулер көрсетіп отыр. Барлық адамдар үшін қазіргі уақытта ақпараттармен алмасу өте маңызды, көпшілік алдында сөйлей білу де қажеттілік болып отыр. 
Көпшілік ортада әдеп сақтау, әдеппен сөйлеу, көрегенділік таныту, жан мен тән тазалығы, мұның барлығы мәдениетке жатады. Мәдениет адамдардың мінез-құлқына қойылатын этикалық-эстетикалық, саяси т.б талаптардың орындалуын білдіреді. Дәстүрлі қазақ қоғамында адам бойында мәдениеттің қалыптасып, дамуына ерекше көңіл бөлінген, мәдениет жөніндегі көзқараастар кемел адам ұғымымен үндестік тауып, адамгершілік, кісілік қасиеттерінің қалыптасуы арасында дамыды. 
     Қорқынышты жеңу үшін, оларды алдымен анықтап алайық. Не үшін сөйлеуге қорқасыз? Не кедергі? сұрақтарына жауап беріңіз.
· -артық сөйлеп қоямын деп қорқамын;
· - дұрыс киінбедім немесе сырт келбетіме барлығы қарап, сынайды деп ойлаймын;
· - ұяламын;
· - сенімсізбін;
· - адамдар мен туралы не ойлап қалады деп қорқамын;
· - сөзімді ұмытып қалсам, ұятқа қалып қаламын және т.с.с.
Мүмкін жауаптарыңыз осы нұсқаларға ұқсас болу мүмкін, немесе өз нұсқаларыңызбен толықтырыңыз.
Сіз шығып сөйледіңіз, қорқыныштарыңыз орындалды делік, ары қарай не болады? Нәтижесі сіз ойлағандай қорқынышты ма? Сізге кішігірім құпия ашайын: әр адамда өзінің мәселелері жетеді, мүмкін сіздің сөйлегеніңізге қатысты сын айтар, бірақ ол тез арада ұмыт болады.
Қорқыныш ол ақпараттың жоқтығы десек те болады. Мысалы, сіз қараңғы бөлмеде ешнәрсе көрмесеңіз, сізде қорқыныш сезімі пайда болады. Бірақ кішігірім шам қоссаңыз, қорқыныш сезімі кетеді.
Шам, ол біз беріп жатқан ақпарат. Сіз өз кезегіңізде шамды қолдануыңыз керек. Сөйлеу барысындағы қорқыныштан арылу үшін – сөйлеу керек.

3-тапсырма. Төменде берілген жаттығуларды орындаңыз.
 Қорқыныштан арылуға көмектесетін жақсы құралдың бірі – спорт, физикалық жаттығулар. Денсаулыққа пайдасы онсыз да анық. Біз маңызды презентация, сахна алдында сөйлеу барысына қатысты, алдын ала секіріп, кішігірім болса да жаттығу жасасаңыз, адреналин гормондарын шығарып, босаңсып, жақсы сөйлеуіңізге әсер ететінін айтамыз. Суретте БЕРПИ жасау техникасы көрсетілген. 
  Спорттан басқа, медитация көмегі де зор. Бірнеше сағат тыңдап, трансқа кетіп қалу емес. Қарапайым жағымды музыка тыңдап, тыныштық қалпына ену. Ойыңызды жинап, сабырлы болуыңызға әсер етеді.

4- тапсырма. Берілген аффирмацияларды жазып алыңыз.
   
Аффирмациялар айту. Бірінші жаттығуда қорқыныштарымызды жазып шықсақ, енді мидағы, ойымыздағы қорқамын фильтрін ауыстырамыз. Өзіңізге жағымды кем дегенде 10 аффирмация жазыңыз:
· ойымды анық жеткіземін;
· мықты түсіндіремін;
· даусым жағымды;
· жақсы ақпарат, мықты инсайттармен бөлісемін және т.с.с.

5-тапсырма. Жағымсыз сезімдерге беріліп, жақсы жақтарымызды елемей кететініміз бар. Ол өз кезегінде қорқыныш сезіміне алып келеді. Сол себепті өміріңізде болған кем дегенде 10 немесе 20 жетістігіңізді жазып шығыңыз. Ол кішкентай жеңіс те болуы мүмкін. Өзіңізге сенімділік ұялатыңыз.

Тақырып №4. Оратордың киімі

Киім мiнез-кұлық төрешісі, 
Иесінің әрекетіне де әсер етеді. 
                          Майя Плисецкая

Ежелгі Африкада сөйлеуші адамның уақыт регламентін белгілеу үшін қолданылатын тәсіл – бiр аяқты көтеріп тұру болған. Яғни, сөйлеу уақытың аяғың талғанша ғана. Ал ораторлар көп шықты деген Римде сөйлеушілер алаңға, ашық стадионға жиналатын болған. Бұл жерде сөйлеушіге де, тыңдаушыға да күннен қорғанатын шатыр тігілмейтін еді. Қайнап тұрған күннiң астында сен қанша уақыт сөйлей аласың немесе қайнап тұрған күннiң астында отырған тыңдаушыларды сен әрмен қарай ұстай аласың ба, сенің сөйлеу құдіретің жете ме деген сұрақ қой. Тарихта ең ұзақ сөйлеген адам – Фидель Кастро. Ол 7 сағат 10 минут бойы аудиториясын қозғалтпай ұстап отырған. Нәтижесiнде Гиннестің рекордтар кітабына енген. Тыңдаушылардың кетiп қалу құқығы болса да, олар тыңдап отырған. Оратор ойын анық әрі қызықты жеткізсе, аудитория ешқайда кетпейдi. Түркия мемлекетінің басшысы Реджеп Тани Ердоганның президенттік сайлау алдында алаңға жиналған халықтың алдында қалай сөйлегенiн көрсеңіз болады. Саяси тақырыпта сөйлеу барлық адамды қызықтыра бермесе де, оның қағазға қарамауы, қолын сермеуі, сайлаушыларға  рух беретіндей тiл қатуы қаншама халықты ұйытып ұстап тұрды емес пе?! Көпшілік алдында сөйлеу бұл роман оқу емес. Мимикаңызға, қимылыңызға, даусыңызға мән берiңiз. Және көп оқырмандарымыз бiлетiн, бiлсе де іске асырмайтын қарапайым ғана ереже бар: ол оратордың киiмiне қатысты болған ережелер. Көзiңiзге елестетіп көрiңізші. Cізге бизнесте серiктес болу үшiн екi адам ұсыныс айтып келсе. Бiрiншiсi үсті-басы суреттен, яғни татуировкадан көрінбейтiн, көзiне қара көзiлдiрiк киiп, жыртық джинсымен алдыңызға жайғасқан адам. Екiншiсi қара костюм-шалбармен қолына портфель ұстаған кiсi делік. Екеуiнiң қайсысымен серiктес болуға келiсер едiңiз? Қай киімдегі адаммен кәсiп туралы, ақша жайлы күмәнсiз сөйлесуге болады? Әлбетте, екiншi персонаж әлдеқайда сенiмдi адам екенiн оның киген киімі  айтып тұр.
Атақты психолог – Адам Галинский «Симпсоны»  деген мультфильмдi көрiп отырып, мына бiр қызық оқиғаға назар аударған: сабаққа келген оқушылар мектеп формасына сәйкес үстiне сұр түсті киім киіп отырады. Барлығы салмақты, сабырлы, тәртiппен қол көтереді. Бір уакытта жауын жауа бастайды. Балалардың киiмiне су тиіп, сұр түстi киiм ала-құла, түрлi-түстi киiмге айналады. Сол кезде сыныпта ойын-күлкі, секіру, билеу, мұғалімді тыңдамау еркiнсу пайда болады. Себебі киiмiміз түрлі-түсті, бізге барлығы рұқсат деген ой оқушылардың басына келген (бұл мультфильмді балаларыңызға көрсетпей-ақ қойған  абзал, тәлім-тәрбиесi кереметтей мультфильм емес). Түбегейлі зерттеп көрудi мақсат еткен Галинский бiр топ студентті жинап  эксперимент өткізеді. Олардың жартысына ақ халат берiп, оны дәрігерлердің халаты деп таныстырады. Екінші топ та дәл сондай ақ халат берiп, бұл суретшілердің ақ халаты дегенді айтады. Нақты тапсырма ретiнде шашылған екi аудиторияны жинауды ұсынады. Дәрігерлердiң ақ халаты деп киген студенттер жұмысты өте мұқият, соңына дейін жауапкершілікпен тиянақты атқарса, екінші топ емін-еркін, столда отырып, арасында кофе ішіп, әзілдесiп, еркiнсу жағдайында бітірген екен. Бұл адам үстіндегі киімнің  сөйлейтін сөзiне, мәнерiне, iс-әрекетіне септiгiн тигiзетiнiн көрсетедi.
Тағы бiр мысал: 
1960 жылы 26 қыркүйекте Америка тарихындағы ең алғашқы президенттік саяси теледебат өткен болатын. Бұған сол кездегі вице-президент Ричард Никсон және жап-жас сенатор Джон Кеннеди  қатысқан. Р.Никсон теледебатқа дайындалу орнына 50 штаттың тұрғындарымен, дауыс берушілермен сұхбаттасып, уақытының басым бөлiгiн халықпен кездесуге арнады. Ал тікелей эфирге Д.Кеннеди өте мұқият дайындалып келедi. Кiмнiң дайындығы қандай екенiн тiкелей эфирді көргендер бiрден аңғарады. Олардың отырысынан, көзқарасынан, сөз саптауынан анық байқалып тұрды. Р. Никсон отырған кезде қолын қайда қоярын бiлмейдi, аяғы бүгулi, үстел астына жасырынған, бел омыртқасы тiк емес, өзiне сенiмсiз отырды. Орамалымен тер басқан жүзiн сүртіп әбден әлек болады. Егер сіз сенімсіз отырсаңыз, күлкiңiз жасанды болса, кім сізге сенiп дауыс берсiн?! Ал жас сенатордың отырысы тiк, басы көтерiңкi. Отырысы өзіне сенімді еді. Ең басты назар аударатын мәселе – екi оппоненттiң де үстiндегi киiмi. Сол уақыттағы заман талабына сай «черно-белый» теледидардан анық көрінетін түс – ол әрине қара костюм. Осыны алдын ала білген Д.Кеннеди үстiне қара костюм, ақ жейде, қара галстук тағып келген болатын. Ал оның қарсыласы Р. Никсонның «черно-белый» теледидардан бұлыңғыр көрiнетiн сұр костюмі оны өте сұрықсыз көрсетіп тұрды. Ең қызығы, осы дебатты радиодан тыңдағандар даусын Р. Никсонға берген де, теледидар арқылы көргендер Д. Кеннедиға дауыс берген. Радио тыңдаушыларға қарағанда теледидар алдында отыратындар көп болғандықтан бұл фактор сайлау нәтижесiне қатты әсер етті. Ал тарихи нәтиженiң, жеңiстiң кiмде болғанын сiз бен біз өте жақсы білеміз ол –Д.Кеннеди. Бұл екі мысалдан қорытынды – оратордың киiмi оның өз психологиясына да зор әсер етеді. Сондықтан кез келген ортада сөйлеуге шыққанда үстiңiздегі киімге баса назар аударыңыз.
Көпшілік алдына шығатын адамның ойы жан- жаққа бөлініп тұрады. Ол уайымдап тұрады. «Мен қазiр не айтамын, сөзімді ұмытып қалмаймын ба, өзiмдi қалай ұстаймын деген ойлар оған маза бермейді. Сол себепті сіздің киіміңізге бір кез жүгіртіп өтетін адам болсын. Ол көмекші, сiзге жанашыр дос, жұбайыңыз, аға-қарындасыңыз болсын, сiзге бiр назарын салып, киіміңізді сәл дұрыстап жiберсін.
 	Еуропада телефон арқылы  сауда жасайтын үлкен фирмалар бар, ол қазір біздің нарыққа да келді. Әдетте, олар қыз-келіншектерге арналған опа-далап немесе шаңсорғыш басқа да тұрмыстық заттарды сатумен айналысады. Олар тұтынушыға кеңседе отырып телефон соғып, ақпарат беру арқылы  тауарын өткізеді. Сатушыларға қойылатын қатаң талап қоңырау шалу қызметін атқарса да үстiнде кеңселік киім болуы шарт. Яғни, ақ жейде, қара костюм шалбар. Адамның үстіндегі киім оның даусына, өзін-өзі ұстауына міндетті түрде әсер етеді деген тұжырымға келген олар, кеңседе отырса да, тұтынушы оларды көрмесе де, даусы нық болу үшін міндетті түрде киiмiне назар аударатын болған. Тағы бір аса назар аударатын мәселе – көпшілік алдына шыққан кезде, әсіресе, диплом алып жатқан студент, басқа да саланың адамдарынан байқауға болады, сахнаға есiмi аталған кезде жүгiріп шығады. Ешқашан жүгiрiп шықпаңыздар. Бұл «мен мына сахнаға, бұл деңгейге лайық емеспін, тезірек кетейін» деген психологиялық қорқыныштың салдарынан болған әрекет. Орта темппен тік, бел омыртқаңыз тік, өз-өзіңізге сенімді шығыңыз және жұртшылыктың жүйкесіне тиетіндей де жайбасар болмаңыз. Бел омыртқаның тік болуы – бұл сіздің еңсеңіздің тік болуы, іштен шығатын дауыстың анық шығуына өз септігін тигізеді. Адам баласы біреуден жасырынғанда, бұққан кезде бүгілетінін білесіз. Бел омыртқаның бүгілуі – менi байқамасын, көрiнбей қалайын, осы жерде жасырына тұрайын деген қорқынышты ойлардың, өзiңiзге сенімсіздіктің туындысы. Ал сіз өзiңiзге сенбей тұрған кезде аудитория да сiзге сенбейді. 
Адамның сөзi сенiмдi шығу үшін оған әсер ететін 3 физикалық фактор бар:
 1. Бел омыртқа
 2. Ми
 3. Ayзы
 	Бүрiсiп тұрған адам ешқашан аудиторияны сендiре алатындай сөйлей алмайды. Бел омыртқаның тік болуы «менің алдымда  отырған адамдар да өзім сияқты қарапайым адамдар, алаңдайтын ештеңе жоқ» деген ақпаратты миға жiбередi. Ал мидың дұрыс жұмыс iстеуi ауыздан шығатын сөздiң жүйелi шығуына әсер етеді.
Олпы-солпы  тағылған аксессуар, қызыл ала шұлык т.б. аулақ болыңыз. Тiптi Стив Джобс үлкен сахнаға шыққан кезде «EXIT» деген қызыл немесе жасыл түспен жарқырап тұратын үлкен жазудың жарығын сөндiрудi немесе ол жазулардың бетiн қара матамен жабуды көмекшiлерiне бұйыратын болған. Себебі мен сөйлеген уакытта аудиторияның назары толықтай менде болу керек және мен шығарған өнiмде болу керек деген ұстанымда болған. Қорыта келе, сахнаға шыққанда елдiн назарын бөлетiн дүниелерден – тым көз тартарлық киiмнен, татуировка, аксессуарлардан аулақ болыңыз. 
Кейбiр адамдардың ойынша, сөйлейтiн жерге жаңа киiммен барсам, барынша жарқырап көрiнемiн деген ой болады. Бірақ жаңа киiмнiң барлығы бұрын-соңды киiлмеген соң, үнемi ыңғайлы бола бермейді. Көйлектiң жағасы ыңғайсыз болып, жаңа туфли аяқты қысуы мүмкін. Сондықтан осы мәселені де алдын-ала қарастырыңыз.
«Қоштасқым келмейді», «Жамбылдың жастық шағы» секілді бірнеше фильм түсірген, Қазақстанның еңбек сіңірген қайраткері, кинорежиссер Қанымбек Қасымбеков мектеп бiтiрген жылы Мәскеуге жиналды. Әкесi қолына құрт-майын, айранын ұстатып, пойызға отырғызады. Бір ауыз орысша бiлмейдi, алайда арман жетелеп одақтың астанасына келеді. Бүкiлодақтық кинематография мемлекеттік институтына құжат өткiзiп, емтихан тапсырады, бiрақ өтпей қалады. Енді қайтуға қамданып тұрғанда бiр мұсылман жiгiтi ақыл қосып: «Сен ректорға кiр, жағдайыңды айт», - дейдi.
Сонымен ректордың қабылдау бөлмесінде отыр. Өзi не деп айтарын да білмейді. Оған орысшасы  да жетпейдi. Күн кеш болды, жұмыс уақыты бiтiп барады. Бір кезде ректор кабинетiнен шығады да: 
- Сен кiмдi күтіп отырсың? - дейді.
- Сізді.
- Не үшін?
- Емтиханнан құлап қалып...
Ол өткiр көзiмен бастан аяққа, аяқтан басқа дейiн зер салады да:
- Кабинетке кiр, - дейді. Сөйтiп көмекшiсiне, проректорға телефон соғады: 
- Қазақстаннан келген мына баланы оқуға қабылдау керек!
Қанымбек осылай ешбiр емтихансыз оқуға қабылданып кетті. Ол алты ай өткенде орысшаны меңгерiп, бес жыл оқып  институтты да сәттi бiтiредi. Диплом алар сәтте ол ректорға кіреді.
- Сiз ұмытпаған шығарсыз, менi емтихансыз оқуға қабылдап едiңiз. Мұндай шешiмдi не үшiн жасадыңыз? 
- Маған сен туралы ешкiм ештеңе айтқан жоқ. Үстi басыңды көзбен сүзіп тұрып, аяғыңдағы соғыс жылдарындағы ескi етiктiң тап-таза жылтыраған кейпіне карап: «Аяғын сыйлаған адам, басын да сыйлайды», - деп ойладым, сол үмітім мені алдамады. Құндылықтың қадiрiн бiлетiн, жоқтан бар жасай алатын азамат екеніңе бәтеңкең арқылы көз жеткiздiм, - деген екен.
Мiне, бiр адамның тағдырын бәтеңкесі шешіп тұр. Әрбір сөзiңiз бен iс-қимылыңыз секiлдi киiмiңiз де тағдырыңызға әсер ететінін ұмытпаңыз.
1-тапсырма. Әлемге танымал ораторлар туралы ақпарат жинап, 5 минуттық баяндама дайындаңыз.
2-тапсырма. Оратордың киімі жөнінде кішігірім ізденіс жұмысын жүргізіңіз.

Тақырып №5. Халық назарын ұстап тұру құпиясы

           1-тапсырма. Мәтінді оқып, баяндаңыз.

 «Дана» боп көрінуді көздеп алған,
 Адам боп көбік ауыз езбе болған.
Көк мылжыңның тағдырын берме, Құдай,
 Сөз қалдырам деп жүріп, сөзге қалған.

           Сөйлеушi адам «не үшiн сөйлеп тұрмын?» деген сұраққа жауап беріп, өзінің сөйлеудегi мақсатын анықтап алуы керек. 1 сағат сөйлесеңіз де, 5 секунд сөйлесеңіз де, айтқыңыз келген негiзгi ойды мiндеттi түрде астын сызып тұрып халыққа жеткiзiңiз. Сіз сөйлеп болған соң халық түйiн сөздi жаттап шығатындай болсын. Айтам деген пікіріңізді кішігірім ортада айтып көріңіз. Олардан келген сұрақ ертең үлкен аудиторияда да қойылып қалуы мүмкін. Сондай-ақ келіспейтiн пікірлер болу да мүмкiн. Айтам деген мәтiн-пiкiрiңiздi телефон арқылы видеоға түсiрiп көрiңiз немесе айнаның алдында тұрып дайындалыңыз. Бұл сiздiң сахнадағы тұрысыңызды қадағалауға көмектеседі. Мәтініңізді, сөйлейтін сөзiңіздi диктофон құрылғысына жазыңыз. Бұл бiзге анық естілмей тұрған дыбыстарды, бұлыңғыр шығып тұрған дыбыстарды анықтауға аса қажет. Мәтiндi жаттамаймыз, нұсқаулықтар жазып алу арқылы есте сақтаймыз. Жаттанды сөз – халықтың назарын басқа жаққа аударады, ал бiзге үнемi назарда болу маңызды.
Сөйлеп тұрған кезде монотонды сөйлемеуге тырысыңыз: даусыңыз теңiздiң толқыны секiлдi бiрде жоғары, бірде төмен болсын. Даусыңыз ойнақы болса, аудиторияның да көңіл-күйі сондай көтерiңкi болады. Бiздiң аузымыздан шыққан қандай ақпарат болса да, адамдар оны үш түрлі каналмен есте сақтайды:
1. «Мен не айтып тұрмын?» - бұған сіз айтқан әңгiменiң мазмұны кіреді.
2. «Мен қалай айтып тұрмын?» - бұған сiздiң дауыс пен дикцияңыз кіреді.
3. «Сөйлеу барсында мен өзімді қалай ұстап тұрмын?» бұған сiздiң сахнадағы қимыл-қозғалысыңыз, мимика-эмоцияңыз, сөйлеу барысындағы кез келген әрекетіңіз кіреді.
         Сөйлемес бұрын осы үш пункттың қайсысына мұқият дайындалу керек десеңіз, адамдардың басым бөлiгi «не айтатыныңа қара» дейді, яғни айтатын мәтінге көбірек көңiл бөледі. Әрине, бұл дұрыс пiкiр. Бiрақ сiздiң не айтып тұрғаныңыз адамдарға небәрi 7% әсер етеді. Қалай айтып тұрғаныңыз, дауыс интонацияңыз аудиторияға 38% әсер етеді. Ал өзiңiздi қалай ұстап тұрғаныңыз 55% әсер етеді. Егер әңгiмеңiз қызықты болып, өзiңiздi ұстауыңыз нашар болса, қол, мимика, дауыс ырғағы - іс-әрекеттердің барлығы косылмаса, аудиторияға бар болғаны 7% ғана әсер ете аласыз. Бұл статистика қайдан шықты? Мысалы, жиналыстарда мінберде сөйлеп тұрған адамды көрсек, қатысқымыз келмейдi, iшiмiз пысады да, телефон шұқылауға кірісеміз. Бiз мінбер артында тұрған адамдардың сөйлеп тұрған басын ғана көреміз. Оның көзқарасы төмен, жаттанды сөзді оқып тұрады. Ал бiздiң көзiмiз тiкелей контактыға, қимыл-қозғалысқа, жаңашылдыққа үйреніп қалған. Сiздiң әңгiмеңiз қызықты болғанымен, сiздiң қимылсыз тұлғаңызға ұзақ қарап отыру адамдарды жалықтырады. Себебі адам баласы ең жылдам дегенде минутына 
120-130 сөз айта алады, ал бiздiң миымыз минутына 400-ден астам сөздi қабылдап, қорытуға дайын екенiн ұмытпаңыз. Сондықтан адамдар жиналыста спикердi тыңдаған кезде басқа да мәселелерін ойлап отыра беруi мүмкiн. Тыңдаушының ойын басқа арнаға бұрмас үшін сiз үнемi қимыл-қозғалыста, динамикада болуыңыз қажет. Сіз көпшілік алдында сөйлеудi жаңадан бастап сөйлеп жүрген оратор болсаңыз да, тәжiрибелi мамандай сөйлеңiз. Мұнда мен тәкаппарлық пен жасандылық туралы емес сенiмдiлiк туралы айтқалы тұрмын. Бұған дәлел ретінде аға буын айтыскер ақындардан мысал келтіре кетейін. Аузынан інжу-маржан төгіліп жатса да, көпшiлiк есiнде қала қоймаған ақындар бар. Мысалы, айтыскер ақын, талай әндердiң авторы Бекжан Әшiрбаев жоғары интеллектуалды ойларымен ерекшеленетiн сирек ақындардың бiрi болса да, әртiстiк қабiлетi, халық алдындағы харизмасы жеткіліксіз болғандықтан, оның өнердегі карьерасы сөз қадiрiн терең түсінетін әдебиет өкiлдерiнiң ғана есiнде қалды. Ал аудиториямен тығыз контактіге түсе алған, сахнада еш қысылмайтын, әрбір сөзін жеткiзу барысында жестикуляцияны өте жиi қолданатын Қуаныш Мақсұтов өнердегі карьерасын аяқтаса да, әлі күнге дейін халықтың сұранысына ие. Тiптi ол өлеңiн айтпай жатып, ел оған қол соққысы кеп тұратын. Мұның өзі көпшілік алдында өнер көрсетушіге тек сөз ғана емес, сахнадағы харизма мен сенiмдiлiктiң қаншалық қажет екенін анық аңғартады. Осы тұста өзi қобалжып тұрған адам қалай сенiмдi адамның образына кiре алады деген заңды сауал туындайды. Сенiмдiлiктi арттырудың ең қарапайым тәсiлi сөз сөйлейтін орныңызга сәл уақыт болса да ертерек барғаныңыз абзал. Ол мейрамхана болсын, сахна болсын, саяси мінбер болса да ертерек барып сол ортаға бой үйреткенiңiз жөн.
Мәселен, спортшылар өз алаңдарында жақсы өнер көрсетеді де, шетелге шықса, басқа ареналарда шатаса бастайды, толық мүмкіндігін аша алмайды. Өйткенi ми жаңа ортамен танысу, көз үйрету процесі барысында көп энергия жұмсап кояды. Сiз де бiр аудиторияда сөйлейтін болсаңыз, мүмкіндігінше сол сахнаны алдын-ала барып көрiңiз. Бой үйретіп, ары-берi жүрiп, толық танысып алыңыз. Аудиторияны сезiнiп, өзiңiздi сол сахнаның қожайыны ретiнде сезiнбейiнше, сiзде өзіңізге сенімділік ұяламайды. Сiз сөйлейтін сахнаға бiрiншi көрермендер келiп алса, олар үйдiң қожайыны сияқты болады да, сiздi күтіп алады. Сiз қонақсыз. Ал қазақ «Қонақ қойдан жуас» дейдi. Сiз өзiңiздi қонақ ретiнде сезiнген соң, барынша аудиторияның дегенiне көнесiз, қысыласыз, тезірек ол жерден шығып кетуге тырысасыз. Ал көпшіліктен бұрын бірінші келіп алсаңыз, ол сахнаның иесi сiз, қожайыны сiз. Қонақтарды күтіп алып, қалай қожалық етсеңiз де өз еркiңiз. Өзiңiздi емін-еркін сезініп, өзiңiзге сенімділік осы жерден бастау алады. Концерт беретін кәсiби әншiлердiң өзi үш-төрт күн  бұрын сол сахнаны жалға алатыны да сондықтан.
 Қазір адамдар барлығын өз бетінше өздері қадағалап, бақылап үйреніп келеді. Өз өмірлеріне жауапкершілік алып, барлық саласын өздері басқарғысы келеді. Әлеуметтік желілерде ойын ашық айтып, қалаған нәрсесiн жазады, қалаған нәрсесін жариялайды. Теледидардан телешоуларды көріп, дауыс беріп, жеңiмпаздың тағдырын шешеді. Солайша, шоудың көрерменi ғана емес, жарысқа қатысушының жеңімпаз болуына ықпал ететін күш екенiн сезiнедi. Диалог орнатушы серіктесi болады. Ал жиналысқа келгенде немесе аудиторияда отырғанда ондай құқықтан айырылады. Барлық билік спикердiң қолына көшеді. Ол жерде сөйлемейді, пікір айтпайды. Сол себепті, сөзге қызығушылығын жоғалтып, телефонына үңіліп, ойының терең тұңғиығына кетiп қалады. Осындай оқиғалар орын алмас үшін, аудиториямен карым-катынасты үзбеңіз, үнемі кері байланыс орнатып отырыңыз. Аудиторияда отырған адам жауап бермесе, сахнадағы сөз жалғаспай қалатын сияқты, сөйлемесе, сценарий бұзылып кететiн сияқты – маңызды адам екендерiн сездiрiп отыру керек. Аудитория өзінің осы аудиторияға керек екенін толық сезінсін.
Егер сіз аудиторияда отырған тыңдаушылардың бiреуiнiң көзiне тiк қарасаңыз, бүкiл аудиторияда отырған адамның көзiне қараған болып есептелесiз. Залда сондай әсер болады. Егер барлығына алақ-жұлақ көз жүгiрте берсеңіз, ешкімге қарамай тұрғаныңызды халық бiрден байқайды. Сөйлеген кезде ешқашан төмен немесе жоғары қарамаңыз. Айтатын әңгiмеңiздi көзге қарап айтыңыз. Себебі көзін алып қашып тұрған адам бiрдеңе жасырып, өтірік айтып немесе қорқып сөйлеп тұрған образда болады. Залдағы бүкіл адамның көзiне қарап шығу мүмкiн емес.

1-тапсырма. Мәтінді оқып, тұжырымдаңыз. Өзара ақылдаса отырып, жоғарғы тұжырымды түйіндеудегі Конфуций /Кунцзы/ 
(б.д.д. 561-469ж.ж.) ойының астары неде екендігіне жауап табыңыз.

Алдыңғы кезектегі сабақ үлгісіне, осыған дейінгі жинақталған өзіндік тәжірибемізге сүйене келе, аталмыш фразаның грамматикалық және логикалық құрылымын ескере отырып, авторды сынау тұрғысында емес, кайта ұжымдық тұрғыда ізденіс үлгісін танытып,аталмыш нақыл сөздің астарлы мағынасының өзегін айқындауға тиіспіз.
Талдау – пайымдаудың бір нұсқасы төмендегіше болмақ. Ең алдымен ұсынылып отырған афоризмнің күшті және әлсіз тұстарын табу жөн. Бұл кейін нақыл сөз дәйегімен қаруланып, әлсіз де солқылдақ тұстарды кері ысырып отыру үшін қажет.
Топ мүшелерінің барлығы даяр болысымен (даярлық уақыты-5минут), талдауға кезек беріледі /Әркімге берілетін сөз сөйлеу уақыты – 
1-1,5 минут/. Уақытты үнемдей білген жөн: ой қайталауға жол бермеу,тың ойларды екшей ұсыну, жинақтау.
Әрине, ұлы ойшылмен сөз таластыру жеп-жеңіл шаруа емес, сондай-ақ айтылған түйіннің тұңғиығына терең бойлау да оп-оңай дүние бола қоймас. Таң қаларлығы, қаншама ғасырларды артқа тастаса да, ежелгі қытай философының түйінді тұжырымы өз өзектілігін бүгінгі кезеңге дейін сақтай алған. Кім біледі, бұл нақылдың мағынасы бүгінгі біздің қабылдауымыздай болмас. Бір кезде Конфуций осы фразаны айта отырып, мүлдем басқа ойды меңзеген шығар. Қысқасы, ұсынылған нақылдың мағынасы туралы пікірлердің бір жақты болуы мүмкін емес. Десек те, аталмыш нақыл сөздің бір талдамасы, яғни адамға белгілі бір нәрсе туралы айтарда одан өзіңнің не талап етерін, не қалайтыны туралы түсіндіруге тырысу маңыздырақ дегенді аңғартады. Бұл – логика заңдарына сүйене отырып, тыңдаушының ойлау деңгейіне жақындауға тырыса түсіндіру деген сөз. Мәселен, маған формула іспеттес ұғымның мәнін дидарласушыма талдай түсіндіру ұнайды. Өкінішке орай, барлық жағдайда бұлай болуы мүмкін емес, себебі көп тұста адамдар бірін-бірі түсінбейді не түсінгісі келмейді. Біздіңше, Конфуций осы тұрғыда ой өрген. Өзіңді түсінгісі келмейтін адамдармен тілдесу сәтіндегі мәселенің барлық қырларының тиімді шешім табуы тек өзімізге ғана байланысты еместігін аңғартады. 
	Егер де сен дидарласушының пайымдамаларын түсінбесең, онда сен ол сияқты ойлау деңгейіне әлі жетпеуің де мүмкін ғой. Әрине, бұл ойланарлық жағдай. Сондай-ақ, бұл қарым-қатынас мәдениетінде жаңа биік шыңдарды бағындыруға да құлшындырмақ. Демек, адам баласы әр кез өз бетімен білім қорын толықтырумен айналысуы тиіс.
	Демек, өзгені түсіну үшін, тек терең білімділік, білімпаздық, ойлау деңгейінің биіктігі ғана маңызды емес, сондай-ақ дидарласушыңа назар аудара отырып, оны жан дүниеңмен түсінуге тырысу, таза адами сергектікпен сезіну де қажет-ақ. Мүмкін Конфуций адамдарды түсінбей қалған тұстарында өз бойындағы жоғарғы аталған адами қасиеттердің кемшін соққанын байқаймын дегенді айтқысы келген болар. Сөзсіз, адамдардың бір-бірін ұғысуы үшін, білімдарлықтан бір де кем түспес аталған қасиеттердің болмауы кім-кімді де налытпай қоймайды.

	Ұжымдық талқылау кезінде туындаған өз пікіріңізді жазыңыз 


Аналогиялық  тапсырма. «Адам санасына ой атаулы сезім қақпалары арқылы енбек» деген Гельвеций тұжырымын талдап, өз пікіріңізді жазыңыз.




Бұл жаттығудың негізгі көздер мақсатын айқындап, жазбаша қағазға
түсіріңіз. 


2-тапсырма. Шешендіктің аксиомалары. Тапсырманы орындау барысында кейбір қағидаларды міндетті түрде сақтау қажеттілігі туындайды. Қатысушылардың қалыпты көңіл-күйін туғызады. Олардың бірқатары төмендегіше:
	1. Ешкімді зорлап оқыта алмайсың, тек танымдық тереңдікке ұмтылысты оятуға, ілім-білімге құлшынысты еселеп туындатуға болады. «Жылқыны суаруға алып келуге болар, бірақ оған зорлап су ішкізу қолдан келмес». Дәл айтылған сөз. Егер де ұсынылған тақырып дидарласушыңды қызықтырмаса, онда әңгіме тақырыбын өзгертуге не тыңдаушыңа тартымды боларлықтай мәселенің тың аспектісін /ұсынылған тақырып аясында/ табуға тырысу тиімді.
	2. Этика заңдарына сүйене келе, өзіңді құрметтей отырып, тек өз ой пікіріңді ғана дұрыс деуден аулақ болған жөн. Сәйкесінше өз ойыңды ғана ұсынып қоймай, дидарласушыңның да пікірін електен өткізе ескеру абзал. Алдыңғы сабақтағы үш жұмысшы туралы аңыз-әңгімені еске алғайсың, шынында да бір құбылысты әр түрлі қырынан қарастыруға болары даусыз.
3. Қашан да дидарласушыңның білім, білік-дағдыларының деңгейін ескере отырып, оның өз тілінде сөйлесуге ұмтылған жөн. Өзара тілдесу/тілдесімдік жағдаят туғыза отырып/ нәтижесінде өзіңе жаңа бір дос таппағанымен, тағы бір пікірлес тұлға табуға ұмтылғайсың.
4. Сөйлеу мәдениетіңді еселеп көтеріп отыру мақсатында сөздік, анықтағыштарға сүйеніп, сөйлеу тіліндегі қателіктерден арылу жөн. Өзара сөйлеу тіліндегі қателіктерді аңғарып қалсаң, тек ыңғайсыз болмайтын тұста ғана /орынды болып жатса, сауатты тұрғыда ешкімнің намысына тимейтіндей қалыпта қателікті ескерту орынды.
	5. Дидарласушың ыңғайсызданып калмауы үшін, жаңа ой-пікірді ол естімеген мүлдем тың ақпараттармен емес, бұрынғы білім қорының негізінде жүйелеп жинақтаған жөн. Өзіңнің жаңа ойыңды айналаңдағыларға ұғынықты боларлыктай, айқын кескін-бейнесін көз алдарына келтіре, салыстырмалы-аналогиялық формада ұсыну дұрыс.
6. Бірнеше мәселелерді бірден айтып тастағаннан гөрі, құрылымын екшей келе, жүйелілікті сақтай айтуға ұмтылу орынды. Ұсынылар материалдардың өзара байланыстылығын ескеріп, айтар ойыңның түсініксіз болуынан сақтану керек.
7. Әркез өзіңнің байыпты да табиғи қалпыңды сақтап, шынайы ой өргейсің. Қашан да мақтанпаздыққа, өзіңді дәріптеу эмоциясына жол берме.
8. Тыңдаушылардың уақытын алмау үшін, даяр болмаған жағдайда шаршы топ алды сөз сөйлемеген жөн. Себебі көпшілік сенен ақталуды емес, ақпаратты күтеді.
9. Дидарласушыны тыңдауды үйреніңіз. Тек сонда ғана оны түсінуге болады. Оның көңіл толқынының калып-күйін ұғыну үшін, оған зер сала назар аударыңыз. Бұл ретте бізге шешендіктану іліміндегі бейвербальды қағидалар көмекке келмек.
          

Тақырып №6. Байланыс түрлері. Тыңдаушымен байланыс орнату.

1-тапсырма. Мәтінді оқып, баяндаңыз.
[image: D:\Документы 12\Desktop\Снимок.PNG]     Байланыс – бұл адамдардың бірлескен іс-шараларында, ақпаратпен, эмоция-лармен, сезімдермен, контекстпен алмасу. Кейде әсер ету мақсатында, кейде ақпараттандыру мақсатында, кейде өзін-өзі көрсету үшін. 
Кәсіби ортада байланыс тиімділігі жаңа мағынаны алады – бұл қызметкерлерді тез, тиімді және үйлестіруге мүмкіндік береді. Таза, мөлдір коммуникациялар кейде қызметкерлерді де, компанияның да алға жылжыту жылдамдығын арттырады.
Байланыс процесі көп қырлы және бұл процесті қалай басқаруға болады? Тиімді коммуникацияны қалыптастыру үшін құрылымды, психологиялық маңыздылықты иелену маңызды.
Сондай-ақ, бұл бағдарлама серіктестік құруға көмектеседі: барлық тараптардың мүдделерін ескере отырып, қысымсыз қарым-қатынас жасауға көмектеседі.
Жалпы алғанда, жаттығу біз қарым-қатынаста алатын және оның нәтижелі екенін түсінетін «сүйікті» позициясын көруге көмектеседі. Кез-келген байланыс эмоциялармен байланысты, сондықтан бұл жаттығу эмоционалды барлау блогын қамтиды, бұл өндірістік емес эмоциялар, олармен тиімді жұмыс істейді. Біздің эмоционалды құзыреттілік – тиімді қарым-қатынастың маңызды көздерінің бірі.
Тиімді байланыс сұхбаттасушыға сіздің мақсаттарыңызға жету, бірақ өзара тиімді қарым-қатынас жасау емес, нәтижесінде  екі тарап бір нәрсе алады. Сенімсіз, байланыс ешқашан тиімді болмайды. 
Қандай мақсат қойған болсаңыз да, қарым-қатынас екіжақты процесс екенін ұмытпаңыз. Сізге байланысты маңызды нәрсеге назар аудару және сұхбаттасушының үміттерін елемей, тиімділікке жету өте қиын болады. Біздің әрқайсымыз олардың мақсаттарына ұмтыламыз, бірақ оларды басқалардың қалауымен үйлестіру, олардың мүдделерін ескеру – байланыс шеберлігінің көрсеткіші. Ешкім жай ғана қалағаныңыз үшін жұмыс істемейді. Сізге және басқаларға ортақ мүдделерге сәйкес келетіндігіңізді жасау үшін өз күшіңізде.

1-тапсырма. Байланыс түрлерімен танысып, өз ортаңызбен пікір алмасыңыз.

 Тыңдаушымен байланыс орнату дегенде бұл сіз және сіздің тыңдармандарыңыздың арасындағы қарым-қатынас. Оның 4 түрі бар: 
· достар арасындағы;
· оқытушы мен студент арасындағы;
· ер адам және әйел адам арасындағы;
· халықпен байланыс.
Сөйлеу барысында тыңдаушыдан қандай әрекет күтесіз, сізді ары қарай тыңдауы/тыңдамауы сіз таңдаған байланыс түріне байланысты. Әр байланыс түрінің өз орны бар. Мысалы басшы болсаңыз, кейде қызметкерлеріңізбен басшы/қызметкер түрін таңдау тура келеді. Ал енді тура өз командаңызбен демалуға шықсаңыз дос ретінде сөйлесуге болады.
Көп жағдайда біз ұсынатын байланыс түрі ер адам/ әйел адам. Бұл сәтте мәселе сіз ер адам секілді дөрекі сөйлеуде емес, керісінше әйел адамдардың жылы сөздерді тыңдағанды, мақтағанды, көңіл бөліп, әлтипат көрсетуді жақсы көруінде.
Сізде тура сол секілді тыңдармандарыңызға жылы лебізді білдіріп, мақтап, жетістіктерін айтып, көңіл бөліңіз. Сол кезде сізде кері байланыс ретінде жылы лебізді аласыз.
Егер сөйлеу барысында сізге кемшіліктерді айту міндет болса, бірден минустардан емес, алдымен артықшылықтарын, кейін тек кемшіліктерін айтып, қалай жақсартуға болатын ойыңызбен бөлісіңіз.

2-тапсырма. 

Үйіңіздегі жақындарыңызға, достарыңызға туыстарыңызға кем дегенде 3 адамға қошемет сөз айтыңыз. Сол сәтті видеоға түсіріңіз.
Қорқыныш, ұялуды жеңу үшін, сенімділікті арттыру үшін өзіңізге кем дегенде 5 қошемет сөз айтыңыз. Кеше жазған тізіміңізді жаңартып, немесе сол тізімді видеоға қайта айтыңыз.


Тақырып №7. Импровизация дегеніміз не: импровизацияның түрлері, әдістері мен тәсілдері
[image: Импровизация дегеніміз не: импровизацияның түрлері, әдістері мен тәсілдері]Импровизация – адамның әлеуметтік және шығармашылық өмірінің маңызды және қызықты бөлігі. Ол әр түрлі іс-шараларда болуы мүмкін. Оның айрықша белгілері, әдістері мен тәсілдері шығармашылық бағытына немесе жеке ерекшеліктеріне байланысты.
  Импровизация – бұл адамның кез-келген іс-әрекеті шеңберінде күтпеген бір сәттік әрекет. Бұл шабытпен кескіндеме немесе сахнадан алдын-ала дайындықсыз сөйлеу мүмкіндігі сияқты туынды болуы мүмкін.

Импровизация түрлері
        Импровизация көптеген формалар мен көріністерде бар, олардың негізгілері болып саналады:
·   Музыкалық импровизация. Жоқтан әуен жасай білуімен сипатталады. Жанр мен аспап кез келген нәрсе болуы мүмкін. Би. Кез-келген стильде болуы мүмкін, оған контактілі импровизация кіреді.
·   Әдеби импровизация (импровизация) - бұл ойлап тапқан сюжеттерді баллада, өлең немесе әңгіме түрінде ұсына білу.
·   Театрландырылған импровизация актердің сахналық шеберлікті жағдай талап еткендей, берілген сценарийге қарамастан, қойылым ағымын ұстап тұруын білдіреді.
 Импровизацияның бұл түрлері негізгі және сыйымды болып саналады, олардың адам өмірінің барлық салаларына әсер ететін қосымша тақырыптары мен тенденциялары бар.
Сахнадағы импровизация
 Сахнадағы импровизацияның классикалық мысалы - актер өзінің рөлінің мәтінін ұмытып немесе күтпеген жағдайларға тап болып, спектакльді өз бетімен жалғастыруға мәжбүр болған жағдай.
 Кейде актерлердің спектакльдегі рөлінен ауытқуы және олардағы кішігірім импровизациялар тіпті құпталады. Театрлық импровизацияның тамыры ежелгі дәуірден бастау алады, сол кезде спектакль барысында тек жалпы даму векторы белгіленіп, егжей-тегжейлері кейбір «жоғары күштердің» шешіміне байланысты өзгеріп отыруы мүмкін; ондай кезде актерлер толығымен импровизацияда жұмыс істеу қажет.

Би импровизациясы
Хип-хоп және контактілі импровизация сияқты би стильдері импровизациямен байланысты. Сонымен қатар, екінші жағдайда, контактілі хореография серіктестердің өзара әрекеттесуіне негізделген және олар бір-бірінің қозғалысынан шабыт іздей алады, бұл сайып келгенде шынайы үйлесімділіктің өзін танытуға мүмкіндік береді.

 Музыкадағы импровизация
 Импровизациялық музыкалық талант – таныс аспапта отырып, күтпеген, бірақ толығымен және тәуелсіз әуен бере білу. Бұл ойлап табылған материалды бір уақытта орындай отырып, дайындықсыз шығарманың жедел композициясы.

Қарым-қатынас кезіндегі импровизация
 Қарым-қатынастағы импровизация – көпшілік үшін ең кең таралған және түсінікті нұсқа. Оны күнделікті немесе ауызша импровизация деп те атауға болады. Бұл паразиттік сөздерді қолданбай, кез-келген тақырыпта кідіріссіз, дүдәмалдық пен ішкі шиеленіссіз еркін сөйлеу қабілетін білдіреді. Бұл әдісті үйренгісі келетіндер өте көп. Ауызша импровизация дағдыларын жаттықтыруға арналған кез-келген тренингтің негізі қарапайым техникаларға негізделеді: көтерілген тақырыпты анық біліп, мүмкіндігінше қолайлы ассоциацияларға, лирикалық шегіністерге немесе сөйлесу кезінде сөйлесу кезінде немесе сөйлеу кезінде оны шығарып алу керек немесе әңгімелесушіге қоюға болатын сұрақтар.
   Әртүрлілікке қарамастан, импровизация дағдыларын дамыту әдістері ұқсас: сізге жақсы қиял немесе оны дамытуға деген ұмтылыс, берілген тақырып аясында бағдарлау қабілеті және өзін практикаға арнауға деген ұмтылыс қажет.

1-тапсырма. Төменде берілген импровизацияның 10 қадамымен танысып, өз толықтыруларыңызды қосыңыз.
     
     1. Сізден ел не күтіп тұрғанын істегеніңізге көз жеткізіңіз.
Егер сіз сахнада керек емес немесе оригиналды нәрсе істемесеңіз, сахнадағы импровизацияның түк те құны жоқ. Сахнадағы серіктестеріңіз сізден не күтуге болатынын білу керек, сондықтан оларды ыңғайсыз жағдайға қалдырмаңыз.
 2. Тақырып болғаны жөн
Жақсы импровизацияның тақырыбы бар. Сізге бостан босқа бір нәрсе ойлап тап деп айтпайды, белгілі бір тақырып пен шектеулер болады. Тақырыптан ауытқыған сайын, соғұрлым шашырап, ойыңызды жинақтай алмай қаласыз.	
3. Шартта көрсетілмеген болмаса, күлкілі болуға тырыспаңыз.
Иә, юмор – керемет қару, алайда
Сен күлкілісің! мен Сен сайқымазақсың! дегеннің арасындағы айырмашылықты байқаңыз. Шынайы өмірде, сахнада күлкілі болып көріну жаман көрінеді.
4. Шынайы болыңыз.
 Бұл дегеніміз аудиторияға емес, өзіңізге назар аударыңыз. Шынайылық өте маңызды, себебі, жасандық бірден көрініп тұрады.
Сабырлы болған кездегі кейпіңіз өзін-өзі қалай ұстайды, ашуланған кезде өзін-өзі қалай ұстайды, сол туралы ойланыңыз. Осы екі кездегі дауыс ырғағы, сөйлеу мәнері, іс-қимылында қандай айырмашылықтар болатынын байқап көріңіз.
5. Қорқынышты жеңіңіз.
Көптеген адамдар басқа адамдар алдында сөйлеуден қорыққандықтан импровизция жасайды. Үлкен сахнаға шығардың алдында таныстарыңыздың алдында жаттығып, үйреніңіз. Сахнада қорқыныш кез келген дарынды өлтіретін, оны жоятын зат болып табылады.
6. Ойнай біліңіз.
Сіз тыңдаушылардың іс-қимылына қарай керекті сөздер таба білу, керекті жауап бере білу – импровизация. Тыңдамай бара жатса, қызықтыру, көңілін табу және т.б.
7. Тым қатыгез немесе тым ессіз қылық жасамаңыз.
Әдетте осындай жағдайлардан кейін көрініс тоқтап қалады. Адамдар рөлге кіріп кететіні соншалықты, тым асыра кетіп қалады. Айқайламаңыз және артық ойнамаңыз, шынайы болу керек.
8. Денеңізді бос ұстап, өзіңізден рахат алыңыз.
Өзіңізді еркін ұстағанда, іс қимыл бос және шынайы болады. Әрқашан сабырлы болу үшін медитация жасаңыз, рухани практика жасаңыз. Сонымен қатар өзіңізді зерттеңіз, сонда сіз шынайы бола аласыз.
 9. Рөлге еніңіз.
Жаман импровизаторлар өз-өздерін ойнайды, импровизацияның мағынасы жоғалады. Ешкім сізден Стив Джобс сияқты шеберлікті талап етпейді, тек өзіңіз қалай қозғаласыз, нені сезетініңізге мән беріңіз. Қызықты көрініс үшін бұл де жеткілікті.
10. Актерлік қабілетіңізді жаттықтырыңыз.
    Есіңізде болсын, импровизация актерлерге ғана керек емес. Өмірде бәріміз актерлер сияқты қабілеттерді қолданамыз. Рөлді жақсы ойнаған адам жақсы жұмысқа тұрады, керекті адамдармен танысады, алдына қойған мақсаттарына жетеді. Бұл кез келген адамға дамыту керек қабілет.

2-тапсырма. Импровизацияның ауызша әдістеріне сұрақ құрастыңыз

1. Қауымдастықтар. Техниканың мәні әңгімелесу немесе сөйлеу тақырыбына тікелей байланысты тығыз ассоциацияға негізделген. Мысалы, баяндамада музыка тақырыбында импровизация жасау керек. Музыка сөзімен не байланыстыратынын ойлаңыз, мүмкін сіз кез-келген жанрдағы қызықты оқиғаны білесіз бе? Ой құру үшін ойдағы ақпаратты қарап отырып, сіз сөйлеудің негізгі тақырыбымен тығыз байланысты көңіл көтеретін фактілерді оңай таба аласыз.
2.  Пайдалы сұрақтар. Көбіне сөйлеу кезінде сіз сөйлеушінің кенеттен түсініксіз сөйлесуді тоқтатқан жағдайды байқай аласыз, барлық дайын фразалар басынан жоғалады. Егер сізде есеп мәтіні болса және оны қарауға рұқсат етілсе жақсы, бірақ бұл әрдайым бола бермейді. Сондықтан сіз импровизация жасай алатындығыңызды алдын-ала біліп, басыңыздағы «бос тақта» жағдайынан шыға білуіңіз керек. Дәлелденген сұрақтар мұнда көмекке келуі мүмкін. Бұл жағдайда риторикалық сұрақтар өздерін әсіресе оң жағынан ұсынады. Сіз аудиториямен байланыс орнатып, қандай да бір интерактивті әдіс жүргізуіңіз керек, бұл сөйлеушінің есін жиып, болып жатқан оқиғаның мәнін түсінуіне мүмкіндік береді. Ол үшін алдын-ала есте сақтауға оңай сұрақтар тізбегін дайындаңыз. Олар зейінді ауыстыруға, тіпті аудиторияны тыныштандыруға көмектеседі. Көп нәрсе сіздің сұрақты қалай айтуыңызға байланысты.
3. Соңғы сөзге назар аудару. Кейде менің ойымда ассоциациялар сұрақтар сияқты пайда болмайды. Бұл жағдайда сіз есепте айтқан соңғы сөзді мұқият және қарапайым қолданудың арқасында шыға аласыз.
4. Импровизацияда әзіл өте маңызды. Сюжетті әңгімелеуді босаңсытып, күлімсіреп сұрақ қою сізге «Мен бәрін ұмыттым» күйінен «Мен данышпанмын!» кезеңіне өтуге мүмкіндік береді. Сұрақтарға байланысты әзілдер, ертегілер мен әңгімелерді қолданыңыз және адамдармен батыл сөйлесіңіз. Кез-келген жағдайда импровизация шеберлігі шыңдалуда және тәжірибе жинақталған кезде осы немесе басқа техниканы қалай және қашан қолданған дұрыс екендігі түсінікті болады.

3-тапсырма. https://www.youtube.com/watch?v=UKO-3fbgr44 сілтеме бойынша Стив Джобстың сахнада көрсеткен импровизациясын көріңіз.

4-тапсырма 
1. Логикасыз видеоға 1 минут сөйлеңіз. Бастысы тоқтамаңыз!
2. Логикамен, өзіңізге бір сөзден басқа сөзге жету керек сөздерді белгілеп алып, 1 минутта логикамен импровизацияны видеоға түсіріңіз.
3. Жақын адамдарыңызға 1-2 минут кез келген сөз айтуын сұраңыз. Сіз айтылған сөзді бір-біріне жалғастырып алып кетіңіз.
       
Импровизация тақырыбы бойынша берілген жаттығуларды орындаңыздар.
Сөйлеу шеберлігін, шешендік өнерін дамытып, адамдармен араласуды үйренуге келдіңіз. Осы айтылған қабілеттерді игеруде, жалпы кез келген адамға өзін судағы балық секілді ыңғайлы сезінуге импровизация көмегін тигізеді. Сонымен қатар өнерлік қабілеттер мен эммоционалды интеллекттің дамуына да әсер етеді.
Импровизацияның екі түрі болады. Түзу (линейный) және ассоциативті. Линейный түрінің өзі екіге бөлінеді: логикамен және логикасыз.
Импровизация, ол алдап, өтірік айтып, немесе бос сөз көп айта беру емес! Импровизацияның басты мақсаты, сіз ойыңызды ұмытып кеткеніңізде, шатасып қалғанда, қорқыныш ұялағанда, форс-мажор болғанда үнсіз тұрып қалмау үшін, ары қарай қызықтырып аудитория назарын ұстап тұруында.
Адамдармен араласқанда алдын ала жазылып қойған сценарий бойынша немесе импровизация әдісін қолданамыз. Екеуін де жетік меңгеру арқылы көптеген артықшылдықтарға ие болуға болады, екі әдісті де жетік меңгеру өте пайдалы.
Өзіңізді жұмысқа орналасу үшін сұхбаттамын деп елестетіңіз: сіз бұл сұхбатқа алдын-ала дайындалып, сұрақтарға керемет жауап беруіңіз мүмкін, бірақ сұхбат алушы адам барлығы білетін шаблонды сұрақтардан ауытқып сіздің ойлау қабілетіңізді тесергісі келіп күтпеген сұрақтар қоюы мүмкін. Сондықтан импровизациялық қабілеттер маңызды.

Импровизациялық қабілеттерді дамыту үшін келесі жаттығуларды ұсынамыз. 
Бұл жаттығулар:
· Актерлік шеберлікті дамытады
· Коммуникациялық қабілетті дамытады
· Ойлау және шығармашылық қабілеттерді дамытады
Бірінші жаттығу: бір сөз
Бұл жаттығуды орындау үшін 2-3 адам керек, одан да көп болғаны жақсырақ. Тек бір ғана ереже бар, әр адам бір сөз ғана қосады, сол сөзбен сөйлем құрайды және оқиға құрады.
Мысалы:
А: Самат
Б: мейрамханада
В: аспаз
А: болып
Б: жұмыс
В: істейді
Бұл импровизациядағы ең кереметі – әр адам өзіндік ерекше рөлін ойнайды.    
Сонымен қатар, ол оқиғаны өзінің қалауымен өзгертуі мүмкін.
Мысалы бір ойыншы жаңа сөз қосқандықтан, қалған екі ойыншы ойланып қызықты оқиға болу үшін миды жұмыс істете бастайды.
Бұл ойынның қарапайым модификациясы бар: сіз бір сөз емес, толық сөйлем айтасыз.
Екінші жаттығу: айнадағы дене
Бұл жаттығу үшін екі адам керек – көшбасшы және оның артынан жүретін адам. Лидер бір қызық позаға тұрады, бет әлпетіндегі эмоцияны өзгертеді және бір қимыл жасайды. Ал екінші адам лидердің істеген ісін дәл солай қайталайды. Бес реттен кейін екеуі орнын ауыстырады. Жаттығудың мақсаты – вербалды емес қабілеттерді іске қосу. Коммуникация дегеніміз - бұл тек сөз емес, бет әлпеттің өзгеруі, іс-қимыл, жесттер. Сонымен қатар, айна ойыны – эмпатияның бір түрі. Біз бір адамның істегенін қайталағанда, бейсаналы түрде оны көбірек түсіне бастаймыз. Егер сіз бөлмеде жалғыз отырсаңыз, бір фильмді қосып дауысын өшіріп, актердің іс қимылын, эмоциясын көрсетуге тырысыңыз.
Үшінші жаттығу: эмоционалды рулетка
Жаттығу үшін екіден көп адам және бір жүргізуші керек. Адам көп болған сайын қызықты болады. Барлығы екі адамнан топқа бөлінеді.
Бірінші қадам: әр жұп кез келген тақырыпта сөйлесе бастайды. 
1-2 минуттан кейін жүргізуші бір эмоцияны айтады, жұп сол эмоцияны сезініп тұрғандай әңгімені жалғастыру керек. Эмоциялар түрін кішкентай қағазға жазып алып, соны көрсету керек:
Мазасыздық, ашу, таң қалу, шок, қызығушылық, көңіл толмау.
Шынайы өмірде эмоциялар бізді алысқа алып кетуі мүмкін. Сондықтан ойын барысында бақылау өте пайдалы. Сонымен қатар, адам сол эмоцияларды игеруі өте маңызды.
Төртінші жаттығу: соңғы сөзге жауап
Екіден көп адам керек. Екінші ойыншының сөйлемі бірінші ойыншының соңғы сөзінен басталуы керек.
Мысалы:
Мен жаттығу залына өте сирек барамын.
Барамын, бірақ мен тамақ жемеймін.
Соңғы сөзге ғана назар аударсаңыз да, ойыншының сөзін мұқият тыңдауға мәжбүр боласыз. 
Бесінші жаттығу: қызық сөйлеу
Жаттығу төрт адамға арналған. Екі адам қызық сөйлесіп тұрады, қалған екі адам оларды аударып тұрады.
Мысалы, сіз өзге планетадан келген инопланетянин деген сөзді қолданып, қызық дыбыстар шығарып немесе өз тіліңізде сөйлесуіңіз мүмкін. Ал аудармашылар сіз не айтқыңыз келгені туралы ойлансын.
 	Аудармашылар сіздердің іс-қимылдарыңызға, беттеріңізге қарап сіздердің не айтқыларыңыз келгенін жеткізеді. Егер сіз басқа адамдармен араласып үйренгіңіз келсе, вербалды емес сигналдарды түсініп үйреніңіз.

Тақырып №8. Сөз ағымындағы кідіріс
[image: ]Сөз ағымы үздіксіз, мысалы, сөз сыртқа шыққанда ауызша сөз үздіксіз дыбысталмайды, оның арасында кідірістері болады. Ол кідірістер міндетті түрде белгілі бір мақсатпен қойылады немесе тілдің заңдылығына қарай ырғақты топ арасында болуы мүмкін немесе синтагмалардың арасында болуы мүмкін. Сондай-ақ логикалық екпін түсірген сөзіңіз екі жағынан кідіріспен бөлініп, сіздің мына сөз ағымыңыздың ішіндегі мағынасы күшті деген сөзіңізді сіз екі жағынан да пауза жасап, ерекшелеп айтасыз. Кідірістер осындай қызмет атқарады. Кідірістердің қызметі өте көп.   Бірінші қызметі оның – грамматикалық қатынасты көрсету, егер сіздің сөйлеміңізде бірыңғай мүшелер болса. Мысалы, Мына бөлмеде орындық, теледидар, үстел, кресло деген сияқты бірыңғай мүшелердің арасын сіз кідіріспен сіз міндетті түрде бөлесіз. Бұл грамматикалық қатынасты білдіреді. Немесе құрмалас сөйлемдер бірнеше компоненттен тұратын болса. Мысалы, сол сияқты бір сөз болып жатқан объектінің бір сипатын білдіретін бір сөз орамы келген кезде. Мысалы, Кеше ғана Астанадан келген Нұрсұлтан, бүгін бізбен қонақта десек сізге қатысты сипатын білдіретін бір сөз орамы паузамен бөлініп тұр, кідіріспен бөлініп тұр. Осындай грамматикалық мағыналарды білдіреді кідіріс. 
Екіншіден, кідіріс кейде логикалық мағынаны ерекшелеу үшін, жаңа айттым ғой, сіз логикалық екпін түсірген сөзді екі жақтан, немесе оның алдынан, немесе оның артынан бөліп айтасыз. Мысалы, бүгінгі біздің аудиокурсымыздың тақырыбы – сөз сазы десек, оның алдындағы кідірісті сіз сөз сазын ерекшелеу үшін қойып тұрсыз. Ал енді сіз бүгінгі деген сөзді ерекшелегіңіз келсе, Бүгінгі біздің тақырыбымыз – сөз сазы деп бүгінгіні ерекшелеп айтасыз. Енді кідірістің тағы бір қызметі, тіпті қызметі дейміз бе, бұл – эмоцияны білдіру. Сіз сөйлеп отырған шаршы топтың назарын сіздің айтып тұрған сөзіңізге қатысты эмоцияңызды көрсету үшін де неше түрлі кідірістерді жасауға болады. Осыны дұрыс пайдалана білу керек. 
«Кідіріс»:
· беріп жатқан ақпаратыңызды түсінуге;
· бөлім-бөліммен қабылдауға;
· назарды қайта өзіңізге аударуға;
· ойыңызды жинақтап алуға;
· маңызды ақпаратқа акцент қоюға көмектеседі.

1-тапсырма.
Кітаптағы мәтінді оқу кезінде 1 минут тоқтап, әр сөзіне кідіріс жасап, оқыңыз.

2-тапсырма. Аудитория алдында болсын не сахнаға шығып 
10 секунд пауза ұстап барып қана, тақырып қозғаңыз.

3-тапсырма. Кідірісті қолдана отырып, аңыз-әңгіме не ертегіні оқып, 1 минут видеоға түсіріңіз.

Тақырып №9. Интонация анықтамасы және сөйлеудегі орны 
[image: D:\Документы 12\Desktop\English.jpg]                  Интонация түрлері
         Интонация (лат. intono – қатты сөйлеймін) – сөз, сөйлем, тұтастай мәтінді айту барысындағы айтылым ерекшеліктерінің жиынтығы. Айтылым сипаттамасына дауыстың тоны (оны дыбыстаудың жоғарылық деңгейі), сөйлемнің көтеріңкілігі мен тембірі (дыбыстық бояу), дыбыстау күші (сөйлемнің қарқындылығы), сөйлеу темпі (айтылу жылдамдығының дәрежесі), мелодия (дауыстың көтерілу және бәсең деу кезектестігі), физиологиялық, логикалық, эмоционалдық кідірістер, екпіннің түрлері жатады. Интонациялық нормалар айтылым және екпін нормаларымен бірге сөйлеудің фонетикалық (дыбыстық) негізіне кіреді. Кез келген сөйлем айтылу барысында белгілі бір интонация арқылы жүзеге асады. 
Интонацияның құбылып отыруы оның төрт құрамдас бөлшегіне байланысты: дауыстың негізгі тоны (дауыс тербелісі неғұрлым жиі болса, негізгі тон да соғұрлым жоғары болады), дауыс қарқындылығы (дауыс тербелісінің амплитудасы мен қуаты неғұрлым көп болса, оның қарқындылығы да соғұрлым артады), дыбыстау ұзақтығы (уақыт бірлігінде мейлінше көп дыбыс шығарылса, олардың ұзақтығы мейлінше қысқа, ал сөйлеу темпі жылдам болады), тембрдің айқындылық деңгейі, нақтырақ айтқанда дыбыстардың сапасы (артикуляция қуаттырақ болған сайын тембр мен сөйлеушінің эмоциялық күйіне, мәселен ашулануына, қуануына, таң қалуына,  өкінуіне байланысты туындайтын өзгерістер айқындала түседі). Сөйлеу барысында интонацияны дұрыс қоймау мағынаны көмескілендіріп, айтушының ойын тыңдаушының дұрыс түсінуіне кері әсерін тигізеді. Интонацияның мағынаны дәл жеткізудегі мүмкіндіктері көп. Бұл мүмкіндіктер мәнерлеп сөйлеу, сөйлеу мәдениетінің заңдылықтары арқылы реттеледі. Лексика-семантикалық құралдар мағынаның бір ғана қырын ашса, интонация арқылы айтушының тұтас ойы айқындалады. Сөйлеу барысында интонация сөйлем үзінділерінің, тұтас сөйлемнің немесе мәтіннің мағынасынан хабардар етудегі аса маңызды құрал болып табылады. Сөйлеушінің ойын дәл ұғу үшін интонацияның әсері ерекше. Айтылым барысында сөйлем логикалық екпін түсетін бірнеше мағыналық бөліктерге бөлінеді. Логикалық екпін сөйлемнің ритмикалық бөліктерінің ішіндегі анағұрлым маңызы бар сөзге түседі. Өзінің алдына қойылып отырған семантика-стилистикалық тапсырмаға байланысты сөйлеуші автор өз сөзінің темпін реттеп, оны мағыналық бөліктерге бөледі, мағыналық бөлікті жеткізгісі келген ойына сәйкес ұзартады немесе қысқартады, сөздердің орналасу тәртібін сақтайды немесе инверсияны қолданады. Прозалық және поэтикалық туындылардың интонациялық бояуы әртүрлі болып келеді. Ауызекі сөйлеу мен ауызша көпшілік алдында сөйлеу барысында да, сөйлеушінің  қолданатын интонациялық реңкі әртүрлі болып келеді. Сөйлеу барысында интонацияның адресанттың адресатқа жеткізем деген ойымен тығыз байланысты екенін естен шығармағанымыз жөн. Қазіргі кезде, әсіресе, дикторлар орыс, ағылшын тілділердің  интонациясымен сөйлеп, қазақ тілінің табиғи әуезділігін, содан туындайтын әсерлілігін бұзып жүр. А.Байтұрсынұлы тіл әуезділігінің екі түрін көрсеткен: сөз әуезділігі және сөйлеу әуезділігі. Сөздің әуезділігі ішіндегі дауысты-дауыссыз дыбыстар оңтайлы орындауына байланысты болса, ал сөйлеу әуезділігі буын екпіні мен сөз екпіні қолайлы орналасуынан болады. Тіл әуезділігін сақтау сөйлеушінің тіл мәдениетінің деңгейін көрсетеді.

Интонация анықтамасы және сөйлеудегі орны
Интонация дауысымыздың әдемі шығуына, бір деммен тоқтамай бір сөйлемді аяғына дейін жеткізуге көмектеседі.
Интонацияны жақсарту үшін, арнайы жаттығулар бар. Бірақ оған кіріспес бұрын, дауысыңыздың өзгергенін бақылау үшін, алдымен дауысыңызды диктафонға жазып алыңыз.

1-жаттығу: Май шамды алып, оты өшіп қалмайтындай, асықпай үрлеу. Кемінде 10 рет. (Өрт қауіпсіздік ережелерін сақтаңыз!)
2-жаттығу: 10 рет есінеу.
3-жаттығу: 10 рет «ааа» дыбысын төменнен жоғары, жоғарыдан төменге, ауызымызды ашпай айтып шығу.
4-жаттығу: Алдыңғы жаттығуға ұқсас, бірақ «ага» сөзін он рет төменнен жоғары, жоғарыдан төменге дауыстап айту.
      Барлық жаттығуларды жасап болған соң, диктафонға айтқан мәтінді қайталап қайтадан айтыңыз.


Тақырып №10. Дауыс және оның өзіндік бояуы

[image: https://blog.wikium.ru/wp-content/uploads/2022/02/shutterstock_1428070835.jpg]
Дауыс сөйлеуші адамның сөзін, өзіндік үнін, көңіл күйін тыңдаушыға бағыттап отырады.
Дауыстың есептелуі физиологиялық әрекеттің нәтижесі. Адам сөйлеуге ыңғайланғанда тыныс алу мүшесі арқылы ауа жұтады. Осы кезде өпкі кеңейіп, сөйлей бастасымен өпкедегі ауа сыртқа қарай шығуға бағытталады. Өкпеден қайтқан ауа тамақтағы дауыс шымылдығының аз-кем тосқауына кездеседі. Себебі дауыс шымылдығы дегеніміз тамақтың ішкі жағында кеңірдектің екі жағынан бір-біріне қарсы біркен жиырылмалы ет. Ол бірде керіліп, бірде жымдасып тұрады. Өкпеден ауа қайтқанда осы дауыс шымылдығы керіліп тұрса, діріл пайда болып үн шығады.
Ал дауыс шымылдығы жиырылып тұрса, діріл пайда болмай, үн яғни дауыс шымылдығының керіліп жиырымынан шыққан үн таза дауыс деуге болмас еді. Енді ол қуыс мүшелеріне түседі. Онда мұрын қуысымен ауыз қуысындағы дыбыстау мүшелерінің күшейткіштеріне тікелей байланысты болады. Себебі, мұрын қуысындағы кеңсіріктің, ауыз қуысындағы кішкене тілдің, таңдайдың, тістің, жақтың тағы басқалардың дыбыс орналасуы, түзу болуы, дауыстың дұрыс шығуына мол әсер етеді. Мысалы, кеңсіріктің, кішкене тілдің өз орнынан сәл ауытқуы, қисаюы, ауруға ұшырауы дауысты бұзады. Біз өмірде сиректе болса естіп жүретін «маңқа», «мыңқылдап сөйлейді», «даусы қарлығып қалыпты», т.б. деген сөздер осы дауыс күшейткіштерінің қызметі мен дауыс шымылдығы ауруға ұшыраған жағдайда болады. Кейде дауыс кеңістігінің ауруға ұшырауына байланысты дауыста сырыл пайда болады. Сондықтан әркім өзінің дыбыстау мүшелелірінің атқаратын қызметін жете түсініп, оның гигитеналық жағдайына ұқыптылықпен қарауы керек.
 Әр адамның өзгеге ұқсамайтын өз дауысы болады. Алайда, сиректе болса ұқсас дауыстылар да кездеседі. Соның өзінде өзіндік өзгешелігі болады. Барлық ортақ табиғи негізгі дауыспен қатар, әрбір адамда қосымша дауыс сарыны және обертондар болады. Сол обертондар арқылы адамның жеке дара өз дауысы жасалынып, үн таза шығады.
          Дауыс белгілі жаратылыс заңдылығымен бірде төмен, бірде жоғары, бірде орташа қалыпта сан рет алмасып, жылыстап қайталанып отырып сөйлей әуенін түзейді.
Дауыс түрлері:
1. сыбыр дауыс
2. транс, медитация дауысы
3. өзіндік дауыс
4. оратордың дауысы
5. супер дауыс

1-тапсырма. Поэзия, өлеңді әр түрлі дауыста оқығаныңызды видеоға түсіріңіз.
2-тапсырма. Кез келген мәтінді әр түрлі эмоциямен оқыңыз.
3-тапсырма. Өзіңізге ұнайтын әнді шырқап, видеоға түсіріңіз.

Көпшілік алдында сөйлеуде ескерер 8 қағида
Жұрт алдында сөйлеудің де өзіндік қағидалары болады. Тыңдаушыларды еліктіре білу, олардың назарын аудара алу – бұл өзіңе жүктелген міндеттің басты шарты.
Жұрт алдында жақсы сөйлеудің ең негізгі шарты – дайындық. Алдымен жоспар түзіп алған дұрыс. Жоспарда қамтылуға тиісті мәселелер реттелген тақырып күйінде жазылады. Одан кейін сол жоспар бойынша баяндаманың тезисі жасалады. Онда айтылуға тиісті жайлардың негізгі қағидалары, мазмұны тұжырымдалғаны абзал. Онымен қоса жұрт алдында сөйлеуші мына қағидаларды да ескергені құба-құп.
1. Жұрттың бәріне белгілі жайларды тәптіштеп айта беру жөнсіз. Нәрсіз, дәмсіз сөйлемеген жақсы. Нәрсіз сөз көбінесе өзі жақсы білмеген жайды баяндаудан анық байқалады. Міне, сондықтан көп қателеседі.         
2. Өзін өзгеден артық санап, дауласып, мақтана сөйлеген адамның айтқаны далаға кетеді. Тыңдаушылар ондайды қабылдамайды, сөзіне күле қарайды. Мен белгенді тыңдаушыларым білмейді, олар білімсіз дегендей пиғыл білдіріп, білгішсініп, мақтана сөйлеу жұртты теріс қаратады.             
3. Сөйлегенде, әрбір сөз анық, дәл, айқын естілетін болсын. Сөйлеушінің даусы құбылмасы әрі жайлы болуы тиіс. Сөз әуенінен байсалдылық, сенім, табандылық, қайрат сезінетін болсын.
4. Ойды жеткізудің тілден тыс элементтерін, атап айтқанда, ым, ишара, мимика, понтомимика, дауыс күші, дауыс темпі т.б. жақсы меңгеруге қажет.
5. Жұрт алдында сөйлеуші қағаздан көзін алмай қатып қалмай, тыңдаушылардың жеке тобына, жеке кісілерге көз жіберіп отырған мақұл. Сонда тыңдаушы да соған қарайды, сөзіне назар аударады.
6. Сөзді әбден жауыр болған сөздерден бастаған болмайды. Ой-пікірді әдеби тілге тән сөздермен, әсерлі де қызықты етіп жеткізуге тырысу қажет. Сөз арасында мақал-мәтелді, нақыл сөздер мен қанатты сөздерді келтіре отырып сөйлеу нәтижелі болмақ. 
7. Айтылатын ой қысқа да нұсқа, тұжырымды болсын. «Аз сөз алтын, көп сөз көмір» деген мақалды басшылыққа алған мақұл.
8. Сөйлеу жүйелі болуы тиіс. Жүйелі сөздің арқауы, өзара тығыз байланысты желісі болды. Сөйлем мен сөйлем арасында, ой мен ойдың арасында табиғи байланыс болмаса, тыңдаушы ондай сөзден қанағат ала алмайды.

Тақырып №11. Дикция – дұрыс сөйлеудің басты кілті 
[image: D:\Документы 12\Desktop\dikciya-2.jpg]1-тапсырма. Мәтінді оқып, баяндап беріңіз.
Дикция дегеніміз – дыбыстарды айта білу. Бұл дыбыстарды дұрыс, түсінікті және анық айту, барлық дыбыстардың айтылуындағы айқындылық дәрежесі, сөздердің дұрыс айтылу тәсілі. Дикция – сөйлеу мәдениетінің негізі, шешендік өнердегі міндетті шеберлік. Дикция өнер саласында жұмыс жасайтын адамдар үшін өте маңызды: актерлер, әншілер, риторлар, ойын-сауықшылар. Бұқаралық ақпарат құралдарында – дикторлар мен тележүргізушілер және әуе және теміржол компаниялары диспетчерлері арасында. Жақсы дикция білім беру саласында жұмыс жасайтын адамдар үшін маңызды: тәрбиешілер, мұғалімдер, оқыту-шылар.
           Дикция – белгілі бір сөздердің (және жалпы сөйлеу тілінің) айтылуының айқындылығы болса кейбір адамдарда «жаман дикция бар» деп айтады; бұл адамның дұрыс сөйлемейтінін (немесе оқитынын), сүрінетінін, анық сөйлемейтінін немесе кейбір әріптерді жұтып (айтатын),  дөрекі сөйлескенде, ол ұсқынсыз сөйлейтіндігін білдіреді. Қоғамның жалпы нормаларына сәйкес адамның дыбыстарды дұрыс айту қабілетін анықтайтын нәрсе. Егер адам сөйлеу сөздерін (дыбыстарды) анық, әдемі және т.б. айтса, онда біз бұл адамның жақсы дикциясы бар деп сенімді түрде айта аламыз.
         Сөздердің, сөз тіркестерінің, әріптердің, интонацияның айқын айтылуы. Мұның бәрі сөйлейтін тілдің ережелеріне сәйкес болуы керек. Телекөрермендер мен радиоқұжаттарға арналған дикция әсіресе маңызды. Радионы тыңдаған немесе телешоуды қарайтын адам, баяндамашы айтқан нәрсені нақты тыңдай білуі керек. Адамның сөйлеу дыбыстарын қоғамның жалпы нормалары қабылдағанынша дұрыс қабілеттерін анықтайтын ұғым. Мұндай адамдар туралы айта алмау үшін сізге дыбыстарды екпінсіз және еш ойланбастан анық айту керек. Мүмкін тіпті бұл сөздің сөзінен де шығар диктант яғни дыбыстарды айту. Мұндай мамандық тіпті бар – диктор, онда жақсы дикцияға ие ғана қабылданады.
Жалпы қорыта айтқанда дикция –латын тілінен аударғанда, «айтылу» деген мағынаны білдіреді және тіл тазалығы, сөздің анық, дұрыс айтылуы деген мағынаға ие.
Анық, таза сөйлеу дәрежесіне жету «артикуляцияның», яғни дыбысталу мүшелерінің қызметіне байланысты. Оған: ерін, тіс, иек, жақ, тіл жаттығуларын жасау арқылы кемшіліктерін жоюға болады. Сөз техникасы – дикция, орфоэпия, дем. Орфоэпия – грек тілінде «әдеби тілді бұрмаламай, дұрыс сөйлей білу» деген сөз.
Сөздердің жазылуы мен айтылуы бірдей бола бермейді. Сөйлеу кезінде немесе дауыстап оқу кезінде сөздер бір-бірімен үндесіп, үйлесіп жатады. Сол үйлесімділік үшін кейбір сөздердің бір-екі дыбысын сындыруға, өзгертіп айтуға тура келеді. Мұндай үйлесімділік – тілдің ғасырлар бойғы қалыптасқан табиғи қасиеті. Дыбыс жүйесінің табиғатын, дыбыстардың бір-біріне әсер ету заңдылықтарын жете білу – сауатты сөйлеудің кепілі. Демді алу, яғни тыныс алу – дыбыстың күш-қуаты, күре тамыры, сөздің тірегі. Сондықтан, сөзге қатысты мамандар демді кәсіби түрде меңгеруі, дауыстың сүйкімді, құлаққа жағымды естілуі, ырғағы – дұрыс тыныс алу заңдылықтарына байланысты. Актерлардың, дикторлардың дауыс және сөйлеу аппараттарын жаттықтырып тәрбиелеуде, ұзақ жылдар бойы қызмет етуін сақтап қалуда тыныс, яғни дем жүйесінің атқаратын жұмысы, қаншалықты қажет екендігі белгілі.
Дикция – бұл сөзді анық әрі дұрыс айту; фонем мен морфем, сөз бен тірестерді өзгелерге түсінікті жеткізу. Жақсы дикция кекштену, әріп немесе сөзді дұрыс айтпау секілді кемшіліктерсіз болады. Дикцияның дұрыс болуы барлық адам үшін маңызды. Себебі, келіссөздер жүргізу, әңгіме-дүкен құрған кезде сіздің сөзіңіздің өтімді болуы тікелей дикцияға байланысты. Дикцияны қалыптастыру үшін не істеу керек? Практикалық психология университетінде бұған арнайы жаттығулар бар. Тыңдаушылар бұл жаттығуларды жыл бойына қайталауы керек.

Дикция жақсартудың амалдары
Қалам тістеп сөйлеңіз. Кез келген қаламды қатты тістеп тұрып сөз немесе сөз тіркестерін 10-15 рет қайталау қажет. Сосын қаламды алып, сол сөздерді тағы қайталаңыз. Айырмашылықты бірден сезінесіз. Жақ, тіл, ерін босаған соң анығырақ сөйлей бастайсыз. 
Бұдан кейін жаңа сөздермен жаттығыңыз. Бұл үшін кез келген мәтін немесе өлең жолдарын алуға болады.
Мұндай жаттығуды артикуляцияны жақсарту үшін жасайды және 2-3 минут арнасаңыз жеткілікті.

Жаңылтпаштармен жаттығу
Жаңылтпаштарды дұрыс айтып үйрену керек. Алдымен жай жылдамдықпен айтып шығыңыз. Барлық дыбыстар мен әріптерді анық дыбыстаңыз. Әрі қалай жылдамдық қосыңыз. Барлығын дұрыс айтқан соң қиынырақ жаңылтпаштарға ауысыңыз. Жаттығуды ауырлатудың бір жолы – ауызға жаңғақ салып жаңылтпаш айту. «Карнавал» фильмінің әртісі дәл осы тәсілмен жаттыққан. Бұл жаттығу үшін кез келген сізге түсінікті тілдегі жаңылтпаштарды таңдауыңызға болады.

Өзіңізді тыңдаңыз
Барлық адамдар өз дауыстарын бейне немесе дыбыс жазбаларынан тыңдаған соң оны жақсартқысы келеді. Өз дыбысыңызды тексеріп, бақылауда ұстау үшін дыбыс жазу құралдарын қолданыңыз. Деміңіз ең ұзақ сөйлемді айтуға жету үшін диафрагманы жаттықтырыңыз. Бұл үшін демді алу және шығару барысында дауысты дыбысты деміңіз таусылғанша созып айтыңыз. Дауысты дыбысты 25 секундқа созып айту сізге қиындық тудырмаған кезде дауысыңызды жоғарылата түсіңіз. Тағы бір әдіс – шар үрлеу.
Бұл жаттығуларды асықпай, барлық әріптерді дұрыс дыбыстап орындау қажет:
Би-би-би-б; бэ-бэ-бэ-б; ба-ба-ба-б; бо-бо-бо-б; бу-бу-бу-б; 
бы-бы-бы-б.
Ди-ди-ди-д; дэ-дэ-дэ-д; да-да-да-д; до-до-до-д; ду-ду-ду-д; 
ды-ды-ды-д.
Бги-пки; бгэ-пкэ; бга-бка; бго-бко; бгу-бку; бгы-бкы;
Пки-бги; пкэ-бгэ; пка-бга; пко-бко; пку-бгу; пкы-бгы;
Фстри-вздри; фстрэ-вздрэ; фстра-вздра; фстро-взтро; фстру-вздру; фстры-вздри.
Осы тіркестердегі сөздер орынын ауыстырып бірнеше рет қайталап көріңіз. 
 Грек жаңғағымен жаттығулар:
1. Екі грек жаңғағын аузыңызға салып, дауыстап кітап оқу.
2. Бір грек жаңғағын тіліңіздің үстіне қойып, кітап оқисыз.
3. Бір грек жаңғағын тіліңіздің астына қойып, кітап оқисыз.
4. Бір грек жаңғағын тісіңіздің артына қойып, кітап оқисыз.
Артикуляциялық жаттығулар:
1. Ернімізді алға қарай барынша шығарып, кейін тістеріміздің барлығы көрінетіндей жымиямыз.
2. Тілімізбен тістеріміздің маңайында айналамыз.
3. Тілімізбен екі ұртымызға кезекпен салмақ саламыз.
4. Екі ұртымызға кезекпен ауа жинаймыз.
5. Тілімізді тістеп-тістеп шығарамыз және кіргіземіз.
6. Тілімізді тістеу арқылы шайнаймыз.
7. Тіліңізбен тістеріңіздің ұшына тиіп шығыңыз.
8. Жақтарыңызды қозғалтыңыз.
9. Ерніңізді шошайтып айналдырыңыз.
10.  Бетіңізді уқалаңыз.

Тақырып №12. Эмоциямен жұмыс, мимика қолдану
1-тапсырма. Мәтінді оқып, баяндап беріңіз.
[image: ]        Mимикpия (гpeк тілінeн ayдapғaндa mimiкos – eліктey) – 1) бacынaн өткeн ceзімдepгe, эмoциялapғa, көңіл-күйгe cәйкec бeт бұлшықeттepінің экcпpeccивті қимылдapы; 2) ceзім мeн oйды бeт бұлшық eттepінің қимылдapымeн жәнe coғaн cәйкec ыммeн білдіpy өнepі. Coндықтaн мимикaны ceзім тілі дeп aтaйды.
          Oл қyaныш, aшy, мұң, peніш, зeйін т.б. білдіpe aлaды. Eгep aдaм бaқытты бoлca, бeтінің бұлшық eттepі қoзғaлa бacтaйды, бapлық epeкшeліктepі жoғapы көтepілeтін cияқты. Mұpын-epін қaтпapлapы күpт өзгepeді, мұpынның қaнaттapынaн дoғaлы түpдe aлшaқтaйды, aлдымeн cәл жoғapы, coдaн кeйін төмeн қapaй. Aшy ceзімі мaңдaйдың түйілyін, қacтapды жылжытaтын бұлшықeттepдің жиыpылyын, пиpaмидaлық бұлшықeтті жәнe көздің aйнaлмaлы бұлшықeтінің жoғapғы бөлігін білдіpeді. 
Басқалармен қарым-қатынаста мимика мен ым-ишара үлкен рөл атқарады. Олар сезімдерді нығайтуға, толық ашуға көмектеседі. Мимиканың көмегімен біз айтпайтын эмоцияларды білдіреміз. Біздің денеміз өте жасырын, біз бір нәрсені қалай айтқанымызды байқамай қалуымыз мүмкін, ал дене тілі мүлдем басқа нәрсені көрсетеді. Оны байқамай, жасырын ниетімізді, айтылмаған сөзімізді сыртқа шығарамыз. Біздің денеміз кез келген сөйлеген сөздер мен тирадалардан гөрі шешен. Тәжірибесіз адамға әңгімелесушісінің қайда және қалай алдағанын анықтау қиын болады. Бірақ мимика мен ым-ишара тақырыбымен таныс адамдарға жағдайды түсіну және оны бақылауға алу мүмкіндігі беріледі. Бет әлпеттері мен қимылдары бір-бірімен өте тығыз байланысты, сондықтан олар әрқашан бір байламда қарастырылады. Бұл сөз тіркестерін ым-ишара және мимика тақырыбына алғаш рет тап болған адамдар үшін түсіну қиын. Қарапайым тілмен айтқанда, бұл психологияның осы бөлімінің құрамдас бөліктері, олар мимика мен ым-ишараны көбірек түсінуге мүмкіндік береді. егжей-тегжейлі деңгей«құлағы күйіп тұр, демек ол өтірік айтады». Барлығы бір қарағанда әлдеқайда тереңірек және маңыздырақ. Қимылдан бас тарту – бұл әрқашан бірдей мағынаға ие қайталанатын қимыл. Мысалы, қолды айқастырып, ұстау. Оң жақ қол сол жақ қолдың үстінде жатса – реніш. Егер керісінше болса – қорғаныс позициясы. Дене тілін белгілі бір тапсырмаларға бейімдеу қабілетін сипаттайтын бөлім. Мысалы, ым-ишара арқылы берілетін жағымды сенімдер арқылы адам психикасына әсер ету. Қимылдардың эргономикасын үйрену – тиімдірек және тиімді қарым-қатынас жасаудың тамаша тәсілі. Бұл адамға ым-ишарамен және мимикамен әсер етуге мүмкіндік береді, бұл адамда бейсаналық түрде жағымды эмоциялар тудырады. Бұны алаяқтар пайдаланады. Мысалы, адамды өзіне ұнату үшін алаяқ анекдот немесе қандай да бір жағымды, күлкілі оқиғаны айтып жатқанда оның қолын ұстайды. Осылайша, адам миы бұл қимылға оң жауап бере бастайды. Сосын алаяқтың өзін «айналдыру» туралы сөз болғанда, алаяқ абайсызда адамның қолын қайтадан ұстайды, оның санасында босаңсу мен позитивтілік оятады. Бұл алаяқтық жасауды жеңілдетеді, өйткені босаңсыған адам бір нәрседен күдіктене бастайды. Оның миы психологияға алданып қалды. Белгілі бір мағынаны көрсететін бірнеше қимылдарды есте сақтау керек. Мысалы, диалог кезінде әңгімелесуші басының артқы жағын тырнап алса, бұл оның сіздің сөздеріңізге сенімді емес екенін және күмәндануды білдіреді. Мұндай мысалдар өте көп және олардың көпшілігі үнемі есте сақталуы керек. Мимика мен ым-ишараны дұрыс түсіндіру әңгімелесушінің барлық құпиясын білуге, жан дүниесіне үңілуге ​​ғана емес, сонымен бірге ол оны жасыруға тырысса да, оның көмекке мұқтаж екенін түсінуге мүмкіндік береді. Бұл жағдайда сіз дұрыс сөздерді табуға және мәселені бірге шешуге тырысуға болады.
Ұсақ бөлшектерді байқай білу қабілетін дамыту. Бұл қабілетсіз мимика мен ым-ишараның басым суретін түсіндіру мүмкін емес. Бір байқамаған қимыл дене берген сигналдардың бүкіл мағынасын түбегейлі өзгертуі мүмкін. Сондықтан, егер біз басқа адамның дене тілін дұрыс түсінгіміз келсе, біз ұсақ-түйектерге мұқият болуымыз керек.
Өзін-өзі дамыту – бұл мимика мен ым-ишара психологиясын зерттеу кезінде қосымша бонус. Адам өзін де, өзгені де тануға үйренеді, бір нәрсені терең зерттейді, өзіне пайдалы нәрсе алады.
2-тапсырма. Берілген тест тапсырмаларын орындаңыздар. 

1. Сіздің ойыңызша, мимика мен ым-ишара ... 
адамның осы нақты сәттегі жағдайының өздігінен көрінуі - 2;
сөйлеуге қосымша – 4;
біздің түпсанамыздың сатқындық көрінісі - 3.

2. Әйелдерде мимика мен ым-ишара тілі ерлерге қарағанда мәнерлі деп ойлайсыз ба?
Иә 1;
жоқ - 3;
білмеймін - 0.

3. Жақын достарыңызбен қалай амандасасыздар?
«Сәлем!» деп қуана айқайлайсыз - 4;
шын жүректен қол алысасыз - 4;
бір-біріңізді жеңіл құшақтайсыз - 3;
ұстамды қол қимылымен сәлемдесу – 2;
бір-бірінің бетінен сүю - 4.

4. Сіздің ойыңызша, қандай мимика мен ым-ишара бүкіл әлемде бірдей мағынаны білдіреді? (екі жауапты таңдаңыз).
бастарын шайқағанда - 0;
бастарын изеп тұрғанда – 0;
көзді қысқанда - 0;
күлгенде - 1.

5. Дененің қай бөлігі «ең экспрессивті»?
аяқ - 1;
қол - 2;
иық - 3.

6. Сіздің пікіріңізше, бетіңіздің қай бөлігі көбірек әсерлі? (Екі жауапты таңдаңыз).
маңдай - 2;
қас - 1;
көз - 3;
мұрын - 2;
ерін - 3;
ауыз - 2.

7. Дүкен витринасының жанынан өткенде, айнадан ең алдымен өзіңізде не байқадыңыз?
киіміңізді- 1;
шаш үлгісін - 3;
жүрісіңізді - 2;
ештеңе - 0.

8. Егер біреу сөйлесіп немесе күліп отырып, аузын қолымен жиі жауып тұрса, сіздің ойыңызша бұл:
оның жасыратын нәрсесі бар - 3;
ол тістерінен қысылады - 1;
ол бір нәрседен ұялады - 1.

9. Әңгімелескен кезде ең алдымен не нәрсеге көңіл бөлесіз?
көзіне - 3;
ерніне - 2;
қолына - 2;
тұрысына - 1.

10. Егер сізбен сөйлесіп жатқан сұхбаттасыңыз басқа жаққа қарайтын болса, бұл сіз үшін ненің белгісі?
адалдық - 3;
өзіне деген сенімсіздік - 2;
жинақтық - 1.

11. Типтік қылмыскерді сыртқы түріне қарап тануға болады ма?
иә - 0;
жоқ - 3;
білмеймін - 1.

12. Сізде адамның сөздері оның мимикасы мен ым-ишарасынан байқалатын «сигналдарға» сәйкес келмейтіндей әсер қалдырады. Неге көбірек сенесіз?
сөздер - 0;
«сигналдар» - 4;
ол жалпы сізде күдік тудырады - 3.

13. Сіздің қорқынышты детективтік фильмді жалғыз көргендегі эмоцияңыз
тыныш көремін - 4;
қатты эмоцияға берілемін - 0;
ерекше қорқынышты көріністер кезінде көзімді жұмып аламын - 1.

14. Сіз өзіңіздің мимикаңызды басқара аласыз ба?
иә - 0;
жоқ - 2;
тек жеке элементтерін - 1.

15. Қалай ойлайсыз, біздің ым-ишараларымыздың көпшілігі...
біреуден «қарап», жаттап алған – 2;
ұрпақтан-ұрпаққа жалғасып келе жатқан – 4;
табиғатымыз бойынша бізге тән – 0.

16. Егер адамның сақалы болса, бұл сіз үшін қандай белгі? 
еркектік - 3;
адамның бет әлпетін жасырғысы келетіні – 2;
қырынуға жалқаулығы – 1.

17. Көптеген адамдар беттерінің оң және сол жақтары бір-бірінен ерекшеленетінін айтады. Сіз мұнымен келісесіз бе?
иә - 4;
жоқ - 0;
тек егде жастағы адамдарда - 2.

56-дан 77 ұпайға дейін: Браво! Сізде керемет интуиция басқа адамдарды түсіну қабілеті, байқағыштық пен қабілет бар. Бірақ сіз өз пайымдауларыңызда осы қасиеттерге тым қатты сенесіз, сөздер сіз үшін екінші орында. Егер олар сізге күлсе, сіз олардың сізге сүйіспеншілігін білдіретініне сенуге дайынсыз. Сіздің «сөйлемдеріңіз» тым асығыс. Мұны түзетіңіз және сізде адамдарды жақсы түсінуді үйренуге барлық мүмкіндіктер бар. Бұл жұмыста да, жеке өмірде де маңызды, солай емес пе?
34-тен 55 ұпайға дейін: Басқа адамдарды көру сізге белгілі бір ләззат береді және сіз олардың мимикасы мен қимылдарын жақсы түсіндіресіз. Бірақ сіз бұл ақпаратты нақты өмірде қалай пайдалану керектігін әлі білмейсіз, мысалы, басқалармен дұрыс қарым-қатынас құруды. Сіз өзіңізге айтылған сөздерді сөзбе-сөз қабылдап, оларды басшылыққа алуға бейімсіз. Интуицияны дамытыңыз, сезімдерге көбірек сеніңіз!

11-ден 33 ұпайға дейін: Сізге адамдарды дұрыс бағалау өте қиын. Бұл сіздің оған қабілетсіздігіңіз емес, тек сіз оған ешқандай мән бермегеніңізде. Назарыңызды айналаңыздағы адамдардың кішкентай қимылдарына әдейі аударуға тырысыңыз, бақылау дағдыларын жаттықтырыңыз. Тән – жанның қолғабы деген мақалды есте сақтаңыз. Өзгенің жанын аздап түсіну – жалғыздықтың тұзағына түспеу деген сөз.

Тақырып №13. Бата мен тілек
[image: D:\Документы 12\Desktop\Без названия.jpg]1-тапсырма. Мәтінді оқып, өз ойларыңмен бөлісіңдер. 
Бүгінгі таңда уацап желісінде ең көп таралатын видеолардың көш басында тойда бата-тілек айтамын деп мазақ болған адамдар тұр. Жасы елуді еңсеріп, алпысты алқымдап қалған адамдар бата беріп болған соң «сол үшін алып қояйықты» автоматты түрде байқамай айтып қалатыны шындығында күлетiн емес жылайтын мәселе. «Қарнымның ашқанына емес, қадірімнің қашқанына жылаймын» демекші, ондай адамдарды көріп аяйсың. Себебі олар да бір шаңырақтың егесі. Самайына қырау түскен шағында әлеуметтік желіде мазақ болып жүрген әкесін көргенде ол адамдардың бала шағасы мен немере-шөберелері кандай күйге түсті десеңізші. «Даналық қарттықпен бірге келмейді, кейде қарттық жалғыз өзі келуі мүмкін» деп осындайды айтса керек.
Керісінше, бір батасы екіншісіне ұқсамайтын кеудесі қазына кемеңгер адамдар да жоқ емес.
 «Жақсы сөз – жарым ырыс» деп текке айтпаған. Адамның адамдығын тiлеуiне, пейiлiне қарап өлшейтін қазақ баласы айтылған сөзге, тiлеген тiлекке, берілген батаға ерекше мән берген. Сондықтан той-томалақта, келелi жоралғыларда бiр-бiрiне тiлек тілеп, қадiрлi қариядан бата алу ықылым заманнан дәстүрiмiзге айналып, тұрмыс тiршiлiгiмiзбен бiте қайнасып келеді.
 Батаны кімдер береді? Батаны жасы үлкен, сөзге шешен, сыйлы адамдар береді. Қазақ халқында бата берудің өзіндік орны мен жолы, жөні бар. Батаны халық арасында (қонақтар ішінде) үлкен адам болмаса, көптің рұқсатымен, жас болса да бас боларлық жолы, жөні бар адам береді. Ерлер отырғанда әйел бата бермейді. Әйелдер арасында сөз білетін бір ер бала отырса, әуелі сол бата беруге тиісті. Халқымызда батырларға, билерге ардақты аналардың да бата берген кезі көп. Және де қуаныш пен тойдың ретіне қарай соған лайықты бата беріледі. Қазақта ұлы үйленгенде атасы, ол болмаса, сол әулеттің үлкені, әкесі бата беруге тиіс. Той иелерінің қалауымен екі жасқа бата беруді басқа да үлкен кісілерден сұрауға болады.
Әдебиет әлемінде бата мен тілектің ара жігін ажыратып жатқанымен негiзгi миссиясы бiр деп ойлаймын. Дұға етіп, береке тілеп, жақсылық шақыру. Батаның да, тілектің де ең жақсысы – әдемі айтылғаны емес, оның кабыл болуында. Иә, кейбіреулер төрт аяғын тең баскан тұлпар секілді ұйқасты, ырғақты керемет бата беруі мүмкін. Тіпті жұрт таңғалып, жазып алатын баталар болады. Бірақ ол жаттанды батаны үйреншікті тілімен ғана айтып отыруы мүмкін. Ал бата да, тілек те, дұға да қабыл болуы үшін жүрек те араласуы керек. Яғни шын жүректен айтылуы тиiс. Сіздің батаңыз «Шаңырақтарына жақсылық берсін!»«Құдай сендерді тіл-көзден сақтасын!»деген сияқты карапайым ғана жақсы сөздерден құралуы мүмкін. Сіз оны шын жүректен айтсаңыз, ұйқасы бар, буын-бунағы сақталған әдемі баталардан әлдеқайда артық. Қазақ ақынжанды халық болғаннан кейін ұйқастырып берілген бата, өлең түрінде айтылған ақпараттың кез келген түрі халыққа тез жатталып, кеңінен тарайды. Қазаққа насихат , бір ауыз қара өлеңмен айтсаң да түсінікті болады. Бірақ бұл дегеніміз беретін батаңыз міндетті түрде өлең формасында болсын деген сөз емес.
Ежелде Құнанбай атамыз қасиетті қажылық сапарына аттанар сәтте Сыр бойындағы әйгілі діндар, молда Қалжан ахуннан бата сұрапты: «Ау, шырағым Қалжан, баратын жеріміз алыс. Сен бізге шариғаттан үлкен өнеге айттың, Алла разы болсын! Бізге батаңды бер! Және батаны берген кезде «менің сүйегім Меккеде қалсын» деп бересің. Иләһи, әмин?» – дейді. Таңнан кешке дейін Құнанбайдың бүкіл сұрағына мүдірместен жауап беріп отырған Қалжан ахун ұмтылып барып, іркіледі. Батада «өл» деген жүрмейді. Меккеде жан тапсырыңыз деп өлім тілеуге тілі бармайды. Ал Құнанбай «сүйегім Меккеде қалсын» деп бата бер дейді. Бұған Қалжан ахун іркіліп қалған кезде қасындағы Бозжан ағасы: «Ау, шырақтарым, бұған кідірген жарамас. Бұл батаны біз берейік. Ер тілегі болса, өлсін, ел тілегі болса, келсін», қатты риза болып, ұлы сапарға аттаныпты. Халықтын батасы деген екен. Бұған Құнанбай өте қабыл болып, Құнанбай қажы елiне аман-сау оралған деседi.
Ал сегіз серінің бірі Қаныш Сәтбаевтың әкесі Имантайға берген батасында ұлы елдің жүгін арқалайтын, ақылгөй болуын тілеп, ақ батасын берген. Батасы кабыл болып, Қаныш Сәтбаев атақты ғалым болған 
1991 жылы Н.Ә.Назарбаев та алғаш Президенттікке сайланып, таққа отыру рәсімінде ұлы Абайдың ұрпағы, халық ақыны, сөз білетін, жөн білетін дана ақсақал Шәкір Әбеновтің ақ батасын алған. 
«Шешендік өнер үлкен аудиторияларда сыналмайды» деген ұстанымды ұмытпаңыз. Кейде адамдар кішігірім курстан соң, кітап окып, тренингке қатысқан соң, бірден 500 адамдық аудиторияға дайынмын деп іштей алданып қалуы мүмкін. Бірақ сағы сынып қалса, келесі жолы тіпті, кішігірім аудиторияда сөйлей алмайтын күйге түседі. Сондықтан бата беруді өз әулетiңiздiң ортасында, дастархан басында айтып жаттығыңыз. Мәселен, бір әулеттін баласына бата беру рәсімінде айтылатын қарапайым ғана бір шумақ батаны назарларыңызға ұсынайын:
Қазыбектей халкыңның данасы бол, 
Қарабастай жұртынның бабасы бол.
Елін қорғап, дұшпанға соққы берген,
Үш жүздің Бөгенбайдай панасы бол!
Дәл осы шумақта айтылған батырлар мен билердің есімін өзіңіздің немесе бата сұраушының аймағынан шыққан текті адамдардың атын айтып берсеңiз де болады.
Ал жалпыға бата беруде немесе дастархан басында ас қайырғанда қаумалаған халық бата сұрап калса, төмендегі батаны жаттап алуыңызға болады.
Жомарттың қолын берсін,
Жортқыштың жолын берсін!
Имандының ғұмырын берсін,
Судың тұнығын берсін.
Асаудың арынын берсін,
Түнгі оттың жарығын берсін!
Асқар таудың паңдығын берсін,
Бұлбұл құстың таңғы үнін берсін.
Даланың жазықтығын берсін,
Гүлдің нәзіктігін берсін.
Теңіздің тереңдігін берсін,
Абыздың көрегендігін берсін!
Ұлдарың ұғымды болсын,
Қыздарың бұрымды болсын.
Тұлпарың дүбірлі болсын,
Сұңқарың тұғырлы болсын.
Осы әулеттің егесі
Үбірлі болсын, шүбірлі болсын.
Дүбірлі думан
Мерейлі мереке
Баршамызға жұғымды болсын.
Әумин!

Той тойға ұлассын,
Бақыт балаға ұлассын.
Өрісіңді өрт шалмасын,
Жүрегіңді дерт шалмасын!
Мезгілсіз келер өлімнен сақта,
Кездейсоқ келген келіннен сақта. 
Дауылдың көрінен сақта,
Жыланның зәрінен сақта,
Аяқ астынан келетiн
Бәле-жаланың бәрінен сақта!
Талаптымен тау астырсын,
Таланттымен таластырсын. 
Жамандардан адастырсын, 
Жақсылармен жанастырсын!
Әумин!
Жас жұбайларға бата:
Сезімнің пәктігін берсін,
Көңілдің ақтығын берсін,
Пейілдерің тарылмасын,
Есiктерiн жабылмасын,
Шаршап-шалдыққандар,
Төрлерiңе дамылдасын!
Көлденең кеселден сақтасын,
Күңкіл өсектен сақтасын,
Дау-жанжалдан сақтасын,
Достан көңiл калғаннан сақтасын! 
Шайтанның азғыруынан,
Елдің жазғыруынан сақтасын,
Асып-тасқаннан сақтасын,
Алшаң басқаннан сақтасын!
Тасқа тары өнгенше,
Таршылық көрмеңдер.
Мұзға бидай өнгенше,
Мұңшылық көрмеңдер!
Көкорайдай желкілдеп,
Желпілдеп тұрыңдар!
Сексенге келіп,
Селкілдеп тұрыңдар!
Әумин!

Сүндет тойға бата:
Сөз бастар ақын болсын,
Қол бастар батыр болсын.
Ел бастар көсем болсын,
Ауыз дуалы шешен болсын.
Елiне қорған болсын,
Дауылдан сактайтын,орман болсын.
Қатарыңның алды бол,
Бақытты бол, малды бол
Бақытыңа мастанып,
Бола көрме қанды қол!
Жас берсе, бірге бақ берсін,
Жарылқап тәуір нақ берсін.
Қайырыңды ел көріп,
Жомарт деген ат берсін.
Егер сіз үшін ұйқасқа құрылған, буын-бунағы бар өлең түріндегі бата-тілектерді жаттау киын шаруа болса, еш қам жемеңіз.
Үйде, дастархан басында, сондай-ақ қонаққа барғанда үй иесіне әрі дұға, әрі тілек ретінде мына сөздерді айтсаңыз болады: сөзбе-сөз жаттап алмасаңыз да, негізгі мағынасынан ажырамасаңыз және шын пейілмен айта білсеңіз жеткілікті:
 «Уа, Жаратушы ием! Пайғамбарымыз Мұхаммед с.а.у. сенен қандай жақсылықтарды тілесе, мен де сол жақсылықтарды тілеймін, қандай жамандықтардан сақта десе, мен де сол жамандықтардан сақтай гөр деп тiлеймiн!
        Уа, Жаратушы ием! Пайғамбарымыз Мұхаммед с.а.у. сенен қандай жақсылықтарды тiлесе, сол жақсылықтарды осы әулетке нәсіп ет. Пайғамбарымыз қандай жамандықтардан сақта десе, сол жамандықтардан осы әулетті сақтай гөр!»
Батаның да, дұғанын да ең көркемi осы емес пе?! Себебі адам баласынын не нәрседен бақытты болып, не нәрседен жүрегі тыныштық табатынын Адамзаттың Абзалы жақсы білген.
2-тапсырма. Сұрақтарға жауап беріңіздер.
1. Батаны не үшін береді?
2. Батаның қандай түрлері бар?
3. Батаның түрлеріне анықтама беріңдер?
4. Батаны кімдер береді?

3-тапсырма. Үш топқа үш түрлі батаның түрлерін (ақ бата, теріс бата, серттесу батасы) көркем әдебиет шығармаларынан тауып, жазыңыздар.





Тақырып №14. Студент жастардың жалпы мәдени деңгейін анықтау
	Анкета сұрақтары
	Таңдаған жауаптарының үлгі нұсқалары
	Саны, %

	1.Қолыңыз бос кезінде немен айналысуды жөн көресіз?
	а) оқу
ә) теледидар, видеофильмдер қарау
б) жолдастармен кездесу
в) дискотега бару
г) компьютерлік ойындар ойнау
ғ) театрларға, мұражайларға бару
д)жауаптардың өзге нұсқалары
	

	2. Сіз көп оқисыз ба?
	а) көп оқимын, соның ішінде классикаға ден қоямын
ә) көп оқимын, соның ішінде дедективке ден қоямын
б) көп емес, тек оқу әдебиетін
ғ) көп емес, тек оқу әдебиетін және болашақ мамандыққа байланысты әдебиеттер
г)өзге жауап нұсқалары
	

	3. Сіз көбінесе жалпы әңгіменің орталығынан табыласыз ба?
	а) иә
ә) жоқ
б) орташа
	

	4. Сізге бейтаныс адамдарға сұрақ қою немесе өтініш жасау арқылы қарымқатынас орнату жеңіл ме?
	а) иә
ә) жоқ
б) кейде
	

	5. Сізді жақсы әңгімешіл дегенді достарыңыз, таныстарыңыз тарапынан естідіңіз бе?
	а) иә
ә) жоқ
б) өте сирек
	

	6. Сізді кім деп есептейді?
	а) өте тіл табысқыш адам
ә) онша тіл табысқыш адам емес
б) үндемес
в) сәйкесті нормаға сай қарым-қатынас деңгейіндегі адам
	

	7. Қатынас жасауда сіз қиындық сезінесіз бе?
	а) иә
ә) жоқ
б) кейде
	



ІІ. Студенттердің алғашқы кезектегі шешен сөйлеу білу дағдыларын анықтау
	Анкета сұрақтары
	Таңдаған жауаптарының үлгі нұсқалары
	Саны,  %

	1.Әр түрлі ойларды жүйелеп, жинақтауда сіз жиі қиындық сезінесіз бе?
	а) иә
ә) жоқ
б) кейде
	

	2. Сіз өзіңізге керекті сөздерді таңдап, іріктеуде жиі қиналасыз ба?
	а) иә
ә) жоқ
б) кейде
	

	3. Егер де сізге жаңа сөздер кездессе, не істейсіз?
	а) оған ешқандай мән бермейміз
ә) контекст бойынша оның мағынасын түсінуге тырысасыз
б)біреуден ол сөздің мағынасын сұрайсыз
в) сөздікке жүгінесіз
	

	4. Сіздің сөйлеу мәдениеті мәселелеріне қатысыңыз?
	а) егер де осындай проблемалар бар болса, онда оларды мейлінше маңызды деп есептемейсіз
ә) өзіңіздің және өзгелердің сөздеріне құлақ түре үңілуге тырысасыз
б) қашан да теле және радиожурналистердің, оқытушылардың, таныстарыңыздың сөйлеу тіліндегі қателіктерге назар аударасыз
в) жауаптардың өзге нұсқалары
	

	5. Сізге көптеген бейтаныс адамдар қатысқан ортада сөз сөйлеу қиын ба?
	а) иә, бұл белгілі бір қиналыстар туғызады
ә) сіз үшін бұндай жағдайда сөз
сөйлеу мүлде мүмкін емес
б)қандай ортада да жеңіл игеремін
	

	6. Аудитория алдында сөз сөйлеуде қиындық сезінесіз бе?
	а) жоқ
ә) иә бұл қатты толқуға байланысты
б) кейде егер де аудитория тарапынан жағымсыз қалып сезілсе
	




Ораторлық қабілетті анықтауға арналған тест

1. Сізге көпшілік алдына шығып сөз сөйлеу керек. Дайыңдықты неден бастайсыз?
А. Кітап оқудан
В. Тақырып ойлап табудан
С. Дәйексөздер жазудан

2. Сахнаға шығуға дайындықты қай жерде және қалай бастайсыз?
А. Сахнаға шығуға жарты сағат қалғанда 
В. Жұмыс уақытында 
С. Кез келген жерде

3. Сөйлейтін сөзіңізге қажетті ақпаратты түртіп алып жүресіз бе?
А. Жоқ, дайындықсыз сөйлей аламын
В. Ыңғайы келгенде 
С. Міндетті түрде

4. Сіздің ойыңызша, залға ақпаратты қандай көлемде ұсынған 
дұрыс ?
А. Барлық ақпаратты жинап, тек бір бөлігін ұсыну 
В. Керекті деген бөлігін 
С. Барынша көбірек берген дұрыс 

5. Дайын мәтінді жаттап аласыз ба?
А. Жоқ, оқып шығуға болады ғой 
В. Әрине, солай ыңғайлы 
С. Жаттамаймын, бірақ көп оқып дайындаламын

6. Маңызды сөз сөйлердің алдындағы бір күніңізді қалай өткізесіз?
А. Әдеттегідей бірқкалыпты 
В. Түнімен дайындаламын
С. Жақсылап демаламын

7. Сахнаға шығардың алдында тойып тамақтану керек дегенге көзқарасыңыз?
А. Дұрыс 
В. Аш болған дұрыс деп ойлаймын 
С. Аздап тамақтанамын

8. Сахнада аудиторияның назарын қалай өзіңізге аударасыз?
А. Көзге түсетін киім киемін
В. Үстел үстіне гүл қойып қоямын 
С. Кідіріс жасап сөйлеймін 

9. Егер үлкен көлемді ақпарат есте сақтау керек болса, не істейсіз?
А. Жаттап алғанша қайталаймын 
В. Дауыстап оқимын
С. Тірек сөздерді пайдаланамын

10. Сөзіңізді неден бастар едіңіз?
А. Анекдоттан 
В. Ңақыл сөздерден 
С. Қызықты оқиғадан
 
Әрбір А жауабы үшін -1 балл
Әрбір В жауабы үшін – 3 балл
Әрбір С жауабы үшін – 4 баллдан  қойып, қосып шығыңыз

Тест нәтижесі 

0-ден 15 баллға дейін. Сахнаға шығу тәжірибеңіз аз, сәйкесінше сөйлеу дағдырларын қалыптастырып үлгермегенсіз. Ораторлык шеберлікті үйренудің  әдіс - тәсілдері өте көп. Өзіңізге ұнағанын тандап, дағдылансаңыз болады. Бастысы – өзіңізге сенімділік пен үздіксіз еңбек қажет

16-дан 36 баллға дейін. Сізде тәжірибе орта деңгейде. Сахна әлемінің қызығы мен шыжығы біршама таныс. Қай жерде қандай қателіктер жіберетініңізге талдау жасап, келесі жолы қайталамауға тырысыңыз. Сонда сахнадағы сөзіңіз қызықты бола түседі 

37-ден 50 баллға дейін. Сіз ораторлық өнердің қыр-сырын  жақсы білесіз. Аудиториямен байланыс жасау сізге қуаныш сыйлайды. Дегенмен аудиториямен жылдам әрі жеңіл диалог орната алатыныңызға әбден сеніп алмаңыз. Дайындық – ең ұтымды құрал.
	Тақырып №15. Шешендіктану құрылымы (сызба түрінде).
   
1-сызба
                          
Шешендік сөздерің жанрлық –  тақырыптық жіктемесі

2-сызба                       




2-сызба                                      

[bookmark: _Hlk100846172]Сөйлеуге дайындалудың басты кезеңдері
[bookmark: _Hlk100841602](классикалық риторика бойынша)
 (
 
Айтарынды 
             
ойластыру        
ай
) (
      
Ospositio
) (
Орналыстыру
) (
     
Elocutio
) (
Сөзбен кескіндеу
) (
   
Metmoria
) (
Еске сақтау
) (
Actio (pronuntiatia)
) (
Сөйлеу
) (
Inventio
)

3-сызба      
                                
Шаршы топ алдында сөйлеуге әзірлену мен оны жүзеге асырудың басты кезеңдері

4-сызба
2.  Шешендік сөзде логика заңдарының қолданалуы

6-сызба
Қазақ  тілінің стильдері

)

7-сызба














8-сызба
Тілдік норма


дыбысталуда

